text:
ཝུའུ་དབྱིང་ཅེ་དང་། བློ་བཟང་རྒྱལ་མཚན། ཆེ་དགྲ་ལྷ། ཏིང་ཡེ་ཤན་སོགས་ཀྱིས་ཁག་སོ་སོར་སྲིད་གྲོས་ཀྱི་ཨུ་ཡོན་ཚོར་གཟིགས་པ་མ་ཟད་རིགས་ཁོངས་ཁག་གི་གྲོས་བསྡུར་ནང་ཞུགས་པ།
སྤེལ་དུས 2019-01-11
ཡོང་ཁུངས། ཀྲུང་གོའི་བོད་ཀྱི་གསར་འགྱུར་དྲ་བ།
རྩོམ་པ་པོ། སངས་སྐྱབས་ཀྱིས་བསྒྲིགས།
ཚེས་9ཉིན་གྱི་ཕྱི་དྲོ། རང་སྐྱོང་ལྗོངས་སྲིད་གྲོས་སྐབས་བཅུ་གཅིག་པའི་ཚོགས་འདུ་ཐེངས་གཉིས་པར་ཞུགས་མཁན་ཨུ་ཡོན་ཚོས་ཚོགས་ཆུང་ཁག་བགོས་ཀྱིས《སྲིད་གྲོས་སྐབས་བཅུ་གཅིག་པའི་བོད་རང་སྐྱོང་ལྗོངས་ཨུ་ཡོན་ལྷན་ཁང་རྒྱུན་ལས་ཨུ་ཡོན་ལྷན་ཁང་གི་ལས་དོན་སྙན་སྒྲོན》དང་། 《སྲིད་གྲོས་སྐབས་བཅུ་གཅིག་པའི་ཚོགས་འདུ་ཐེངས་དང་པོ་འཚོགས་ཚུན་གྱི་གྲོས་གཞིའི་ལས་དོན་གནས་ཚུལ་སྐོར་གྱི་སྲིད་གྲོས་སྐབས་བཅུ་གཅིག་པའི་བོད་རང་སྐྱོང་ལྗོངས་ཨུ་ཡོན་ལྷན་ཁང་རྒྱུན་ལས་ཨུ་ཡོན་ལྷན་ཁང་གི་སྙན་སྒྲོན》ལ་གྲོས་བསྡུར་གནང་བ་རེད།
རང་སྐྱོང་ལྗོངས་ཀྱི་འགོ་ཁྲིད་ཝུའུ་དབྱིང་ཅེ་དང་། བློ་བཟང་རྒྱལ་མཚན། ཆེ་དགྲ་ལྷ། ཏིང་ཡེ་ཤན། བསྟན་ཁོ། ཅང་ཅེ། ཧོ་ཝུན་ཧའོ། པད་མ་དབང་འདུས། ལིའུ་ཅང་། ཁྲེན་ཡུང་ཆི་སོགས་རིགས་ཁོངས་ཁག་གི་ཚོགས་ཆུང་ལ་སོ་སོར་ཕེབས་ཏེ་སྲིད་གྲོས་ཀྱི་ཨུ་ཡོན་ཚོར་གཟིགས་པ་མ་ཟད་གྲོས་བསྡུར་ནང་ཡང་ཞུགས་པ་རེད།
ཨུ་ཡོན་ཚོས་རྒྱུན་ལས་ཨུ་ཡོན་ལྷན་ཁང་གི་ལས་དོན་སྙན་སྒྲོན་ལ་གྲོས་བསྡུར་ནན་ཏན་གནང་བ་དང་། སྲིད་གྲོས་སྐབས་བཅུ་གཅིག་པའི་བོད་རང་སྐྱོང་ལྗོངས་ཨུ་ཡོན་ལྷན་ཁང་རྒྱུན་ལས་ཨུ་ཡོན་ལྷན་ཁང་གི་ལོ་གཅིག་རིང་གི་ལས་དོན་དང་ཐོབ་པའི་གྲུབ་འབྲས་ལ་ཁས་ལེན་གང་ལེགས་གནང་བ་རེད། ཚང་མས《སྲིད་གྲོས་སྐབས་བཅུ་གཅིག་པའི་བོད་རང་སྐྱོང་ལྗོངས་ཨུ་ཡོན་ལྷན་ཁང་རྒྱུན་ལས་ཨུ་ཡོན་ལྷན་ཁང་གི་ལས་དོན་སྙན་སྒྲོན》གྱི་བརྗོད་དོན་གཙོ་བོ་མངོན་གསལ་དོད་པ་དང་། ནང་དོན་ཞིབ་ཅིང་ཕྲ་བ། དངོས་དངོས་རྗེན་རྗེན། མི་སེམས་ལ་ལྕག་སྐུལ་ཐེབས་པ་བཅས་ཀྱི་སྙན་སྒྲོན་ཡག་པོ་ཞིག་ཡིན་པའི་ངོས་འཛིན་གནང་བ་རེད།
ཨུ་ཡོན་ཚོས་གྲོས་བསྡུར་གནང་སྐབས་གསུངས་དོན། ལོ་གཅིག་གི་རིང་། རྒྱལ་ཡོངས་སྲིད་གྲོས་ཀྱི་མཛུབ་ཁྲིད་ཞིབ་ཚགས་དང་རང་སྐྱོང་ལྗོངས་ཏང་ཨུད་ཀྱི་འགྱུར་མེད་སྟོབས་ལྡན་གྱི་འགོ་ཁྲིད་འོག རང་སྐྱོང་ལྗོངས་སྲིད་གྲོས་རྒྱུན་ལས་ཨུ་ཡོན་ལྷན་ཁང་གིས་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་དགོངས་པ་དང་ཏང་གི་ཚོགས་ཆེན་བཅུ་དགུ་པའི་དགོངས་དོན་སློབ་སྦྱོང་དང་ལག་བསྟར་གཏིང་ཟབ་བྱས་པ་དང་། རང་སྐྱོང་ལྗོངས་ཀྱི་ཏང་གི་འཐུས་མི་ཚོགས་ཆེན་ཐེངས་དགུ་པ་དང་ལྗོངས་ཏང་ཨུད་སྐབས་དགུ་པའི་ཚང་འཛོམས་གྲོས་ཚོགས་ཐེངས་གསུམ་པ་དང་། བཞི་པ། ལྔ་པ་བཅས་ཀྱི་དགོངས་དོན་ལག་བསྟར་དོན་འཁྱོལ་གཏིང་ཟབ་བྱས་པ། རིགས་པའི་གཞུང་ལུགས་ཀྱི་བགྲོ་གླེང་དང་། ཏང་འཛུགས་སྐྱོང་། བསམ་བློ་ཆབ་སྲིད་ཀྱི་ཁྲིད་སྟོན། སེམས་ནུས་གཅིག་སྒྲིལ། སྤུས་ཚད་མཐོར་གཏོང་དང་ཕན་འབྲས་ཆེར་གཏོང་སོགས་སྐོར་གྱི་རྒྱལ་ཡོངས་སྲིད་གྲོས་ཀྱི་བཀོད་སྒྲིག་གལ་ཆེན་ལག་བསྟར་དོན་འཁྱོལ་བྱས་པ། “དོན་འཁྱོལ་བྱེད་པ”དང“གོང་བུར་བསྒྲིལ་བའི”ཕྱོགས་གཉིས་ལ་དམ་པོར་དམིགས་ཏེ་རང་འགན་གཙང་སྒྲུབ་དང་རིན་ཐང་མངོན་པར་བཅས་བྱས་པས་སྐབས་འདིའི་སྲིད་གྲོས་ཀྱི་འགོ་ཡག་པོ་ཞིག་འཛུགས་ཐུབ་པ་བྱུང་ནས་བོད་འཕེལ་རྒྱས་མྱུར་པོ་དང་ཡུན་རིང་བདེ་འཁོད་ལ་སྐུལ་འདེད་གཏོང་ཆེད་ལེགས་སྐྱེས་གསར་པ་ཕུལ་ཡོད།
ཨུ་ཡོན་ཚོས་གཅིག་རྗེས་གཉིས་མཐུད་ངང་གསུངས་དོན། 2019ལོ་ནི་ཕྱོགས་ཡོངས་ནས་འབྱོར་འབྲིང་སྤྱི་ཚོགས་བསྐྲུན་པ་དང་དབུལ་སྒྲོལ་འགག་སྒྲོལ་དམག་འཐབ་ལ་རྒྱལ་ཁ་ལེན་པའི་འགག་རྩའི་ལོ་ཞིག་ཡིན་ལ་རླབས་ཆེན་མེས་རྒྱལ་དབུ་བརྙེས་ནས་ལོ་70འཁོར་བའི་འཁྲུངས་སྐར་དང་། མི་དམངས་སྲིད་གྲོས་བཙུགས་ནས་ལོ་70འཁོར་བ། བོད་ལ་དམངས་གཙོའི་བཅོས་སྒྱུར་བྱས་ནས་ལོ་60འཁོར་བ། བོད་ལྗོངས་སྲིད་གྲོས་བཙུགས་ནས་ལོ་60འཁོར་བ་བཅས་ཀྱི་ལོ་ཞིག་ཀྱང་རེད། དེར་བརྟེན། ཚང་མས་ངེས་པར་དུ་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་དགོངས་པ་མཛུབ་ཁྲིད་དུ་བྱ་རྒྱུ་མཐའ་འཁྱོངས་ཀྱིས་མི་དམངས་སྲིད་གྲོས་ལས་དོན་ལ་ཤུགས་སྣོན་དང་ལེགས་སུ་གཏོང་རྒྱུའི་སྐོར་གྱི་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་དགོངས་པ་གལ་ཆེན་དང་མཐའ་སྐྱོང་བོད་བརྟན་སྐོར་གྱི་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་རྣམ་བཤད་གལ་ཆེན་ལག་བསྟར་དོན་འཁྱོལ་གཏིང་ཟབ་བྱེད་པ་དང་། ལྗོངས་ཏང་ཨུད་ཀྱིས་སྲིད་གྲོས་ལས་དོན་ལ་བཏོན་པའི་བླང་བྱ་ལག་བསྟར་དོན་འཁྱོལ་བྱེད་པ། རང་སྐྱོང་ལྗོངས་སྲིད་གྲོས་ཏང་ཙུའི་ཞིབ་ཕྲའི་བཀོད་སྒྲིག་གཞིར་བཟུང་བ། བརྗོད་དོན་གཙོ་བོ་གཉིས་ཡིན་པའི་མཐུན་སྒྲིལ་དང་དམངས་གཙོར་དམ་པོར་དམིགས་པ། འཕེལ་རྒྱས་དང་། བརྟན་ལྷིང་། སྣོད་བཅུད་བཅས་དོན་ཆེན་གསུམ་ལ་དམིགས་པ་དང“འབྲེལ་བ་ཆ་བཅུ་གསུམ”ཐག་གཅོད་ཡང་དག་བྱེད་པ། ཐབས་འདོན་སྲིད་སྐྱོང་དང་ཐུན་མོང་གི་ངོས་འཛིན་གཅིག་སྒྲིལ་ལ་ཤུགས་རྒྱག་རྒྱུ་མཐའ་འཁྱོངས་བྱེད་པ། སྤུས་ཚད་མཐོར་གཏོང་དང་ཕན་འབྲས་ཆེ་རུ་གཏོང་རྒྱུ་དེ་འགན་སྒྲུབ་ལས་དོན་གྱི་བརྒྱུད་རིམ་ཧྲིལ་པོ་དང་ཕྱོགས་གང་ས་ཅི་ཐད་ལ་ཁྱབ་པ་བྱེད་པ། ཆབ་སྲིད་གྲོས་མོལ་དང་། དམངས་གཙོའི་ལྟ་སྐུལ། སྲིད་ཞུགས་སྲིད་གླེང་བཅས་ཀྱི་འགན་ནུས་ནན་ཏན་སྒྲུབ་པ། སྲིད་གྲོས་ཀྱི་ལེགས་ཆ་དང་། ཁྱད་ཆོས། ནུས་པ་བཅས་འདོན་སྤེལ་གང་ལེགས་བྱས་ནས་ཕྱོགས་ཡོངས་ནས་འབྱོར་འབྲིང་སྤྱི་ཚོགས་བསྐྲུན་པའི་རྒྱལ་ཁ་ཕུ་ཐག་གཅོད་པ་དང་། ཕྱོགས་ཡོངས་ནས་སྤྱི་ཚོགས་རིང་ལུགས་དེང་རབས་ཅན་གྱི་བོད་ལྗོངས་སྐྲུན་མགྱོགས་སུ་གཏོང་བ། ཀྲུང་ཧྭ་མི་རིགས་རླབས་ཆེན་བསྐྱར་དར་གྱི་ཀྲུང་གོའི་ཕུགས་འདུན་གྱི་བོད་ཀྱི་ལེའུ་ཡག་པོ་རྩོམ་པ་བཅས་ལ་ལེགས་སྐྱེས་གསར་པ་འབུལ་དགོས།
ད་དུང་ཨུ་ཡོན་ཚོས《སྲིད་གྲོས་སྐབས་བཅུ་གཅིག་པའི་ཚོགས་འདུ་ཐེངས་དང་པོ་འཚོགས་ཚུན་གྱི་གྲོས་གཞིའི་ལས་དོན་གནས་ཚུལ་སྐོར་གྱི་སྲིད་གྲོས་སྐབས་བཅུ་གཅིག་པའི་བོད་རང་སྐྱོང་ལྗོངས་ཨུ་ཡོན་ལྷན་ཁང་རྒྱུན་ལས་ཨུ་ཡོན་ལྷན་ཁང་གི་སྙན་སྒྲོན》ལ་གྲོས་བསྡུར་གནང་ཞིང་། ཚང་མས་ལོ་གཅིག་གི་རིང་། རང་སྐྱོང་ལྗོངས་སྲིད་གྲོས་རྒྱུན་ལས་ཨུ་ཡོན་ལྷན་ཁང་གིས“ལྟེ་བར་དམིགས་པ་དང་། སྤྱི་ཡོངས་ལ་ཞབས་འདེགས། སྤུས་ཚད་མཐོར་གཏོང་། ཕན་འབྲས་དངོས་ལ་སྣང་ཆེན”བཅས་ཀྱི་ལས་ཀའི་བྱེད་ཕྱོགས་གཞིར་བཟུང་གྲོས་གཞིའི་སྤུས་ཚད་དང་གྲོས་གཞི་སྒྲུབ་པའི་སྤུས་ཚད་མཐོ་རུ་གཏོང་རྒྱུ་འགག་རྩར་བརྩིས་ཏེ། བོད་ཀྱི་འཐབ་ཇུས་གནས་བབ་གལ་ཆེན་དང་མི་དམངས་སྲིད་གྲོས་ཀྱི་ཁ་ཕྱོགས་གསར་པ་དང་ལས་འགན་གསར་པར་གཞི་ཚུགས་པ་དང་། ཏང་སྲིད་ཀྱི་ལྟེ་བའི་ལས་དོན་དང་མི་དམངས་མང་ཚོགས་ཀྱི་ཉིན་བཞིན་ཆེ་རུ་འགྲོ་བའི་མཛེས་སྡུག་ལྡན་པའི་འཚོ་བའི་དགོས་མཁོའི་གནད་དོན་ལ་དམ་པོར་དམིགས་པ། འགན་ནུས་སྒྲུབ་པའི་བྱ་ཐབས་གསར་གཏོད་ཧུར་ཐག་བྱེད་པ། སྒྲུབ་གཉེར་གྲོས་མོལ་བྱེད་ཤུགས་ཆེ་རུ་གཏོང་བ་བཅས་བྱས་ཏེ་ཏང་སྲིད་ཀྱི་ཚན་རིག་དང་མཐུན་ལ་དམངས་གཙོའི་སྒོ་ནས་ཇུས་ཐག་གཅོད་རྒྱུར་དཔྱད་གཞི་གལ་ཆེན་མཁོ་འདོན་བྱས་ཡོད། 2018ལོར་ཨུ་ཡོན་ཚོས་ཁྱོན་བསྡོམས་གྲོས་གཞི་ཁག་404གོང་འབུལ་ཞུས་པ་དང་གྲོས་གཞི་ཁག་397ལ་ཞིབ་བཤེར་དང་ཐོ་འགོད་བྱས་ཡོད། གྲོས་གཞིའི་ཁྲོད་ཀྱི་བསམ་འཆར་དང་གྲོས་འགོ་ཁག་གཅིག་རིམ་བཞིན་ལྗོངས་ཏང་ཨུད་དང་སྲིད་གཞུང་གི་ཐབས་ཇུས་དང་སྲིད་ཇུས་ཀྱི་བྱ་ཐབས་ལ་བསྒྱུར་བ་དང་། ཁག་གཅིག་འཕེལ་རྒྱས་ཀྱི་འཆར་འགོད་དང་ས་གནས་ཁྲིམས་སྲོལ་དང་དེ་བཞིན་ལམ་ལུགས་ཀྱི་ཡིག་ཆའི་ནང་བཅུག་པ། གྲོས་གཞི་ཁག་གཅིག་གིས་སྡེ་ཚན་གྱི་ལས་དོན་དང་སྤྱོད་ཚུལ་ལེགས་གཏོང་ལ་སྐུལ་འདེད་ཐེབས་ནས་རང་ལྗོངས་ཀྱི་སྒྱུར་བཅོས་ཟབ་གཏོང་དང་། འཕེལ་རྒྱས་མྱུར་པོ། སྤྱི་ཚོགས་བརྟན་ལྷིང་། དམངས་འཚོ་ལེགས་གཏོང་། སྣོད་བཅུད་བཟང་པོ་བཅས་ལ་སྐུལ་འདེད་གཏོང་རྒྱུར་དགེ་མཚན་ལྡན་པའི་ལེགས་སྐྱེས་ཕུལ་ཡོད་པའི་ངོས་འཛིན་མགྲིན་གཅིག་ཏུ་གནང་བ་རེད།


c: text/html

text:
—– ཨ་རྒྱའི་ཚོང་དམག་གླེང་བའི་ལེའུ་གཉིས་པ།
མི་ལོ ༡༧ གྱི་ཡར་སྔོན། རྒྱ་ནག་འཛམ་གླིང་ཚོང་ལས་སྒྲིག་འཛུགས་སུ་ཞུགས་པའི་ཀུན་སློང་ནི་འགྲིག་མཉམ་འཁུར་དང་སྐྱིད་མཉམ་རྒྱག་བྱ་འདོད་མིན་པ་མ་ཟད། སྒྲིག་འཛུགས་དེའི་བསྲུང་བྱ་གཙི་འཆར་ཡེ་ནས་མེད། སྐབས་དེའི་རྒྱ་ནག་གི་སྲིད་བློན་ཀྲུའུ་རོན་ཇིས་སྔོན་དུ་འཛམ་ཚོང་སྒྲུག་འཛུགས་སུ་ཞུགས། དེ་ནས་རིམ་བཞིན་ཁ་གཏད་གཅོག་ཐབས་འཚོལ་ཞེས་པའི་ལམ་སྟོན་ཇི་བཞིན། རྒྱ་ནག་པའི་གཡོ་སྒྱུ་ཁྲམ་གསུམ་དང་མགོ་བདེ་དྲན་འཕྲུལ་གྱི་རིག་གནས་སྤྱད་ནས་ཁེ་བཟང་ཟ་འདོད་ཁོ་ན་དམིགས་ཡུལ་དུ་བཅངས་ཡོད།
འོན་ཀྱང་། རྒྱ་ནག་འཛམ་གླིང་ཚོང་ལས་སྒྲིག་འཛུགས་སུ་ཞུགས་རྒྱུའི་བློ་སྐྱེས་པ་དེ་སྐབས་དུས་ཀྱི་སྤྱི་ཚོགས་གནས་བབ་དང་འཛམ་གླིང་འཕེལ་ཕྱོགས་ཀྱི་རྒྱབ་ལྗོངས། མདོར་ན་ཕྱི་རྐྱེན་དང་ནང་རྐྱེན་གྱི་རྒྱབ་ལྗོངས་ལ་རག་ལས་ཡོད།
“༨༩ ལོའི་དྲུག་བཞི་དོན་རྐྱེན” ནི་རྒྱ་ནག་འཛམ་ཚོང་སྒྲིག་འཛུགས་སུ་ཞུགས་པའི་རྒྱབ་ལྗོངས་གཙོ་བོ་དེ་ཡིན་ལ་འགུལ་ཤུགས་ཀྱང་ཡིན། ཏེང་ཞོ་ཕེང་གིས་དབུ་ཁྲིད་པའི་རྒད་པོ་མཁྲེགས་གྱོང་ཚོས་ཚད་ལྡན་དམག་དཔུང་ཆེད་གཏོང་གིས་གནམ་བདེ་སྒོ་མོ་ཆེ་ཐང་ཆེན་དུ་ཞི་བའི་དམངས་གཙོའི་ལས་འགུལ་སྤེལ་བཞིན་པའི་སློབ་མ་ཚོ་ཁྲག་དྲི་བྲོ་བའི་དྲག་གནོན་བྱས་རྗེས། རྒྱལ་སྤྱིའི་སྤྱི་ཚོགས་ཀྱིས་རྒྱ་ནག་གུང་ཁྲན་གཞུང་གི་རྩུབ་སྤྱོད་ལ་སུན་འབྱིན་དང་སྐྱོན་བརྗོད། དེ་དང་ཆབས་ཅིག་དམ་དྲག་ཉེས་ཆད་གཅོད་དགོས་པའི་འུར་འགོ་ཡང་ལངས་ཡོད་མོད། དོན་གྱིས་འུར་ཟིང་ལངས་པ་ནང་བཞིན་གྱི་དམ་དྲག་དང་ཉེས་ཆད་བཅད་མེད་མོད། རྒྱ་ནག་གཞུང་དམ་དྲག་ཉེས་ཆད་བཅད་ཡོང་བསམ་པའི་འཇིགས་སྐྲག་ཆེན་པོ་སྐྱེས་ཡོད། སྐབས་དེར་རྒྱ་ནག་ཧ་ཅང་ཉག་ཕྲ་བའི་གནས་བབ་ཅིག་ལ་ཐུག་ཡོད། དུས་ཡུན་རིང་པོ་ཞིག་ལ་རྒྱ་ནག་གཞུང་ལ་རྒྱལ་སྤྱིའི་སྟེང་ཉོ་ཚོང་རྒྱག་སྐབས་རྩིས་རྒྱག་བྱེད་ཀྱི་ཕྱི་རྒྱལ་གྱི་དངུལ་ལོར་དུང་ཕྱུར་བརྒྱ་ནས་དྲུག་བརྒྱ་ལས་མེད་པས་དེ་རྒྱ་ནག་ལ་མཚོན་ན་ཤིན་ཏུ་ཛ་དྲག་ཆེ་ཞིང་ཉེན་ཁ་ཅན་གྱི་གནས་བབ་ཅིག་ཡིན་པ་སྨོས་མ་དགོས། དེ་འདྲའི་ཛ་དྲག་ཆེ་བའི་གནས་སྟངས་འོག་སྐབས་དེའི་རྒྱ་ནག་གི་དབུ་ཁྲིད་ཅང་ཙེ་མེན་དང་ཀྲུའུ་རོང་ཇི་ལ་མཚོན་ན་མྱུར་བ་མྱུར་དུ་དཔལ་འབྱོར་གྱི་ཁ་ཕྱོགས་བསྒྱུར་ནུས་པའི་ཐབས་ལམ་ཞིག་ངེས་པར་དུ་འཚོལ་དགོས་པ་དེ་རེད།
དཔལ་འབྱོར་གྱི་འཕེལ་འགྲིབ་དེ་གུང་ཁྲན་གཞུང་གིས་མི་མཐུད་ནས་སྲིད་དབང་སྐྱོང་ཐུབ་མིན་ལ་ཐུག་ཡོད་པས། རྒྱ་ནག་ཕྱི་ནང་གཉིས་སུ་གུང་ཁྲན་ཏང་ལ་ལྟ་ཚུལ་ཧ་ཅང་དམའ་བའི་སྐབས་དེར་ལྟ་ཚུལ་ལ་བསྒྱུར་དགོས་ན་ཅི་ནས་ཀྱང་དཔལ་འབྱོར་འཕེལ་རྒྱས་སུ་གཏོང་དགོས།
ང་ཡི་ཁྲོད་ན་ཁྱོད་ཡོད། ཁྱོད་ཀྱི་ཁྲོད་ན་ང་ཡོད་པའི་དེང་གི་གོ་ལའི་གྲོང་ཚོའི་དུས་རབས་འདིར། དཔལ་འབྱོར་འཕེལ་རྒྱས་སུ་གཏོང་དགོས་ན་རྒྱལ་སྤྱིའི་སྤྱི་ཚོགས་ལ་མ་བརྟེན་པར་གཅིག་པུར་གནས་ཐབས་བྲལ་ཞིང་། རྒྱལ་སྤྱིའི་སྤྱི་ཚོགས་དང་འབྲེལ་བ་ཆགས་དགོས་ན་ངེས་པར་དུ་ཨ་རི་དང་འབྲེལ་བ་བྱེད་དགོས་པ་རྒྱ་ནག་གཞུང་གི་དབུ་ཁྲིད་ཚོས་ངེས་ཤེས་རྙེད། དེ་ཙ་ན། རྒྱ་ནག་གནའ་རབས་སྙན་གྲགས་ཆེ་བའི་ལོ་རྒྱུས༼ ཀྲན་གོའུ་ཐབས་ཇུས༽ སུ་སྐུ་ཞབས་ལཱོ་ཙི་ཡིས་ལྟ་བ་སྟེ། ཚུར་ལེན་འདོད་ན་ཐོག་མར་ཕར་ལ་སྟེར་དགོས་པའི་ཐབས་ཇུས་དེ་བཀོལ་ནས། ཉ་འཛིན་དགོས་ན་ཉ་དགའ་སའི་ཟས་སྤྲད་དགོས་པའི་དཔེ་ལྟར། ཨ་རི་འཛིན་དགོས་ན་ཨ་རི་དགའ་ས་དེ་སྟེར་དགོས་ན། ཨ་མེ་རི་ཀའི་ཕུགས་རྒྱང་གི་དམིགས་ཡུལ་ནི་གོ་ལའི་སྒང་ན་ཉུང་ཉུང་ཞིག་ལྷག་ཡོད་པའི་དམར་ཤོག་རྒྱལ་ཁབ་དག་རིམ་གྱིས་འཛམ་གླིང་མཐུན་ཕྱོགས་དམངས་གཙོའི་རྒྱལ་ཁབ་ཏུ་བསྒྱུར་ནས་གོ་ལ་གཅིག་གྱུར་བྱ་རྒྱུ་དེ་ཡིན་སྟབས། སྐབས་དེའི་རྒྱ་ནག་གི་སྲིད་འཛིན་ཅང་ཙི་མེན་དང་སྲིད་བློན་ཀྲུའུ་རོང་ཇི་གཉིས་ཀྱིས་དཔལ་འབྱོར་གྱི་ཐད་ནས་རོགས་རམ་ཐོབ་ཚེ་རིམ་གྱི་ཆབ་སྲིད་ཀྱི་ཐད་ནས་འགྱུར་བ་གཏོང་འདོད་ཡོད་ལུགས་ཁས་བླངས་པ་རེད།
དེའི་འདྲའི་གནས་སྟངས་འོག་ཨ་རིས་རྒྱ་ནག་འཛམ་ཚོང་སྒྲིག་འཛུགས་སུ་ཞུགས་རྒྱུར་རམ་འདེགས་ཞུ་རྒྱུ་དང་། རྒྱ་ནག་འཛམ་ཚོང་སྒྲིག་འཛུགས་སུ་ཞུགས་པ་བརྒྱུད་རིམ་གྱིས་དཔལ་འབྱོར་འཕེལ་རྒྱས་ཀྱི་འགྲོས་དང་མཉམ་དུ་ཆབ་སྲིད་ལ་བསྒྱུར་བཅོས་གཏོང་རྒྱུར་མོས་མཐུན་བྱུང་བ་རེད།
ཁས་བླངས་པ་དོན་དག་ཅིག་རེད། ལག་ལེན་དུ་བསྟར་རྒྱུ་ཡང་དོན་དག་གཞན་ཞིག་རེད། ཨ་རིས་མ་ཤེས་པ་ཞིག་ནི་རྒྱ་ནག་ནི་གཡོ་སྒྱུ་ཁྲམ་གསུམ་དང་མགོ་བདེ་དྲན་འཕྲུལ་ལ་མཁས་པའི་མི་རིགས་ཤིག་ཡིན་པ་དེ་རེད། རྒྱ་ནག་པའི་འདས་པའི་ལོ་ངོ་སྟོང་ཕྲག་གཉིས་ལྷག་གི་ལོ་རྒྱུས་ལ་ལྟོས་དང་། ནང་འཁྲུག་དང་ཕན་ཚུན་གཅིག་གིས་གཅིག་ལ་མགོ་བདེ་བོ་རྐྱང་རྐྱང་འཁྲབ་པའི་ལོ་རྒྱུས་རང་ཡིན།
དང་ཐོག་རྒྱ་ནག་རང་སྟེང་གི་གནད་དོན་མང་པོ་ཞིག་སེལ་ཐབས་སུ་འཛམ་ཚོང་སྒྲིག་འཛུགས་སུ་ཞུགས་རྒྱུའི་བློ་དེའང་མགོ་བདེ་བོས་ཁ་ལོ་བསྒྱུར་བའི་འཁྲབ་གཞུང་ཞིག་ཡིན།
དེ་ལྟ་ན། ཅང་ཀྲུའུ་གཞུང་གིས་ཕྱི་ཕྱོགས་སུ་ཆབ་སྲིད་དང་དཔལ་འབྱོར་ཕན་ཚུན་བརྗེ་རེས་རྒྱག་གིན་ཡིན་ལུགས་བསྒྲགས་པ་དང་ཆབས་ཅིག ནང་ཁུལ་དུ་ང་ཚོ་ལ་ང་ཚོའི་འགྲོ་ལུགས་འགྲིམ་སྲོལ་ཡོད་པས་དལ་བ་དམ་བོས་ཞིབ་འཇུག་བྱས་ཆོག་ཅེས་བསྒྲགས་ཀྱིན་ཡོད།
འཛམ་ཚོང་སྒྲིག་འཛུགས་ཀྱི་སྒྲིག་སྲོལ་ཡིག་ཆ་རིགས་རྒྱ་ཡིག་ཏུ་མེད་པ་དང་གཅིག རྒྱ་ནག་གཞུང་གིས་བསམ་བཞིན་དུ་མ་གེ་མོག་གེ་བཟོ་ཆེད་སྒྲིག་སྲོལ་ཡིག་ཆ་ཁེ་ལས་ཁང་དག་ལ་མཁོ་སྤྲོད་བྱེད་ཀྱིན་མེད་པ་དང་གཉིས། སྒྲིག་སྲོལ་ཡིག་ཆ་མང་དྲགས་པ་དང་གསུམ། དེ་ལ་སོགས་ཀྱི་དབང་གིས་རྒྱ་ནག་ནང་ཁུལ་གྱི་རྒྱ་ཆེའི་མི་དམངས་དང་ཁེ་ལས་ཁང་དག་གིས་འཛམ་ཚོང་སྒྲིག་འཛུགས་ཀྱི་སྒྲིག་སྲོལ་ཕལ་ཆེར་ཤོག་ལེབ་གཅིག་ཀྱང་མཐོང་མྱོང་མེད་པས་ལོང་བས་གླིང་ཆེན་ལ་སྦར་མྱུལ་བྱས་པའི་དཔེ་རུ་གྱུར་ཡོད་ན། རྒྱ་ནག་མི་དམངས་དང་ཁེ་ལས་ཁག་དག་ལ་མཚོན་ན་རྒྱ་ནག་གཞུང་གིས་ཅི་ཞིག་འགྲེལ་བཤད་བྱས་པ་དེ་ཡིན་པར་སྒོམ་རྒྱུ་ལས་ཐབས་གཞན་མེད། རྒྱ་ནག་གཞུང་གིས་དེ་ལྟར་བྱེད་དོན་ནི་ཕྱོགས་གཅིག་ནས་ཆབ་སྲིད་ཀྱི་ཉེན་ཁ་གཡོལ་ཐབས་དང་། ཕྱོགས་གཞན་ཞིག་ནས་རྒྱ་ནག་མི་མང་ལ་མགོ་གཡོག་མགོ་སྐོར་གཏོང་ཐབས། འདི་ལྟ་བུའི་རྒྱབ་ལྗོངས་དང་བསམ་བློ་ཁྱེར་ནས་རྒྱ་ནག་འཛམ་ཚོང་སྒྲིག་འཛུགས་སུ་ཞུགས་པ་རེད།
འོ་ན་གཞི་རྒྱ་ཆེ་བའི་རྒྱལ་སྤྱིའི་ཚོང་ལས་དོ་མི་མཉམ་པའི་གནས་སྟངས་ལ་འགྱུར་བ་གཏོང་དགོས་ན་ཇི་ལྟར་གཏོང་དགོས་ཞེ་ན། རྒྱ་ནག་འཛམ་ཚོང་སྒྲིག་འཛུགས་སུ་ཞུགས་ནས་ལོ་བཅུ་འཁོར་བའི་སྐབས་སུ་ཨ་རིའི་གྲོས་ཚོགས་སུ་ཉན་ཞིབ་ཅིག་བསྐོངས་པའི་ཐོག་རྒྱ་རིགས་དམངས་གཙོ་ལས་འགུལ་བའི་བདག་པོ་སྐུ་ཞབས་ཝེ་ཅིན་ཧྲིན་ལགས་ཀྱིས་རྣག་ཐོག་གཙག་འཁེལ་གྱི་ཚུལ་དུ། ཐབས་ལམ་གཉིས་ཁོ་ན་ལས་མེད། གཅིག་ཏེ་རྒྱ་ནག་འཛམ་ཚོང་སྒྲིག་འཛུགས་ལས་ཕྱིར་ཕུད་གཏོང་དགོས། གཉིས་པ་ནི། འབྲེལ་ཡོད་རྒྱལ་ཁབ་ཚོས་ཀྱང་གཅིག་མཚུངས་ཀྱི་ཚོང་ལས་བཙན་རྫོང་བསྐྲུན་ནས་རྒྱ་ནག་གཞུང་གིས་རང་གི་ཁེ་བཟང་གི་ཆེད་དུ་འཛམ་ཚོང་སྒྲིག་འཛུགས་ཀྱི་བསྲུང་བྱ་དག་མི་གཙི་རང་གཙི་རུ་གཏོང་དགོས་ཞེས་པ་ལྟ་བུ་རེད།
རྒྱ་ནག་ལ་རྒྱུས་མངའ་ཅུང་ཞིག་ཡོད་པ་ཚོས་ཤེས་གསལ་ལྟར། ཕར་བལྟས་ཚོད་ཀྱིས་འཐུས་གུ་ཚང་བའི་རྒྱ་ནག་གི་ཁྲིམས་ལུགས་རིགས་ནི་གཞུང་འཛིན་གུང་ཁྲན་ཏང་ལ་དགེ་མཚན་ཡོད་དུས་མ་གཏོགས་གཙི་སྲུང་མི་བྱེད་པའི་ལག་ཆར་གྱུར་ཡོད་པ་དང་། དེའི་སྟབས་ཀྱིས་གལ་ཏེ་རྒྱ་ནག་གིས་རང་འགུལ་ངང་འཛམ་ཚོང་སྒྲིག་འཛུགས་ཀྱི་སྒྲིག་སྲོལ་གཙི་སྲུང་བྱས་ན་མ་གཏོགས་འཛམ་ཚོང་སྒྲིག་འཛུགས་རང་སྟེང་ན་བྱེད་ཐབས་ཡོད་མ་ཡིན།
སྤྱིར་བཏང་གིས་བཤད་ན། དགྲ་ནོ་ཁྲོ་འབར་གྱིས་མ་གཏོགས་སྔོན་བྱོན་དབུ་ཁྲིད་རྣམ་པས་ཨ་རྒྱའི་ཚོང་ལས་དོ་མི་མཉམ་པའི་གནས་སྟངས་མ་ཤེས་མ་མཐོང་མ་ཐོས་པ་མིན་ལ། དམངས་གཙོ་སྤྱི་ཚོགས་རིང་ལུགས་ཀྱི་ལྟ་བ་ཁུར་བའི་ཨ་རིའི་སྲིད་འཛིན་ཟུར་བ་ཨོ་བྷ་མས་གཙོས་དམངས་གཙོ་ཚོགས་པས་གོ་ལ་གཅིག་གྱུར་གྱི་ལྟ་གྲུབ་མཁྲེགས་བཟུང་གིས་རྒྱ་ནག་ལ་དཔལ་འབྱོར་ཐད་ནས་ཁེ་བཟང་སྤྲད་དེ། རྒྱ་ནག་གི་འབྱོར་འབྲིང་གྲལ་རིམ་གྱི་དཔུང་ཇེ་རྒྱས་སུ་སོང་ན་རྒྱ་ནག་དམངས་གཙོ་རུ་འགྱུར་སྲིད་པར་ཡིད་ཆེས་བརྟན་པོ་བཟུང་ཡོད་མོད། དམངས་གཙོ་ཚོགས་པ་རྨོངས་ས་དེ་རྒྱ་ནག་གུང་ཁྲན་གཞུང་གི་ནང་ཁུལ་གྱི་མ་ལག་གྲུབ་སྟངས་དང་འགྲོ་ལུགས་འདུག་སྟངས་ལ་རྒྱུས་མངའ་མེད་པ་དེ་ཡིན་ལ། ནང་སྒོས་སུ་ཨོ་བྷ་མ་གཞུང་གིས་རྒྱ་ནག་ཐད་སྲིད་ཇུས་མཁྲེགས་པོ་འཛིན་དགོས་པར་འདོད་པའི་ཆེད་མཁས་རིག་པ་བའི་ཚོགས་ཕོ་བྲང་དཀར་པོའི་དབང་ཆའི་དཀྱིལ་འཁོར་གྱི་ཕྱི་རོལ་དུ་དེད་ཡོད།
ཨ་རིས་དཔལ་འབྱོར་ཐད་ནས་རྒྱ་ནག་ལ་རོགས་སྐྱོར་བྱས་ནས་དུས་ཡུན་ཐུང་ཐུང་ཞིག་གི་ནང་རྒྱ་ནག་དེ་ཕྱི་དངོས་པོའི་ཆ་ནས་འབྱོར་ལྡན་རྒྱལ་ཁབ་ཀྱི་གྲོས་སུ་ཚུད་པ་དེར་རྒྱ་ནག་གུང་ཁྲན་གཞུང་གིས་བཟང་ངོ་ངན་དང་ཇ་ལན་གཅིན་བྱས་པའི་མ་ཚད། བྱི་ལར་ཤ་བྱིན་འཕྲོག་པའི་སེམས་པས་སྔར་ལས་ཧམ་པ་ཇེ་ཆེས་སྤྱོད་ངན་ལྷང་ངེར་མངོན་དུས། གང་ལ་གོམས་ན་དེ་ལ་མཁས་ཞེས་པ་ནང་བཞིན་མི་ཚེ་ཧྲིལ་བོ་ཚང་ལས་ཁྲོད་བསྐྱལ་ཞིང་ཚང་ལས་ལ་མཁས་པའི་དགྲ་ནོན་ཁྲོ་འབར་གྱིས་དེ་ལྟ་བུའི་ཚོང་ལས་དོ་མི་མཉམ་པའི་གནས་བབ་ཞིག་དང་ལེན་རྩ་བ་ཉིད་ནས་བྱེད་མི་ཐུབ་པར། མ་འོངས་པའི་སླད་དུ་ཨ་རྒྱའི་བར་ཚོང་ལས་དོ་མཉམ་ཡོང་ཐབས་སུ་འབད་རྒྱུ་ལས་བཟོད་སྒོམ་བྱེད་མི་སྲིད་ན། རྒྱ་ནག་གུང་ཁྲན་གཞུང་ལ་མི་སྐད་བཤད་ནས་མི་གོ་ན་ཚོང་དམག་གི་རྟ་གོན་ལ་ཞུགས་རྒྱུ་ལས་བྱེད་ཐབས་གཞན་མེད་དོ།
འདི་ན་གཏམ་ཨ་ཕས་བཤད་རྒྱུ་ཨ་མས་བཤད་དེ། ཁྱི་བདག་པོས་འགོག་རྒྱུ་མགྲོན་པོས་བཀག་ནས་གོ་ནོར་ཞིག་ཐེབས་ཡོད་པ་འདྲ། གསར་འགྱུར་སྨྱན་བྱེད་ཁག་ན་ཨ་རིས་ཚོང་དམག་རྒྱག་གིན་འདུག་ཅེས་བཀོད་འདུག དོན་གྱིས་ཨ་རིས་རྒྱ་ནག་གིས་ལོ་དུས་མིའི་རིང་ནུབ་གླིང་རྒྱལ་ཁབ་ཁག་ལ་བརྒྱབས་དང་རྒྱག་མུས་སུ་ཡོད་པའི་ཚོང་དམག་ལ་གདོང་ལེན་དང་ཨ་ལན་སློག་པ་ཞིག་ཡིན་ཞིང་། དེ་ཡང་སྲིད་འཛིན་དགྲ་ནོན་ཁྲོ་འབར་མཆོག་གིས། ང་ཚོས་རྒྱ་ནག་ལ་ཚོང་དམག་རྒྱག་གིན་མེད། གཡུལ་འཁྲུག་འདི་ལོ་དུ་མའི་སྔོན་ནས་རྒྱ་ནག་གིས་བསླངས་ཡོད་། ཚོང་དམག་དེའི་ཁྲོད་ཨ་རིའི་སྐུ་ཚབ་ཡིན་ཟེར་བའི་ནུས་མེད་བླུན་རྒན་ཚོས་ཕམ་ཁ་ཉོས་ཚར་ཡོད། ཅེས་པ་ལྟ་བུའོ།

robotstxt: allowed

filter: keep


text:
Tibetan Text
༡༡༩
བོ་དོང་རས་ཆེན་དཔལ་འབྱོར་བཟང་པོའ་ལུགས་ཀྱི་གཏུམ་མོ་ཞག་བདུན་མའི་ཁྲིད་ཡིག་བླ་མའི་ཞལ་ལུང་ཞེས་བྱ་བ་བཞུགས་སོ།། །།
༡༢༠
ན་མོ་གུ་རུ་བཛྲ་ཝཱ་ར་ཧཱི་པཱ་དཱ་ཡ། །དེ་ལ་འདིར་རིང་བརྒྱུད་ནཱ་རོ་དང་། ནི་གུ་ནས་བརྒྱུད་པའི་གཏུམ་མོའ་མན་ངག་ཀུན་མཁྱེན་ཕྱོགས་ལས་རྣམས་རྒྱལ་ལ་བཀའ་བབས་པ་དང་། ཉེ་བརྒྱུད་བོ་དོང་རས་ཆེན་དཔལ་འབྱོར་བཟང་པོ་ལ་ཡེ་ཤེས་ཀྱི་མཁའ་འགྲོ་མས་དངོས་སུ་གནང་བའི་སྙན་བརྒྱུད་གཏུམ་མོའ་མན་ངག་ཞག་བདུན་མའི་གདམས་ངག་ཟབ་མོ་ལ་བརྟེན་ནས་འཇའ་ལུས་རྡོ་རྗེའི་སྐུ་སྒྲུབ་པར་བྱེད་པའི་འཁྲིད་ཀྱི་རིམ་པ་ལ་གསུམ། སྔོན་འགྲོ། དངོས་གཞི། རྗེས་སོ། །དང་པོ་ལ་གསུམ། ཐུན་མོང་དང་། ཐུན་མོང་མ་ཡིན་པ་དང་། ཁྱད་པར་གྱི་སྔོན་འགྲོའོ། །དང་པོ་ནི། བདེ་མཆོག་འཁོར་ལོ་ལ་སོགས་པ་རྣལ་འབྱོར་བླ་མེད་མ་རྒྱུད་ཀྱི་དཀྱིལ་འཁོར་དུ་དབང་ཐོབ་ཅིང་དམ་ཚིག་ལ་གནས་པས་དལ་འབྱོར་རྙེད་དཀའ། འཆི་བ་མི་རྟག་པ། ལས་རྒྱུ་འབྲས། འཁོར་བའི་ཉེས་དམིགས་བསྒོམ་པ་རྣམས་གཞན་དང་མཐུན། གཉིས་པ་ལ་གསུམ། སྐྱབས་འགྲོ། སེམས་བསྐྱེད་བླ་མའི་རྣལ་འབྱོར་རོ། །དང་པོ་ནི། །ས་ཕྱོགས་ཐམས་ཅད་དག་པའི་ཞིང་ཁམས་ཆེན་པོར་གསལ་བའི་རང་གི་མདུན་དུ་ཡན་ལག་བརྒྱད་དང་ལྡན་པའི་བདུད་རྩིའི་ཆུ་གཏེར་
༡༢༡
ཡིད་བཞིན་གྱི་ནོར་བུས་གཏམས་པའི་དབུས་སུ་དཔག་བསམ་གྱི་ལྗོན་ཤིང་ཡལ་ག་ལྔ་པའི་ལྟེ་བར་རྩ་བའི་བླ་མ་རྡོ་རྗེ་འཆང་གཏུམ་མོ་བརྒྱུད་པའི་བླ་མ་རྣམས་ཀྱིས་བསྐོར་བ། མདུན་དུ་པད་ཉི་རོའ་གདན་ལ་ཡི་དམ་རྡོ་རྗེ་ཕག་མོ་དམར་མོ་གྲི་ཐོད་ཁ་ཾ་ག་འཛིན་ཅིང་། རུས་པའི་ཕྱག་རྒྱ་ལྔས་སྤྲས་པ། མི་མགོ་སྐམ་པོའ་དབུ་རྒྱན་དང་། རློན་པའི་དོ་ཤལ་ཅན་རྣ་ལྟག་གཡས་སུ་ཕག་ཞལ་ནག་པོ་དུར་སྒྲ་སྒྲོགས་པ། ཞབས་གཡས་བསྐུམ་པའི་གར་སྟབས་ཀྱིས་ཡེ་ཤེས་ཀྱི་མེ་འབར་བའི་དབུས་ན་བཞུགས་པའི་མཐར་ཡི་དམ་ལྷ་ཚོགས་ཀྱིས་བསྐོར་བ། གཡས་སུ་སངས་རྒྱས་སྤྲུལ་སྐུའི་རྣམ་པ་ཅན། རྒྱབ་ཏུ་དམ་ཆོས། གཡོན་དུ་དགེ་འདུན། མཐའ་བསྐོར་ཀུན་ཏུ་དཔའ་བོ་མཁའ་འགྲོ་ཆོས་སྐྱོང་སྲུང་མའི་ཚོགས་ཀྱིས་བསྐོར་བའི་སྤྱན་སྔར་རང་གཞན་སེམས་ཅན་ཐམས་ཅད་སྒོ་གསུམ་གུས་ཤིང་དྭངས་བས་འཁོད་པར་མོས་ལ། ཐོག་མར། ༀ་ཨཱཿཧཱུྃ། སྒོ་གསུམ་དག་པར་བྱེད་པ་ཞེས་སོགས་རྡོ་རྗེའི་རྣལ་འབྱོར་ཟབ་མོ་ལ་འཇུག་པར་དམ་བཅའ་བའི་ཚུལ་གྱིས་བརྗོད་རྗེས། མོས་གུས་གདུང་ཤུགས་དྲག་པོས། སངས་རྒྱས་ཆོས་དང་ཞེས་སོགས་སྐྱབས་འགྲོ་ཅི་ནུས་སུ་བྱ།
༡༢༢
གཉིས་པ་ནི། །བདག་གཞན་མཐའ་ཡས་པའི་སེམས་ཅན་ཐམས་ཅད་ཀྱི་དོན་དུ་ཟུང་འཇུག་རྡོ་རྗེ་འཆང་ཆེན་པོའ་གོ་འཕང་ཐོབ་པར་བྱ། དེའི་ཆེད་དུ་ལམ་ཟབ་མོ་གཏུམ་མོའ་རྣལ་འབྱོར་ལ་འཇུག་པར་བགྱིའོ་སྙམ་པས། རང་གཞན་དོན་གཉིས་སོགས་བརྗོད། མཐར་སྐྱབས་ཡུལ་རྣམས་ལས་འོད་ཟེར་འཕྲོས། རང་དང་སེམས་ཅན་ཐམས་ཅད་ལ་ཕོག་པས་སྡིག་སྒྲིབ་དག་ཅིང་བྱིན་གྱིས་རློབས། སྐྱབས་ཡུལ་རིམ་པར་འོད་དུ་ཞུ་ནས་རང་ལ་ཐིམ་པར་བསམ་མོ། །གསུམ་པ་ལ་ལྔ། བླ་མའི་རྣལ་འབྱོར་གསལ་གདབ་པ། འབྲུ་གསུམ་གྱི་བཟླས་པ་བྱ་བ། ནང་གི་མཎྜལ་འབུལ་བ། གདུང་ཤུགས་ཀྱིས་གསོལ་བ་གདབ་པ། ཏིང་ངེ་འཛིན་གྱི་དབང་བླང་བའོ། །དང་པོ་ནི། །ༀ་ཨཱཿཧཱུྃ་ཞེས་བརྗོད་པས་རང་གི་གཞི་ལུས་སྐད་ཅིག་གིས་རྡོ་རྗེ་འཆང་ཆེན་པོའ་རྣམ་པར་ལམ་གྱིས་གསལ་བཏབ། དེ་ནས། ༀ་ཞེས་བརྗོད་པས་གཟུང་སྣང་ཐམས་ཅད་སྐུ་རྡོ་རྗེའི་ངོ་བོ་རྣམ་སྣང་དཀར་པོ་འོད་དུ་ཞུ་བ་ལས་བྱུང་བའི་ཐར་པ་ཆེན་པོའ་གཞལ་མེད་ཁང་ཡངས་ཤིང་རྒྱ་ཆེ་བའི་དབུས་སུ། ཨཱ༔ཞེས་བརྗོད་པས་སྒྲར་གྲགས་ཐམས་ཅད་གསུང་རྡོ་རྗེའི་ངོ་བོ་འོད་དཔག་མེད་དམར་པོ་འོད་དུ་ཞུ་བ་ལས་པདྨ་ཟླ་བའི་གདན། ཧཱུྃ་ཞེས་བརྗོད་པས་དེའི་སྟེང་དུ་རང་གི་སེམས་ཉིད་ཀྱི་ངོ་བོ་རང་རྡོ་རྗེ་འཆང་ཡབ་ཡུམ་དུ་གསལ་བཞིན་པ་སླར་ཡང་གསལ་སྣང་ལེགས་པར་འདོན། དེའི་སྤྱི་བོར་སེང་གེས་བཏེགས་པའི་རིན་པོ་ཆེའི་ཁྲི་པདྨ་ཉི་མ་ཟླ་བ་སྟེ་གདན་བཞི་བརྩེགས་ཀྱི་སྟེང་དུ་རྩ་བའི་བླ་མ་ཉིད་རང་གིས་བསྒོམས་པ་ཇི་ལྟ་བའི་རྡོ་རྗེ་འཆང་ཡབ་ཡུམ་དུ་གསལ་བཏབ་ནས་སེམས་བཟུང་། གཉིས་པ་ནི། །བླ་མའི་སྐུ་གསུང་ཐུགས་ཀྱིས་རང་གི་ལུས་ངག་ཡིད་གསུམ་དྭངས་མ་མི་ཤིགས་གསུམ་ལྡན་གྱི་ངོ་བོར་བྱིན་གྱིས་རླབ་ཏུ་གསོལ་སྙམ་པས། ༀ་ཨཱཿཧཱུྃ་ཞེས་རྩེ་གཅིག་ཏུ་བཟླ། གསུམ་པ་ནི། །སྭ་བྷཱ་ཝའི་སྔགས་ཀྱིས་སྟོང་པར་སྦྱངས་པའི་ངང་ལས། རང་གི་ལུས་ཐ་མལ་དུ་གནས་པ་རྒྱ་མ་ཞིག་པར་
༡༢༣
རིལ་པོར་མཎྜལ་དུ་འབུལ་ཏེ། དེ་ཡང་ཤ་ཁྲག་དྲོད་དབུགས་འབྱུང་བ་བཞིའི་ངོ་བོ་ཡབ་ཡུམ་བཞིའི་རང་བཞིན་རྣམ་པར་དག་པ་འབྱུང་བ་རིམ་བརྩེགས་ཀྱི་རྟེན། རྩ་ཨ་བ་དྷཱུ་ཏི་ལུས་ཀྱི་དབུས་དྲང་པོར་གནས་པ་དང་གཟུང་འཛིན་གྱི་ཕྱོགས་སུ་མ་ལྷུང་བས་རི་རབ། ལྟེ་བ་སྤྲུལ་པའི་འཁོར་ལོ་ལུས་ཀྱི་བསྐྱེད་གཞི་ཡིན་པས་ལུས་འཕགས། ལོངས་སྤྱོད་འཁོར་ལོ་ཟས་སྐོམ་ལོངས་སྤྱོད་ཅིང་སྨྲ་བ་ཆོས་མཐུན་དུ་འབྱུང་བས་འཛམ་གླིང་། ཆོས་ཀྱི་འཁོར་ལོ་རང་བཞིན་བརྒྱད་ཅུའི་རྟོག་པ་ནུབ་པས་བ་ལང་སྤྱོད། བདེ་ཆེན་འཁོར་ལོ་ཧཾ་ཡིག་བདེ་བ་ཆེན་པོའ་རྒྱུན་གྱིས་ལུས་འཚོ་བར་བྱེད་པས་སྒྲ་མི་སྙན། དེ་ལས་གྱེས་པའི་རྩ་ཕྲན་དང་། སྐྲ་དང་། བ་སྤུ་ལ་སོགས་པ་གླིང་སོ་སོའ་རྒྱན། ལག་ངར་གཉིས། རྗེ་ངར་གཉིས། དཔུང་པ་གཉིས། བརླ་གཉིས་བཅས་གླིང་ཕྲན་བརྒྱད། རླུང་ཕྱིར་འབུད་པས་ཉོན་མོངས་དང་སྒྲིབ་པ་རྣམས་གཅོད་པའི་ཕྱིར་འཁོར་ལོ། །རླུབས་པས་རླུང་དབུ་མར་ཞུགས་པ་ལ་བརྟེན་ནས་ཡོན་ཏན་ཐམས་ཅད་འབྱུང་བས་ནོར་བུ། གནས་པས་རླུང་སེམས་དབུ་མར་འདུས་ཏེ་བདེ་སྟོང་གི་ཡེ་ཤེས་སྐྱེད་པས་བཙུན་མོ། །བརྟན་པས་མི་འགྱུར་བའི་བདེ་བ་གྲུབ་པས་བློན་པོ། དེ་ལྟ་བུའི་མྱུར་ལམ་གྱིས་ནང་གི་ས་ལམ་བདེ་བླག་ཏུ་ཐེག་པས་གླང་པོ། ཟུང་འཇུག་ཡན་ལག་བདུན་ལྡན་གྱི་ཞིང་ཁམས་སུ་མྱུར་དུ་བགྲོད་པས་རྟ་མཆོག །འགྲོས་བཞི་དབུ་མར་ཐིམ་པས་བདུད་བཞིའི་གཡུལ་ལས་རྒྱལ་བས་ན་དམག་དཔོན། ཁམས་དམར་ཆ་ཉི་མ། དཀར་ཆ་ཟླ་བ། སྙིང་འདོད་རྒུ་འབྱུང་བའི་རིན་པོ་ཆེའི་གཏེར་ཆེན་པོ་སོགས་ཀྱི་ངོ་བོར་དམིགས་ཏེ་ཕུལ་ལ། འདོད་པའི་དོན་ལ་གསོལ་བ་གདབ། །བཞི་པ་ནི། །རྗེ་འཇིགས་མེད་གྲགས་པའི་གསོལ་འདེབས། རྒྱ་ཆེན་ཤེས་བྱ་ཀུན་མཁྱེན་སོགས་དང་། རང་གི་རྩ་བའི་བླ་མའི་སྐུ་བསྟོད་ཚར་གྲངས་ཅི་མང་དང་། བརྒྱུད་པའི་གསོལ་འདེབས་སྐབས། བརྒྱུད་པའི་བླ་མ་རང་གི་བཞུགས་གནས་སོ་སོར་མངོན་སུམ་བཞིན་དུ་
༡༢༤
གསལ་བའམ། དེ་ལྟར་མི་ནུས་ན་སྤྱི་བོའ་བླ་མ་རྡོ་རྗེ་འཆང་ཉིད་བརྒྱུད་པའི་བླ་མ་ཐམས་ཅད་འདུས་པའི་ངོ་བོར་མོས་ཏེ་གསོལ་བ་གདབ། ལྔ་པ་ནི། །དཔལ་ལྡན་བླ་མ་རིན་པོ་ཆེ་སོགས་ཀྱིས་གསོལ་འདེབས་ལ་དབང་བཞི་ལེན་པའི་དམིགས་པ་ངག་འདོན་ལྟར་བསྐྱང་། བླ་མ་རང་ལ་བསྟིམ་ནས་རང་སེམས་དང་བླ་མའི་ཐུགས་དབྱེར་མེད་དུ་འདྲེས་པའི་ངང་ལ་མཉམ་པར་བཞག་གོ །གསུམ་པ་ཁྱད་པར་གྱི་སྔོན་འགྲོ་ལ་གསུམ་ལས། ནུབ་དང་པོ་བླ་མ་སྐུ་རྡོ་རྗེ་ལ་བརྟན་ནས་དག་བྱེད་ཨའི་སྟོང་ར་བསྒོམ་པ་ནི། །རང་ཐ་མལ་དུ་གསལ་བའི་སྤྱི་བོར་བྷཱུཾཿསེར་པོ་ལས་སེང་གེ་ཆེན་པོ་བརྒྱད་ཀྱིས་བཏེགས་པའི་རིན་པོ་ཆེའི་ཁྲི། དེའི་སྟེང་དུ་པཾ་དཀར་པོ་ལས་པདྨ་དཀར་པོ་འདབ་མ་འབུམ་ལྡན་གྱི་དབུས། རཾ་དམར་པོ་ལས་ཟེའུ་འབྲུ་དམར་སེར་གྱི་ཚད་དང་མཉམ་པའི་ཉི་མའི་དཀྱིལ་འཁོར་འོད་འབར་བ། དེའི་སྟེང་དུ་ཨ་དཀར་པོ་ལས་ཟླ་བའི་དཀྱིལ་འཁོར་དཀར་བསིལ་ཉ་གང་བ། དེའི་སྟེང་དུ་བླ་མ་སྐུ་རྡོ་རྗེའི་ངོ་བོ་རྒྱལ་བ་རྡོ་རྗེ་འཆང་སྐུ་མདོག་དཀར་པོ་གཡས་རྡོ་རྗེ་དང་། གཡོན་དེས་ཡུ་བ་བྱས་པའི་དྲིལ་བུ་འཛིན་པ། ཡུམ་རྡོ་རྗེ་རྣལ་འབྱོར་མ་སྐུ་མདོག་དམར་མོ་གཡས་གྲི་གུག་དང་། གཡོན་ཐོད་པ་བདུད་རྩིས་གང་བ་འཛིན་པས་ཡབ་ལ་འཁྱུད་པ། ཞབས་གཉིས་རྡོ་རྗེ་དང་པདྨའི་སྐྱིལ་མོ་ཀྲུང་གིས་འོད་ཟེར་དཀར་པོ་འཕྲོ་བའི་ཀློང་ན་བཞུགས་པར་གསལ་བཏབས་ནས། ཕ་བླ་མ་སངས་རྒྱས་རིན་པོ་ཆེ་ལ་གསོལ་བ་འདེབས་སོ། །བདག་གཞན་སེམས་ཅན་ཐམས་ཅད་ཀྱི་ནད་གདོན་བར་ཆད་ཞི་བར་བྱིན་གྱིས་རློབས། ལས་ངན་སྡིག་སྒྲིབ་དག་པར་བྱིན་གྱིས་རློབས། ཏིང་ངེ་འཛིན་ཁྱད་པར་ཅན་རྒྱུད་ལ་སྐྱེ་བར་བྱིན་གྱིས་རླབས་དུ་གསོལ། །ཞེས་གསོལ་བ་ཤུགས་དྲག་ཏུ་བཏབ་པས་བླ་མ་རྡོ་རྗེ་འཆང་ཡབ་ཡུམ་གདན་ཁྲི་དང་བཅས་པ་འོད་དུ་ལྟེམ་གྱིས་ཞུ་ནས་རང་གི་སྤྱི་བོར་སིབ་ཀྱིས་ཐིམ་པའི་རྐྱེན་གྱིས་མགོན་པོའ་ནང་དུ་ཆོས་འབྱུང་དཀར་པོ་ཟུར་གསུམ་པ། རྩ་བ་ཕྲ་བ་ལྕེ་ཆུང་ལ་ཟུག་པ། གདེངས་ཀ་ཆེ་བ་གྱེན་དུ་ཕྱོང་
༡༢༥
པའི་ཟུར་གཉིས་རྣ་ལྟག་གཡས་གཡོན་དང་། ཟུར་གཅིག་སྨིན་མཚམས་སུ་བསྟན་པ། དེའི་ནང་དུ་ཨ་དཀར་པོ་གསལ་ཞིང་འཚེར་བ་ལ་དམིགས་པ་གཏད་ནས། ཨ་ཨ་ཞེས་བརྒྱ་སྟོང་གི་བར་བརྗོད་པས། ཨ་ལས་བདུད་རྩིའི་རྒྱུན་དཀར་པོ་དཔག་ཏུ་མེད་པ་བབས་པས་ཆོས་འབྱུང་གི་ནང་ཐམས་ཅད་ཁེངས། མཐར་ཆོས་འབྱུང་གི་ཁ་ནས་ལུད་པ་དང་། རྩ་བ་ནས་འཁྲིལ་བའི་ཚུལ་གྱིས་བབས། རང་གི་སྤྱི་བོ་ཚངས་པའི་བུ་ག་ནས་མར་ཞུགས། ལུས་ཀྱི་ནང་ཐམས་ཅད་ཁྱབ། ཚེ་རབས་འཁོར་བ་ཐོག་མ་མེད་པ་ནས་བསགས་པའི་སྡིག་སྒྲིབ་ཉེས་ལྟུང་ཐམས་ཅད་དུད་ཁུའམ་སོལ་ཁུའི་རྣམ་པར་འོག་སྒོ་གཉིས་དང་། རྐང་པའི་སྲིན་ལག་གི་རྩེ་མོ་དང་། བ་སྤུའི་བུ་ག་ཚུན་ཆད་ནས་ཐོན། ས་རིམ་པ་དགུ་ཡི་འོག་ཏུ་སོང་བས་སྡིག་སྒྲིབ་ཐམས་ཅད་དག །ཤུལ་ཐམས་ཅད་བདུད་རྩིས་སྐྱ་མེར་གྱིས་ཁེངས་པས་བྱིན་གྱིས་རླབས་པར་བསམས་ལ། རྐང་པ་གཉིས་སེམས་སྐྱིལ་ལྷོད་ཆགས་པར་བྱ། །ལག་པ་གཉིས་ཀྱི་མཐེ་བོང་གིས་སྲིན་ལག་གི་འདྲེ་རྩ་མནན་པའི་རྡོ་རྗེ་ཁུར་ཚུར་པུས་མོའ་སྟེང་དུ་ཁ་སྦུབ་ཏུ་བཞག་ལ་སྣ་བུག་གཉིས་ནས་རླུང་ཤུགས་བསྐྱེད་དེ་ལྷག་མེད་དུ་སངས་ཀྱིས་བུས་པ་དང་མཉམ་དུ་འོག་རླུང་འཐེན་ཞིང་སྟོང་འདྲེན་བྱ། །རླུང་ཕྱིར་ཐུབ་ཚད་བཟུང་། མི་ཐུབ་པ་དང་སྣ་བུག་གཉིས་ཀྱི་སྤུ་མི་འགུལ་བའི་ཚོད་ཀྱིས་དལ་བུས་རྔུབས་བས་ལ་ལྟེ་འོག་ཏུ་ཧྲིལ་གྱིས་མནན་ལ་རླུང་ཁ་སྦྱར་ཐུབ་ཚད་བཟུང་མི་ཐུབ་པ་དང་སྔར་བཞིན་ཕྱིར་འབུད་ལ། དེ་འདྲ་བ་ལན་གསུམ་བྱས་པའི་རྗེས་མའི་ཚེ་ལྟོ་བ་གཡས་བསྐོར་གསུམ། གཡོན་བསྐོར་གསུམ། དཔུང་པ་གཡས་གཡོན་རེས་མོས་སུ་འདེགས་པ་དང་། དབུས་འདེགས་པ་སྟེ། གསུམ་གྱི་མཐར་རླུང་ཁ་སྣ་གཉིས་གནས་སྒྲ་དང་བཅས་ཏེ་ལྷག་མ་མེད་པར་ཕྱིར་འབུད་ཅིང་ཧ་སྤྲུགས་བྱ། དེ་ལ་ལས་དང་པོ་པས་འཛིན་ཡུན་རིང་པོ་མ་བྱུང་རུང་། འབུད་རྔུབས་ཀྱི་དུས་སུ་རླུང་ལྷག་མ་མ་ལུས་པ་དང་། འཛིན་པའི་སྐབས་སུ་རླུང་རྐུན་
༡༢༦
མ་ཤོར་བས་འཇམ་རླུང་དལ་བུའི་སྦྱོར་བ་ལ་ཡུང་ཐུན་གྲངས་མང་གི་ཚུལ་དུ་བསླབ་པས་རིམ་གྱིས་གོམས་པ་བརྟན་པར་འགྱུར་རོ། །མདོར་ན་དེ་ལྟ་བུའི་རླུང་སྦྱོར་ཐུན་རེ་ལ་བརྒྱ་རྩ་སོགས་ནས་བདུན་ནམ་གསུམ་ལ་ཉུང་མཐའ་བྱས་པ་བསྒོམ་པར་བྱའོ། །ནུབ་གཉིས་པ་བླ་མ་གསུང་རྡོ་རྗེ་ལ་བརྟེན་ནས་དག་བྱེད་ཨའི་སྟོང་ར་བསྒོམ་པ་ནི། །སྦྱོར་དངོས་ཀྱི་ཁྱད་པར་གཞན་གོང་དང་འདྲ་བ་ལ། བླ་མ་རྡོ་རྗེ་འཆང་སྐུ་མདོག་དམར་པོ་དང་། འོད་དམར་པོ་འཕྲོ་བར་གསལ་བཏབ་ལ་གསོལ་འདེབས་བྱ། དེ་ཉིད་རང་ལ་ཐིམ་པའི་རྐྱེན་གྱིས་མགོ་བོའ་ནང་དུ་ཆོས་འབྱུང་དམར་པོ་ལྕགས་སྲེག་གི་རྣམ་པ་ཅན་དུ་ཡོད་པའི་ནང་དུ་ཨ་དམར་པོ་ལ་ཡིད་བཟླས་ཏེ་བཟླས་པ་བྱས་པས་བདུད་རྩི་དམར་པོ་རེག་བྱ་ཚ་བ་དཔག་ཏུ་མེད་པ་བབས་པས་ནད་ཐམས་ཅད་རྣག་ཁྲག་གི་རྣམ་པས་ཐོན། ཤུལ་ཐམས་ཅད་བདུད་རྩི་ཟངས་ཞུན་གྱི་ཁུ་བ་ལྟ་བུ་སྐྱོ་ཚ་ཁོལ་བ་བཞིན་བུན་བུན་དུ་ཁོལ་བས་གང་བར་བསམ། །རླུང་འཛིན་པ་སོགས་འདྲ། །ནུབ་གསུམ་པ་བླ་མ་ཐུགས་རྡོ་རྗེ་ལ་བརྟེན་ནས་དག་བྱེད་ཨའི་སྟོང་ར་བསྒོམ་པ་ནི། །སྦྱོར་དངོས་ཀྱི་དམིགས་པ་གཞན་ཐམས་ཅད་སྔར་བཞིན་ལ། དམིགས་བསལ་གྱི་ཁྱད་པར་བླ་མ་སྐུ་མདོག་སྔོན་པོ་དང་། ཆོས་འབྱུང་སྔོན་པོའ་ནང་ཨ་ཡིག་སྔོན་པོ་བསྒོམ། དེ་ལས་འོད་ཟེར་འཕྲོས། གཤིན་རྗེ་གཤེད་དང་། དཔལ་རྟ་མགྲིན་དང་རྡོ་རྗེ་གཏུམ་མོ་སོགས་ཁྲོ་བོའ་ཚོགས་དཔག་ཏུ་མེད་པ་སྤྱན་དྲངས། ཨ་ལ་ཐིམ། ཨ་བརྗོད་པའི་རྐྱེན་གྱིས་ཨ་ཡིག་ལས་ཁྲོ་བོ་དཔག་ཏུ་མེད་པ་བྱུང་། ལུས་གང་། གདོན་ཐམས་ཅད་སྲོག་ཆགས་མི་སྡུག་པའི་རྣམ་པས་ཐོན། ལུས་དང་ཆོས་འབྱུང་གི་ནང་བཅས་ཁྲོ་བོའ་ཚོགས་དཔག་ཏུ་མེད་པ་མཚོན་ཆ་ཕྱིར་གདེངས་པས་བར་མཚམས་མེད་པར་བུན་གྱིས་ཁེངས་པར་བསམས་ལ་རླུང་བུམ་པ་ཅན་བཟུང་ངོ་། །གཉིས་པ་དངོས་གཞི་ལ་བཞི། རླུང་ཁ་སྦྱོར་ལ་བརྟེན་ནས་མེ་གསོ་བ། ས་བོན་གཉིས་ལ་བརྟེན་ནས་མེ་སྦར་བ། རྩ་གསུམ་འཁོར་ལོ་བཞི་ལ་བརྟན་ནས་འབར་འཛག་བསྒོམ་
༡༢༧
པ། མཆོག་གི་གཏུམ་མོ་ལ་བརྟེན་ནས་བདེ་སྟོང་ཟུང་འཇུག་གི་ཡེ་ཤེས་མངོན་དུ་བྱའོ། །དེ་ལ་ཐོག་མར་ནུབ་བཞི་བ་མེ་གསོ་བའི་དམིགས་པ་ནི། །སྐྱབས་འགྲོ་ནས་བཟུང་དག་བྱེད་མའི་སྟོང་རའི་བར་གོང་བཞིན་ཉམས་སུ་བླང་། །དེ་ནས་རང་གི་སྤྱི་བོར་བླ་མ་རྡོ་རྗེ་འཆང་བསྒོམས་ལ། མོས་གུས་དྲག་པོ་རྩེ་གཅིག་པས། ཕ་བླ་མ་སངས་རྒྱས་རིན་པོ་ཆེ་ལ་གསོལ་བ་འདེབས་སོ། །བདག་ལ་བདེ་དྲོད་ཀྱི་ཏིང་ངེ་འཛིན་སྐྱེ་བར་བྱིན་གྱིས་རློབས། བདག་ལ་བདེ་སྟོང་གི་ཏིང་ངེ་འཛིན་སྐྱེ་བར་བྱིན་གྱིས་རློབས། །ཏིང་ངེ་འཛིན་ཁྱད་པར་ཅན་བདག་རྒྱུད་ལ་སྐྱེ་བར་བྱིན་གྱིས་རླབས་ཏུ་གསོལ། །ཞེས་གསོལ་བ་བཏབ་པའི་རྐྱེན་གྱིས་བླ་མ་ཡབ་ཡུམ་འོད་དུ་ཞུ། རང་ལ་ཐིམ་པས་སྐད་ཅིག་གིས་རང་ཉིད་པདྨ་དམར་པོ་དང་ཉི་མའི་གདན་ལ་རྡོ་རྗེ་ཕག་མོ་སྐུ་མདོག་དམར་མོ་གཅེར་བུ་རུས་པའི་རྒྱན་གྱིས་སྤྲས་པ། དབུ་སྐྲ་ཕྱེད་སྤྱི་བོར་བཅིངས་པར་དུས་པའི་འཁོར་ལོས་མཚན་པ། ཕྱེད་ཐུར་དུ་གྲོལ་ཞིང་མི་མགོ་སྐམ་པོ་ལྔས་དབུ་བརྒྱན་པ། ཕྱག་གཉིས་རླུང་འཛིན་པའི་ཕྱག་རྒྱ་དང་། །ཞབས་གཉིས་རླུང་འཛིན་པའི་འདུག་སྟངས་ཀྱིས་བཞུགས་པའི་སྤྱན་གསུམ་ནམ་མཁར་བཀྲ་ཧྲིག་གེར་གཟིགས་པ། སྐུ་ལུས་གྱི་ནང་ལྟེ་བའི་ཐད་དུ། མེའི་སྙིང་པོ་ཚ་ཞིང་ངར་ལ་རྩུབ་པ་རྣོ་བ་སྟེ་མཚན་ཉིད་བཞི་ལྡན་བྱ་ངང་པའི་སྒོ་ང་ཙམ་མདུན་རྒྱབ་གཡས་གཡོན་བཞི་སྒྲོམ་དུ་ཡོད་པར་བསམ། །དེ་ནས་རླུང་རོ་བསལ། རླུང་སྟོང་འདྲེན་སྐབས་འོག་རླུང་ཕོག་པའི་རྐྱེན་གྱིས་མེ་སྔོ་ཡལ་ཡལ་འབར། རླུང་རྔུབས་ཅིང་དགང་གཞི་ལ་མནན་པས་དེ་ལས་ཀྱང་མེ་ཆེར་འབར་བས་ལུས་ཀྱི་ནང་ཐམས་ཅད་མེས་ཁེངས་ཡང་སྟོང་འདྲེན་གྱིས་རླུང་བུས་སྐབས་སྟོད་ཐམས་ཅད་མེས་ཁེངས་ཤིང་འབར། དགང་དུས་བརླ་གཉིས་ནས་བརྒྱུད་རྐང་པ་གཉིས་སོགས་ལུས་སྨད་ཀུན་མེས་ཁེངས་ཤིང་འབར་བར་དམིགས་པ་གཏད་པ་བུམ་ཅན་གོང་བཞིན་བཟུང་། ཕོ་བ་བསྐོར་སྐབས་མེ་ལྕེ་དམར་འཁྱིལ་འཁྱིལ་བྱེད་པར་བསམ་མོ། །ནུབ་ལྔ་པ་ས་བོན་གཉིས་ལ་བརྟེན་
༡༢༨
ནས་མེ་སྦར་བ་ནི། རང་ཕག་མོར་གསལ་བའི་ལྟེ་བའི་ཐེད་དུ་མེ་བཞི་སྒྲོམ་གསལ་བཏབ་པ་ཡན་གོང་ལྟར་ལ། དམིགས་པའི་ཁྱད་པར། ཉི་གདན་དང་བཤང་ལམ་གྱི་བར་དུ་རླུང་གི་ས་བོན་ཡཾ་ཡིག་ལྗང་གུ་ཞིག་དང་། །བཤང་ལམ་གྱི་ནང་སྒོར་ཞུགས་པ་ཙམ་དུ་མེའི་ས་བོན་རཾ་ཡིག་དམར་པོ་འབར་ལ་ཁད་པར་བསམས་ལ། རླུང་ཕྱིར་བུས། སྟོང་འདྲེན་སྐབས་ཡཾ་ཡིག་ལས་རླུང་གཡོས་རཾ་ཡིག་ལ་ཕོག་པས་མེ་འབར། ལྟེ་བའི་མེ་བཞི་སྒྲོམ་ལ་ཕོག་པས་མེ་ལྷག་པར་འབར་བས་ལུས་ཀྱི་ནང་ཀུན་ཁེངས། སྟོང་འདྲེན་སྐབས་མེ་སྟོང་དུ་འབར་བས་རང་ཕག་མོར་གསལ་བའི་ཞལ་དང་། སྤྱན་དང་། སྙན་སོག་མེ་ལྕེད་མར་ཉུག་ཉུག་འབར་ཞིང་། དགོང་དུས་སྨད་ཆ་ཀུན་མེས་ཁེངས། མེ་ཐུར་དུ་འབར་བས་འོག་སྒོ་གཉིས་ནས་མེ་ལྕེ་ཕྱིར་འཕྲོས་ཤིང་འབར་བས་ཕྱི་དབྱིབས་ཀྱི་ལུས་ཀྱང་མེ་འབར་བའི་དབུས་སུ་ཡོད་པར་བསམས་ལ་ཕོ་བསྐོར་གོང་བཞིན་བྱ། དེ་ནས་ཕྱི་ནང་ཀུན་མེ་སྦར་བའི་དབུས་སུ་རང་ཕག་མོར་གསལ་བའི་སྤྱན་གསུམ་བཀྲ་ཧྲིག་གེ་བ། སྣང་སྟོང་སྒྱུ་མའི་སྐུར་དམིགས་པ་གཏད་ལ་རླུང་བུམ་པ་ཅན་ཅི་ནུས་སུ་འཛིན་ནོ། །ནུབ་དྲུག་པ་རྩ་གསུམ་འཁོར་ལོ་བཞི་ལ་བརྟེན་ནས་འབར་འཛག་བསྒོམ་པ་ནི། །རང་གི་ལུས་ཕྱི་དབྱིབས་ཀྱི་ལུས་རྡོ་རྗེ་ཕག་མོ་མེ་དབུས་སུ་ཡོད་པ་གོང་བཞིན་ལ། ལྟེ་འོག་སོར་བཞི་ནས་ཡར་སྣ་སྤྱི་བོར་ཟུག་པའི་རྩ་དབུ་མ་ཆུ་ཤིང་གི་སྡོང་པོ་ལྟར་དྲང་བ། པདྨའི་སྣལ་མ་ལྟར་སྲབ་པ། རྒྱ་སྐྱེགས་ཀྱི་མེ་ཏོག་ལྟར་སྣུམ་པ། ཏིལ་མར་གྱི་མར་མེ་ལྟར་གསལ་བ་སྟེ་ཁྱད་ཆོས་བཞི་དང་ལྡན་པའི་ཕྱི་སྔོ་བ། ནང་དམར་བ། ཁོག་པ་སྟོང་པ་ལུས་ཀྱི་དབུས་དྲང་པོར་ཡོད་པའི་གཡས་སུ་རོ་མ་དམར་མོ་ཕྱི་ནང་གཉིས་དམར། གཡོན་དུ་རྐྱང་མ་དཀར་མོ་ཕྱི་དཀར་ནང་དམར་བ། དེ་གཉིས་དབུ་མའི་མར་སྣེ་ནས་སྐྱེས་པའི་ཚུལ་གྱིས་རོ་རྐྱང་དབུ་གསུམ་གྱི་གཤམ་ཡི་གེ་དབུ་ཅན་གྱི་ཆའི་གཤམ་ལྟར་ཡོད་པ། རོ་རྐྱང་ཕྱིར་གྱེས། ལྟེ་བར་འདུས་མཚམས་
༡༢༩
སུ་ལྟེ་བ་སྤྲུལ་པའི་འཁོར་ལོ་རྩ་འདབ་དྲུག་ཅུ་རེ་བཞི་པས་ཁམས་མཚོན་པའི་ཕྱི་སེར་ནང་དམར་བ། ཕྱིའི་རྩི་རྣམས་ཁ་གྱེན་ཕྱོང་གདུགས་ཡུ་གནམ་ལ་བསྟན་ནས་འཕྱངས་པ་ལྟ་བུ། ཡང་རོ་རྐྱང་གཉིས་གཡས་གཡོན་གཉིས་སུ་གྱེན། སྙིང་གར་འདུས་མཚམས་སུ་ཆོས་ཀྱི་འཁོར་ལོ་རྩ་འདབ་བརྒྱད་པ་ཅུང་ཟུང་ཐུར་བསྟན་གདུགས་ཕུབ་པ་ལྟ་བུ་རླུང་ཁམས་མཚོན་པའི་ཕྱི་སྔོ་ནང་དམར་བ། ཡང་རོ་རྐྱང་ཕྱིར་གྱེས། མགྲིན་པར་འདུས་མཚམས་ལོང་སྤྱོད་འཁོར་ལོ་རྩ་འདབ་བཅུ་དྲུག་པ་མེ་ཁམས་མཚོན་པའི་ཕྱི་ནང་གཉིས་དམར་བ། ཅུང་ཟད་ཁ་གྱེན་ལ་ཕྱོང་པ། ཡང་རོ་རྐྱང་གཉིས་པོ་ཕྱིར་གྱེས། སྤྱི་བོར་འདུས་མཚམས་སུ་བདེ་ཆེན་འཁོར་ལོ་རྩ་འདབ་སུམ་བཅུ་རྩ་གཉིས་པ་ཆུ་ཁམས་མཚོན་པའི་ཕྱི་དཀར་ནང་དམར་བ། ཅུང་ཟད་ཁ་ཐུར་བསྟན་གདུགས་ཕུབ་པ་ལྟ་བུ་དང་། རོ་རྐྱང་གཉིས་གྱེས་པའི་སྣེ་གཉིས་སྣ་བུག་ལ་གཏད་ཅིང་། རྩའི་འཁོར་ལོ་དེ་རྣམས་ཀྱི་རྩ་བ་རོ་རྐྱང་དབུ་གསུམ་ལས་སྐྱེས་པའི་རྩེ་མོ་རང་ལུས་རྡོ་རྗེ་ཕག་མོ་གསལ་བའི་ཕྱིའི་པགས་པའི་མཚམས་སུ་རེག་པ། དབུ་མའི་མར་སྣའི་སུམ་མདོའ་ནང་དུ། གཏུམ་མོ་ཨ་ཤད་ཀྱི་རྣམ་པ་མེ་ཁབ་རྩེ་འདྲ་བ་རིང་ཐུང་ཚོན་གང་པ་ཁྱད་ཆོས་བཞི་དང་ལྡན་པ། དབུ་མའི་ཡ་སྣར་ཡི་གེ་དབུ་ཅན་གྱི་ཧཾ་དཀར་པོ་མགོ་ཐུར་བསྟན་གཅིག་བསམས་ལ། རླུང་འབུད་སྐབས་གོང་ལྟར་གསལ་བཏབ། རླུང་རྔུབས་ནས་གནོན་སྐབས་རླུང་རོ་རྐྱང་གི་ལམ་བརྒྱུད། མར་སྣ་སུམ་མདོའ་ཨ་ཤད་ཀྱི་མེ་ལ་ཕོག་པའི་རྐྱེན་གྱིས་མེ་འབར་བ་དབུ་མའི་ནང་བརྒྱུད་ཡར་སྣའི་ཧཾ་ཡིགས་ཕོག་པས་ཧཾ་ལས་ཡེ་ཤེས་ཀྱི་བདུད་རྩི་དཀར་པོའ་རྒྱུན་བསམ་གྱིས་མི་ཁྱབ་པ་བབས། མར་སྣའི་ཨ་ཤད་ཀྱི་མེ་ལ་ཕོག་པའི་རྐྱེན་གྱིས་མེ་ཚ་རུ་སོང་། དེའི་རྐྱེན་གྱིས་བདུད་རྩི་ཆེར་བབས་པས་སྤྱི་བོ་བདེ་ཆེན་གྱི་འཁོར་ལོའ་རྩ་འདབ་རྣམས་བདུད་རྩིས་ཁེངས། རོ་རྐྱང་དབུ་གསུམ་གྱི་ལམ་
༡༣༠
བརྒྱུད་མགྲིན་པའི་འཁོར་ལོའ་རྩ་འདབ་ཁེངས། མེ་ཆེར་སོང་བས་བདུད་རྩི་འབབ་ཇེ་ཆེར་གྱུར་པས་སྙིང་ཁའི་འཁོར་ལོ་ཁེངས། དེ་ནས་རིམ་བཞིན་ལྟེ་བའི་འཁོར་ལོ་ཁེངས། རོ་རྐྱང་དབུ་གསུམ་གྱི་སྨད་ཆ་སོགས་ཀྱིས་མཚོན་མདོར་ན་རྩ་ནང་ཐམས་ཅད་བདུད་རྩིས་ཁེངས་ཤིང་སྐུ་ལུས་ཀྱི་ཕྱི་ཡང་མེ་འབར་བའི་དབུས་སུ་ཡོད་པར་བསམས་ལ་རླུང་བུམ་པ་ཅན་བཟུང་། ནུབ་བདུན་པ་མཆོག་གི་གཏུམ་མོ་ལ་བརྟེན་ནས་བདེ་སྟོང་ཟུང་འཇུག་གི་ཡེ་ཤེས་མངོན་དུ་བྱ་བ་ནི། རང་ཕག་མོར་གསལ་བའི་སྐུ་རྩ་འཁོར་ལོ་རོ་རྐྱང་སོགས་གོང་བཞིན་བསྐྱེད། དབུ་མའི་ཡ་སྣེར་ངོ་བོ་རང་གི་རྩ་བའི་བླ་མ་ཡིན་པ་ལ་རྣམ་པ་རྡོ་རྗེ་འཆང་ཡབ་ཡུམ་རྒྱན་མཚན་དཔེས་སྤྲས་པ་ཚོན་གང་པ་གཅིག་གསལ་བའི་སྟེང་གི་ཆར། རྒྱལ་བ་རྡོ་རྗེ་འཆང་ཡབ་ཡུམ་ལ་བརྒྱུད་པའི་བླ་མ་རྣམས་ཀྱིས་བསྐོར་བ། མར་སྣར་ཉི་གདན་ལ་མེའི་རང་བཞིན་གྱི་ཚེ་དཔག་མེད་ཚོན་གང་པ་ལོང་སྤྱོད་རྫོགས་སྐུའི་རྒྱན་དང་མཚན་དཔེས་སྤྲས་པ་འོད་ཀྱི་རང་བཞིན་ཅན་གསལ་བཏབ་ནས། དབུ་མའི་ཡར་སྣའི་བླ་མར་གསོལ་བ་རྩེ་གཅིག་གིས་བཏབ་པས། སྐུ་ལས་འོད་ཟེར་འཕྲོས། སྟེང་གི་བླ་མ་གཙོ་འཁོར་ལ་པོག །དེ་རྣམས་ཀྱི་ཐུགས་རྒྱུད་བསྐུལ། སྐུ་ལས་བདུད་རྩིའི་རྒྱུན་དཔག་མེད་བབས་པས་དབུ་མའི་ཡར་སྣའི་རྩ་བའི་བླ་མ་ཡབ་ཡུམ་ལ་ཐིམ། སླར་ཡང་གསོལ་བ་ཡིད་ཀྱིས་རྩེ་གཅིག་ཏུ་བཏབ་པས་བླ་མ་ཡབ་ཡུམ་གྱི་སྐུ་ལས་བདུད་རྩིའི་རྒྱུན་དཀར་དམར་དཔག་ཏུ་མེད་པ་བབས། དབུ་མའི་མར་སྣའི་ཚེ་དཔག་མེད་ལ་ཕོག་པའི་རྐྱེན་གྱིས་མེ་སྒྲ་བཅས་དབུ་མའི་ནང་དུ་ཏལ་གྱིས་འབར། དབུ་མའི་ཡར་སྣའི་བླ་མའི་སྐུ་ལས་ཀྱང་བདུད་རྩི་དེ་ཆེར་བབས། དེས་མེ་ཡང་ཆེར་འབར། དེས་བདུད་རྩི་ཡང་ཆེར་བབས་པས་སྤྱི་བོའ་འཁོར་ལོ་ཀུན་ཁོངས། སླར་ཡང་རོ་རྐྱང་གི་ལམ་བརྒྱུད་མགྲིན་པ་སོགས་འཁོར་ལོ་འོག་མ་ཀུན་ཁེངས། སླར་ཡང་འབར་འཛག་ཆེས་ཆེར་རྒྱས་པས་
༡༣༡
རྩ་ནང་ཀུན་དང་རོ་རྐྱང་དབུ་གསུམ་གྱི་སྨད་ཆ་ཡང་ཁེངས། དེ་ནས་ཀྱང་མེ་དང་བདུད་རྩི་ཇེ་ཆེར་བབས་པས་རྩ་རྣམས་ཇེ་ཆེར་ཇེ་ཆེར་མོང་། མཐར་རང་གི་ལུས་རི་རབ་དང་མཚུངས་བའི་ནང་། རོ་རྐྱང་དབུ་གསུམ་ཕྱི་ནང་མེ་འབར་བ་དང་བཅས་པའི་དབུས་བླ་མ་ཡུམ་སོགས་བཀྲ་ལམ་མེ་བར་དམིགས་པ་རྩེ་གཅིག་ཏུ་གཏད་དེ་རླུང་བུམ་པ་ཅན་འཛིན་ཅི་ནུས་སུ་འཛིན་ལ་དབྱིངས་རིག་བསྲེའོ། །གསུམ་པ་རྗེས་ནི། །དེ་ལྟར་ནུབ་བདུན་དུ་འབད་པས། རབ་ཀྱིས་ཆོས་འདི་ཞུ་བའི་འདུན་པ་ཡོད་པ་ཙམ་དང་། འབྲིང་སྔོན་འགྲོའི་དུས་སུ། ཐ་མའང་མི་དམིགས་ཀྱི་མགོ་ཚུགས་ནས་དྲོད་མི་སྐྱེ་བ་མི་སྲིད། གང་ལྟར་ཡང་ནུབ་བདུན་པའི་སྲོད་ལ་གཏུམ་མོའ་མེ་དབང་བསྐུར་ཞིང་རས་གཟན་སོགས་སྦྱིན། ཐོ་རངས་ནས་རས་འབུད་ཕྱག་ལེན་ལྟར་བཏང་། ཕྱིར་ཉིན་དཔོན་སློབ་ཐམས་ཅད་ཀྱིས་ཕག་མོའ་གཞུང་གང་རུང་བསྲངས་ནས། དགའ་སྟོན་ཚོགས་ཀྱི་འཁོར་ལོ་བཅས་མཐའ་རྒྱས་སུ་ཕྱག་ལེན་མཛད་དོ། །དེ་ནས་ཀྱང་མ་ཆགས་པར་ཉམས་སུ་བླངས་པས་དྲོད་ཀྱི་གཏུམ་མོ་ལ་བརྟེན་ནས་བདེ་བའི་གཏུམ་མོས་རྒྱུད་ཡོངས་སུ་གང་ཞིང་། དེས་དྲངས་པའི་མི་རྟོག་པའི་གཏུམ་མོ་ཕྱག་རྒྱ་ཆེན་པོའ་ཡེ་ཤེས་མངོན་སུམ་དུ་རྟོགས་པར་འགྱུར་ལ། གེགས་སེལ་དང་བོགས་འདོན་གྱི་སླད་དུ་རླུང་ཐར་པའི་སྒོ་འབྱེད་ཞལ་ལས་འབྱུང་བ་ལྟར་ཉམས་སུ་བླང་། རྒྱུན་གྱི་ཉམས་ལེན་སྐབས། ཐུན་མོང་མ་ཡིན་པའི་སྔོན་འགྲོ་ནི་ངེས་པར་དགོས། ཁྱད་པར་གྱི་སྔོན་འགྲོ་རས་མོས་སུ་ཉམས་སུ་བླང་བའམ། སྔོན་དུ་ལེགས་པར་འབྱོངས་ཟིན་པ་ཡིན་ན་དངོས་གཞིའི་མི་དམིགས་བཞི་ལ་གནད་དུ་བསྣུན། དེའང་ནུབ་རེར་རེས་མོས་སུ་བྱས་པས་ནུབ་བཞིའི་དམིགས་པ་ཚར་རེ་གཅིག་རྫོགས་པ་སྟེ། དེ་ལྟ་བུའི་ཚུལ་གྱིས་བསྐྱར་ཏེ་ཉམས་སུ་བླང་ཞིང་། དམིགས་པ་སྔ་མ་སྔ་མ་ལ་གོམས་པ་བརྟན་པོར་གྱུར་ན། ཕྱི་མ་རྣམས་ལ་རིམ་གྱིས་གཙོ་བོར་བྱས་པས་ཀྱང་རུང་ངོ་། །ཞེས་རྣལ་འབྱོར་གྱི་དབང་ཕྱུག་ཆེན་པོ་
༡༣༢
རས་ཆེན་དཔལ་འབྱོར་བཟང་པོ་ནས་བརྒྱུད་པའི་བོ་དོང་ལུགས་ཀྱི་གཏུམ་མོ་ཞག་བདུན་མའི་དམིགས་ཁྲིད་བླ་མའི་ཞལ་ལུང་ལས་ཇི་ལྟར་བྱུང་བ་བཞིན་དག་པར་བྲིས་པའི་དགེ་བས་འགྲོ་ཀུན་གཉུག་མདོན་གྱི་ཙཎྜ་ལཱི་ཟུང་འཇུག་དྭངས་མ་གསུམ་ལྡན་གྱི་ཡེ་ཤེས་ཚེ་འདི་ཉིད་ལ་མངོན་སུམ་དུ་བྱེད་པའི་རྒྱུར་གྱུར་ཅིག །སརྦ་དཱ་མངྒ་ལམ་བྷ་ཝ་ཏུ།
Notes
Other Information


text:
ལྟ་གྲངས།
Rudolf Kippenhahn(1926-)འཇར་མན་གྱི་གནམ་རིག་པ་དང་ཚན་རིག་རྩོམ་པ་པོ་ཡིན།
སྐྱེ་དངོས་འཚོ་སྡོད་བྱེད་པའི་རྒྱུ་སྐར་ཞིག་ལ་མཚོན་ན། ང་ཚོས་ཐབས་ལམ་ངེས་ཅན་ཞིག་བརྒྱུད་དེ་ཁོ་ཚོ་དང་འབྲེལ་གཏུག་བྱེད་ཐུབ་སྐབས་ད་གཟོད་དེར་སྤྲོ་བ་སྐྱེ་སྲིད་ཅིང་། སྐུད་མེད་གློག་གི་བརྡ་རྟགས་ནི་ཕལ་ཆེར་འབྲེལ་བ་འདི་བྱེད་ཐབས་ཉག་གཅིག་ཡིན། དེའི་ཕྱིར་ང་ཚོས་དགུ་ཚིགས་སྐྱ་མོའི་ཁྱིམ་རྒྱུད་ཁྲོད་ཀྱི་རྒྱུ་སྐར་ས་ཡ་གཅིག་གི་ནང་སྐུད་མེད་གློག་གི་བརྡ་རྟགས་གཏོང་ནུས་པའི་ལག་རྩལ་འཛོམས་ཡོད་ས་ག་ཚོད་ཡོད་དམ་ཞེས་པའི་དྲི་བ་བཀོད་ཆོག གལ་ཏེ་སའི་གོ་ལའི་ཕྱི་རོལ་གྱི་སྐྱེ་དངོས་དེ་དག་གིས་རྒྱུན་མི་ཆད་པར་བརྡ་རྟགས་བཏང་ཡོད་ཚེ། ང་ཚོས་ཕལ་ཆེར་ཕྱི་རོལ་དུ་བརྡ་རྟགས་གཏོང་བཞིན་པའི་རྒྱུ་སྐར་ས་ཡ་གཅིག་ཙམ་ལ་གདོང་གཏད་དགོས་པ་ཡིན། འོན་ཀྱང་ཆུ་རྩྭ་སྔོན་པོས་སྐུད་མེད་གློག་གི་བརྡ་རྟགས་གཏོང་མི་ནུས་ལ། རིག་ལྡན་སྐྱེ་དངོས་དག་ཀྱང་ཉིང་རྡུལ་འབར་མདེལ་གྱིས་གཞོམ་ཡོད་པར་གྱུར་ཚེ་གྲགས་མེད་འགུལ་མེད་དུ་ཡོད། འདི་ལྟར་བརྩིས་ན། ཚད་ལོངས་བའི་བསྡུར་ཚད་ཉུང་ངུ་ཞིག་མ་གཏོགས་ལྷག་མེད།གསལ་བོར་བཤད་ན་རྒྱུ་སྐར་ས་ཡར་ལོངས་པ་འདི་དག་གི་ཁྲོད།ཤེས་རིག་དར་བའི་སྤྱི་ཚོགས་ཞིག་གིས་བརྡ་རྟགས་གཏོང་བའི་ནུས་པ་མངོན་དུ་གྱུར་བའི་དུས་ཡུན་གྱིས་ཟིན་པའི་བརྒྱ་ཆའི་བསྡུར་ཚད་མ་ཟད། ད་དུང་དུས་སྐབས་དེར་ཐོན་རྗེས་དུས་ཡུན་ཅི་ཙམ་ལ་ཚེ་སྲོག་གི་རྒྱུན་སྐྱོང་ཐུབ་མིན་ལའང་བསམ་བློ་གཏོང་དགོས། འདིས་ངེས་མེད་འགྱུར་བའི་ཆ་ཤིན་ཏུ་ཆེན་པོ་ཞིག་བསྟན་པ་སྟེ། འདི་ལ་ང་ཚོས་རང་ཉིད་ཀྱི་ཤེས་རིག་དར་བའི་སྤྱི་ཚོགས་འདིའི་ཉམས་མྱོང་མ་དཔེ་རུ་འཇོག་པ་ལས་ཐབས་གཞན་མེད་དོ༎ ང་ཚོར་མཁའ་དབྱིངས་སུ་བརྡ་རྟགས་གཏོང་པའི་ཆུ་ཚད་འཛོམས་ནས་ད་ལྟའི་བར་དུ་བགྲང་བྱ་བཅུ་ཕྲག་ཁ་ཤས་མ་གཏོགས་སོང་མེད་མོད། དེ་དང་མཉམ་དུ་མིའི་རིགས་ཀྱིས་ཆེས་ཐོག་མར་བཀོལ་ཐེངས་གཅིག་གིས་གོ་ལའི་སྟེང་གི་ཚེ་སྲོག་ཡོངས་བཅོམ་ཐུབ་པའི་གཏོར་བཅོམ་རང་བཞིན་གྱི་མཚོན་ཆ་བཟོས་སོང་།ང་ཚོ་མིའི་རིགས་ཀྱིས་ལག་རྩལ་འདི་དག་བཀོལ་སྲིད་དམ། ལག་རྩལ་ཤེས་རིག་དར་བའི་སྤྱི་ཚོགས་ཞིག་གིས་ལོ་ངོ་བཅུ་ཕྲག་ཁ་ཤས་ཀྱི་དུས་ཡུན་ནང་དུ་མཁའ་དབྱིངས་ལ་བརྡ་རྟགས་གཏོང་ཐུབ་པ་དང་མཐུད་ནས་རང་བརླག་བྱེད་སྲིད་དམ། འོན་ཏེ་ང་ཚོས་ཐ་ན་བརྡ་རྟགས་ཚད་ལྡན་ཞིག་གཏོང་བའི་མགོ་ཡང་བརྩམས་མེད་ལ། དམིགས་ཡུལ་དང་གོ་རིམ་ཡོད་པའི་སྒོ་ནས་འཇིག་རྟེན་ཁམས་ལ་བརྡ་རྟགས་གཏོང་བར་བྱེད་པའི་ཞིབ་འཇུག་གི་འཆར་འགོད་ཅི་ཡང་བཟོས་མེད། ཡིན་ནའང་། ང་ཚོས་སྤྲོ་སྣང་དོད་པོའི་སྒོ་ནས་ཤེས་རིག་དར་བའི་སྤྱི་ཚོགས་ཞིག་གིས་ཡང་དག་པའི་ཐབས་ཀྱིས་གནད་དོན་ཐག་གཅོད་ཐུབ་པར་ཆ་འཇོག་ཅིག་བྱེད་ལ། ལོ་ས་ཡ་གཅིག་རིང་ལ་ཞི་བདེ་དང་འབྱོར་ཕྱུག་གི་འཚོ་བ་རོལ་ཐུབ་པའི་ཆ་འཇོག་ཅིག་བྱེད། གལ་སྲིད་དུས་ཡུན་འདིའི་ནང་དུ་འཇིག་རྟེན་ཁམས་ལ་ནུས་ཆོད་ཤིན་ཏུ་ཆེ་བའི་སྐུད་མེད་གློག་གི་བརྡ་རྟགས་བཏང་ཡོད་ན། དགུ་ཚིགས་སྐར་རྒྱུད་ཁྲོད་སྐྱེ་དངོས་འདུས་སྡོད་བྱེད་པའི་རྒྱུ་སྐར་ས་ཡ་གཅིག་ནང་དུ། ལོ་ས་ཡ་གཅིག/ལོ་དུང་ཕྱུར་བཞི་བཅུ/ཁྲིX100ཡོད་པའོ། །
མིག་སྔར་རྒྱུ་སྐར250ཡིས་བརྡ་རྟགས་གཏོང་གིན་ཡོད།ཡང་རྒྱུ་སྐར་འདི་དག་ཁོད་སྙོམས་པོས་དགུ་ཚིགས་ཁྱིམ་རྒྱུད་ཁྲོད་དུ་ཁྱབ་ཡོད་པའི་དབང་དུ་བཏང་ན། བར་ཐག་ཉེ་བའི་དཔལ་ཡོན་ཅན་གྱི་སྤྱི་ཚོགས་གཉིས་ཀྱི་ཆ་སྙོམས་བར་ཐག་ཕལ་ཆེར་འོད་ལོ4600རེད།དེ་ལྟར་ན་ང་ཚོས་བཏང་བའི་བརྡ་རྟགས་ལོ4600ཡི་རིང་དུ་འཕུར་ན་ད་གཟོད་ང་ཚོ་དང་ཆེས་ཐག་ཉེ་བའི་ཤེས་རིག་དར་བའི་སྤྱི་ཚོགས་དེར་འབྱོར་ཐུབ་ཅིང་། བརྡ་རྟགས་དེ་ཕྱིར་འབྱོར་དགོས་ཚེ་ཡང་བསྐྱར་མགོ་ནས་བཟུང་རྩི་དགོས་པ་སྟེ། བསྡོམས་པས་ལོ9200དགོས།འདི་ལྟར་ན་ཐེན་ཚང་ཝུ་དང་ཐེན་ཡུན་སི་ལྟ་བུའི་བརྟན་སྐར་གཉིས་གཞིར་བཟུང་ནས་འཚོལ་ཞིབ་བྱེད་དགོས་ཚེ་དེ་ནི་རྒྱ་མཚོའི་ནང་དུ་ཁབ་འཚོལ་བ་ལྟ་བུ་སྟེ། རྒྱུ་མཚན་ནི་བརྡ་རྟགས་གཏོང་བའི་རྒྱུ་སྐར་དེ་ཏག་ཏག་དེ་གཉིས་ཀྱི་གམ་ན་ཡོད་པའི་ཚད་ཤིན་ཏུ་དམའ་དྲགས་འདུག དེ་བས་ཐབས་དམ་པ་ནི་བར་ཐག་འོད་ལོ4600ནང་ཚུན་གྱི་ཉི་མ་དང་རིགས་འདྲ་པའི་སྐར་མ་གཅིག་གིས་གཏོང་བའི་བརྡ་རྟགས་ཚང་མ་འཚོལ་ཞིབ་བྱེད་རྒྱུ་དེ་རེད།
དམ་པའི་གསུང་རབ་ཁྲོད་ཀྱི་མཆོད་རྟེན་བྷ་བྷེལ་ཡང་བཞེངས་ནས་ལོ4000མ་གཏོགས་འགོར་མེད། གལ་ཏེ་དཔལ་ཡོན་ལྡན་པའི་སྤྱི་ཚོགས་ཞིག་འཚོ་གནས་དང་བརྡ་རྟགས་གཏོང་བའི་ཡུན་དེ་འདི་འདྲ་ཞིག་ཏུ་ངེས་ཚེ། གོང་ནས་བཤད་པའི་ཐབས་ལྟར་བརྩིས་ན། དགུ་ཚིགས་ཁྱིམ་རྒྱུད་ཁྲོད་འཚོ་ཞིང་གནས་པའི་སྐྱེ་དངོས་ཁྲི་ཕྲག་མང་པོའི་རྒྱུ་སྐར་ཁྲོད་དུ། མིག་སྔར་བརྡ་རྟགས་གཏོང་བཞིན་པ་ནི་གཅིག་སྟེ། དེའི་རྩིས་རྒྱག་སྟངས་ནི་འདི་ལྟར་རོ། ལོ4000དུང་ཕྱུར/40×ཁྲི100། དོན་འདི་གསལ་བོར་བཤད་ན། དགུ་ཚིགས་ཁྱིམ་རྒྱུད་ཁྲོད་ང་ཚོ་མ་གཏོགས་པའི་དཔལ་ཡོན་སྤྱི་ཚོགས་གཅིག་གིས་ད་གཟོད་བརྡ་རྟགས་གཏོང་ཐུབ་སྲིད། གལ་ཏེ་དཔལ་ཡོན་སྤྱི་ཚོགས་ཞིག་གི་ལོ་ཚད་ལོ1000དང་ཡང་ན་དེ་ལས་ཀྱང་ཐུང་ན། ང་ཚོས་གློག་གཏོང་རྒྱང་ཤེལ་སྤྱད་ནས་དགུ་ཚིགས་ཁྱིམ་རྒྱུད་དུ་ཟབ་འཚོལ་བྱེད་པ་ནི་སྟོང་ཟད་ཀྱི་ལས་འབའ་ཞིག་ཏུ་འགྱུར་ངེས་སོ༎
དགུ་ཚིགས་ཁྱིམ་རྒྱུད་ཁྲོད་དུ་སྐུད་མེད་གློག་གི་བརྡ་རྟགས་གཏོང་བཞིན་པའི་རྒྱུ་སྐར་ཅི་ཙམ་ཡོད་མེད་ཀྱི་རྩིས་རྒྱག་སྟངས་འདི་ལ་ངེས་མེད་རྒྱུ་རྐྱེན་མང་པོ་འདུས་ཡོད། དེ་བས་ཁོ་བོས་འདི་ནས་གྲངས་ཀ་འདི་གཏན་འཁེལ་ཏན་ཏིག་ཅིག་བྱས་མེད་དེ། གནད་དོན་འདི་རྒྱུ་རྐྱེན་གང་དག་དང་འབྲེལ་ཡོད་པ་ཤེས་སུ་འཇུག་འདོད་པ་དེ་ཡིན། ཆ་འཇོག་སྟངས་འདི་རིགས་ལ་བརྟེན་ནས་ང་ཚོས་གནས་ལུགས་ཤིག་རྟོགས་ངེས་པ་ནི། ལག་རྩལ་ཤེས་རིག་དར་བའི་སྤྱི་ཚོགས་ཤིག་དུས་ཡུན་ཅི་ཙམ་རིང་གནས་ཐུབ་མིན་ལ་རྒྱུས་ལོན་མེད་པ་དེ་ནི་ད་གཟོད་ངེས་མེད་རྒྱུ་རྐྱེན་གཙོ་བོ་དེ་ཡིན་པའོ༎ དཔལ་ཡོན་ལྡན་པའི་སྤྱི་ཚོགས་ཞིག་གིས་སྐུད་མེད་གློག་རླབས་བཏང་རྗེས་ད་དུང་ཡུན་ཅི་ཙམ་ལ་གནས་ཐུབ། དུས་རབས་གཅིག་ལ་གནས་ཐུབ་བམ། བརྒྱ་ལ་ལག་རྩལ་དར་བར་ཆ་བཞག་ན་ཡང་། དེ་ཉིད་མུ་མཐུད་དུ་གནས་ཐུབ་བམ། ཡང་ན་ལག་རྩལ་སྔོན་ཐོན་བྱུང་བའི་རྐྱེན་ཀྱིས་ད་གཟོད་བརྟན་འཇགས་ངང་འཚོ་གནས་བྱེད་ཐུབ་པ་ཡིན།
ང་ཚོས་དགུ་ཚིགས་ཁྱིམ་རྒྱུད་ཁྲོད་ཀྱི་སའི་གོ་ལའི་ཕྱི་རོལ་གྱི་སྐྱེ་དངོས་སྐོར་གྱི་གནད་དོན་གླེང་ཟིན་ལ། ད་ལྟ་སླར་སའི་གོ་ལའི་སྟེང་དུ་མིའི་རིགས་མུ་མཐུད་དུ་འཚོ་གནས་བྱེད་ཐུབ་མིན་གྱི་གནད་དོན་སྟེང་སླེབས་སོ༎


text:
ཀུན་གཟིགས་བཅུ་བ་ཆེན་མོ་སྐུ་ཞི་བར་གཤེཊ་ཚུལ་བསྟན་ཏེ་བགྲང་བྱ་ཉེར་དྲུག་འཁོར་བའི་རྗེས་དྲན།
རབ་རྒྱལ་ས་སྟག་ལོའི་མཆུ་ཟླའི་རྒྱལ་བ་དང་བོར། མདོ་སྨད་རྟའི་ཆོལ་ཁའི་ལྷོ་རྒྱུད་དུ་གཏོགས་པའི་བིས་མདོ་གཡང་གི་རི་རྩེར། དྲི་མས་མ་གོས་པའི་དཀར་གསལ་དུང་ཟླ་ཞིག་ཤར་སོང་། རྒྱལ་སྲས་བྱང་ཆུབ་སེམས་དཔའི་སྐུ་ཡོན་དང་། དཀར་ཕྱོགས་ལྷ་ཚོགས་དགྱེས་པའི་རྟེན་འབྲེལ་གཉིས་ལྷན་དུ་འཛོམས་པས། དགུན་གྱི་གཡུ་འབྲུག་ཚང་ནས་ལྡིར་ཞིང་། དབང་གཞུའི་གུར་གྱིས་བླ་རེ་འཐེན་ཚེ། སྤུ་སྡུག་འདབ་ཆགས་ཚོགས་ཀྱང་གར་ལ་ཆས་ཤིང་མགྲིན་གླུ་འཁྲོལ་མོད། ཁོར་ཡུག་གི་མི་ཚོགས་དལ་ཅག་གེར། རྒྱུན་ལྡན་ཟླ་བའི་སྤྱི་འགྲོས་ཤིག་ལས་ཅི་ཡང་མ་མཐོང་། སྐབས་ལ་རེར། མིའི་རྣམ་དཔྱོད་དང་བློ་
གྲོས་ཟེར་བའང་ཇི་འདྲའི་ཐབས་ཆག་ཅིག་རེད་ཨང་།
པཎ་ཆེན་ནང་མ་སྒང་གི་འོས་སྤྲུལ་འཚོལ་བསྡུ་ཚོགས་པ། སྐྱེ་དགུའི་བསོད་ནམས་མཐོན་པོའི་ཤུགས་ཀྱིས་བཀུག་པས། བས་མཐའི་གུད་ན་གབ་པའི། ཁྱེའུ་མགོན་པོ་ཚེ་བརྟན་གྱི་མཚན་ཐོ་སྐུ་འབུམ་དུ་གདན་དྲངས་ཀྱང་། ཡབ་མགོན་པོ་ཚེ་བརྟན་དང་ཡུམ་བསོད་ནམས་སྒྲོལ་མ་སོགས། ནང་མི་དང་རུ་སྡེ་སུ་ཞིག་གི་བློ་ངོར་ ཡང་། ཆེས་སྤྱིར་བཏང་བའི་གཞིས་ཀ་དང་རི་གཤམ་དེར་། གླིང་བཞིའི་མུན་པ་སེལ་བའི་ཟླ་བ་ཞིག་བལྟམས་ནས་ཡོད་སྣང་ག་ལ་འཆར།
སྐུ་ཡོན་མཐོ་བའི་སྐྱེས་ཆེན་མང་བོ་ཚར་དུ་དངར་བའི་མདུན་སར། དགེ་འདུན་འདུས་ཚོགས་ཀྱི་རྒྱ་མཚོ་སྐྱོམ་པའི་དབུས་སུ། ཕལ་བའི་སྣང་ངོ་ཡི་ཁྱེའུ་ཁྱོད་ཀྱིས། ཕལ་བའི་མཛད་སྤྱོད་དག་རྒྱང་དུ་དོར་ནས། ཆེས་སྒམ་བརླིང་དང་སྤོབས་པའི་ངོགས་ནས། ལྐོག་གྱུར་དང་གསང་གནད་གང་མང་ཞིག་འཁྲུལ་མེད་དུ་ངོས་འཛིན་ གནང་བས། ཐམས་ཅད་ཡིད་ཆེས་དང་དད་པའི་དཔལ་ལ་བཀོད། གཞན་ཡང་། ཕལ་བའི་ཚོད་བགམ་ལས་འདས་པའི་ངོ་མཚར་ཁྱད་རྟགས་དུ་མས་ཀྱང་། སྐུ་གོང་མའི་ཡང་སྲིད་དུ་ངེས་པ་རྙེད་སོང་སྐད།
ཁྱབ་བདག་རྡོ་རྗེ་འཆང་གཅིག་དཔལ་བླ་གོ་འཇིགས་མེད་འཕྲིན་ལས་རྒྱ་མཚོའི་ཞལ་སྔར། གནག་སྣུམ་གྱི་གཙུག་ཕུད་ཕུལ་ཞིང་རབ་བྱུང་དང་དགེ་ཚུལ་གྱི་སྡོམ་པ་བཞེས་པར། རྗེ་བཙུན་བློ་བཟང་འཕྲིན་ལས་ལྷུན་གྲུབ་ཆོས་ཀྱི་རྒྱལ་མཚན་དཔལ་བཟང་བོའི་མཚན་གྱི་ཅོད་པན་དང་བཅས། འཇིགས་མེད་གསེར་གྱི་ཁྲི་འཕང་མཐོན་པོར་མངའ་གསོལ་བས། ཁ་བ་གངས་ཅན་པས་རེ་ཞིང་སྒུག་པའི། ཀུན་གཟིགས་བཅུ་བ་ཆེན་པོའི་དགྱེས་འཛུམ། ཐུགས་རྗེ་དང་བྱམས་བརྩེའི་ཀློང་ནས་ཁད་ཀྱིས་གྲོལ་སོང་།
དགུང་ན་བརྒྱད་ལ་སོན་པའི་ཁྱེའུ་ཞིག་གིས་ལེགས་བཤད་ཟབ་མོའི་སྒོ་འཕར་ལྷོད་ཀྱིས་གྲོལ་ཚེ། དྲན་དབང་ཆེན་མོ་དག་ཀྱང་བརྗོད་དོན་ཇི་བཞིན་འགྲེལ་བ་ལ་ངལ་ཞིང་། བླ་བྲང་བཀྲ་ཤིས་འཁྱིལ་སོགས་དགེ་འདུན་འདུས་ཚོགས་རྒྱ་མཚོར། དཔལ་དུས་ཀྱི་འཁོར་ལོའི་བཤད་པ་དང་བཅས་པའི་བཀའ་དབང་སོགས་ཀྱིས། མཆོག་གི་གྲགས་དཀར་ནམ་མཁའི་མཐའ་རུ་འཕུར། གསང་གསུམ་མཛད་འཕྲིན་གྱི་འོད་དཀར་ཇེ་གསལ་ནས་ཇེ་གསལ་དུ་གྱུར། གདན་ས་བཀྲ་ཤིས་ལྷུན་པོའི་གསེར་ཁྲི་བརྗིད་རྔམ་དང་ལྡན་པར་བྱས།
བོད་པའི་བླ་སྤྲུལ་གྱི་ཚབ་མཚོན་དུ་འོས་པའི་སྐྱེས་མཆོག་ཁྱོད་ལ། ཐུན་མིན་རང་གཤིས་དང་གཞོམ་མེད་ཐུགས་སྟོབས་འོད་དུ་འབར་བས། དགུང་ལོ་བཅུ་གཅིག་སྟེང་ནས། ངའི་དོན་དག་ང་དང་གྲོས་མི་བྱེད་པ་ཅི་ཡིན། ཁྱེད་ཚོར་ངའི་དོན་དག་ཐག་གཅོད་རྒྱུའི་དབང་ཆ་ཡོད་དམ། ཞེས་གོ་མིན་ཏང་དང་པཎ་ཆེན་ནང་མ་སྒང་ལ། འཇིགས་མེད་གསུང་གི་གད་རྒྱངས་མཐོན་པོར་བསྒྲགས། མི་རིགས་ཤིག་གི་འཕེལ་རྒྱས་ལ་དགོངས་ནས། བོད་ཀྱི་ལག་རྩལ་སློབ་གྲྭ་ཐོག་མ་བཙུགས། རྐྱེན་འདིས། སྐུ་ཉིད་བསམ་མི་ཕོད་པའི་འོ་རྒྱལ་ལ་གཏད་ཀྱང་། འཇིགས་ཞུམ་དང་ཕྱི་ནུར་ལྟ་ཅི། རིགས་ཞེན་དང་བདེན་པའི་གསུང་སྐད་ཇེ་མཐོ་ནས་ཇེ་མཐོར་གྱུར།
ང་བརྒྱད་ལོ་ནས། ཞི་རྒྱས་དབང་དྲག་གིས་གཡུག་བྱུང་བའི་རླུང་འཚུབ་ཅིག་གིས། མདོ་དབུས་ཁམས་གསུམ་དུ། དྲང་བདེན་མ་ཡིན་པའི་གནས་ཚུལ་ང་ཡ་ང་བ་དག ཆུ་ལས་ཆུ་བུར་བརྡོལ་འདྲའི་གནས་ཚུལ་མང་བོ་མཁྱེན་ཅིང་གཟིགས་པས། རང་གི་སྐུ་སྲོག་ལ་ལྟོས་པ་མེད་པར། ཡིག་འབྲུ་ཁྲི་བདུན་ལས་གྲུབ་པའི། བོད་པའི་བདེ་སྡུག་གི་སྙན་ཞུ་གྲགས་སྐད་ཅན་དེ། རྒྱལ་སྲིད་སྤྱི་ཁྱབ་ཁང་ལ་སྤོབས་པས་ཕུལ་ཚེ། ཐ་ན། གཙོ་འཛིན་མའོ་ཙེ་ཏུང་ཡང་ཁོང་གི་ཐུགས་སྟོབས་ལ་ཧ་ལས་དགོས་བྱུང་སྐད།
རིག་གསར་གྱི་འཐད་རྩོད་མེ་བཞིན་འབར་བས། རླབས་ཆེན་གྱི་སྐྱེས་བུ་གང་མང་ཞིག རི་བོང་གླག་གིས་འཛིན་པ་ལྟར་རེ་རེ་བཞིན་ཁྱུར་མིད་དུ་གཏོང་སྐབས། བོད་པའི་དཔྲལ་བའི་མིག་དང་། ཁོག་གི་སྙིང་བཞིན་གཅེས་པའི་རིན་བྲལ་ནོར་བུ་ ཁྱོད་ལའང་། བློས་མི་དཔོག་པའི་གཅར་རྡུང་དང་འབྲེལ། ཉེས་པ་མེད་ཀྱང་ཉེས་ཅན་དུ་བརྩིས་ཏེ། བསམ་མི་ཕོད་པའི་བཙོན་ཁང་ཞིག་ནས། མི་ལོ་ཉི་ཤུར་ཉེ་བར་བཙན་གྱིས་བཞུགས་དགོས་བྱུང་། འོན་ཀྱང་། ཁྱེད་ཀྱིས་མནར་གཅོད་ཅི་མྱོང་། མི་རིགས་ཀྱི་ཆེད་དུ་ཡིན་པ་ལས་འཕྲོག་བཅོམ་བྱས་པའི་ཉེས་ཆད་མིན་ལ། ཁྱེད་མུན་བཙོན་ནས་ཡུན་རིང་བཞུགས་པའང་། བདེན་དོན་གྱི་ཆེད་དུ་ཡིན་པ་ལས། ཁྲིམས་འགལ་བྱས་ པའི་འབྲས་བུ་ག་ལ་ཡིན། འདི་ལྟར་བསམ་ན། རིན་པོ་ཆེ་མཆོག་གིས་ནམ་རྒྱུན། ང་ རང་སྐྱེས་པའང་བསྟན་འགྲོའི་དོན་ཡིན་པ་ཁྱེད་ཅག་གིས་འདོད། ང་ཤི་ནའང་རྒྱལ་བའི་བསྟན་པ་དང་རང་གི་མི་རིགས་ཀྱི་ཆེད་དུ་སེམས་ཐག་རྦད་ཆོད་ཡིན་ལ། ངའི་ བབ་ཀྱང་ཡིན་གསུངས་པའི་བདེན་པའི་རང་ཞལ་མཇལ་འོང་། ཡོད་ཚད་ཀྱི་འགན་འཁྲི་ཁྱོད་གཅིག་བུའི་ཕྲག་ཏུ་ག་ན་ཡོད་དེ། ཐེག་ཆེན་སེམས་བསྐྱེད་ཆེན་པོའི་ཀློང་ནས། ཁྱོད་ཀྱི་དམ་བཅའ་དང་ཕྱག་བཞེས་རྩ་བ་ནས་འགྱུར་མ་མྱོང་། ཐུགས་རྗེ་ཆེ། ནང་ཆོས་ཀྱི་དེད་དཔོན། མི་རིགས་ཀྱི་དཔའ་བོ། དུས་རབས་ཀྱི་ཚབ་མཚོན་པ།
བཙོན་གྲོལ་ཐོབ་མ་ཐག་ཏུ། སྐུ་ངལ་ཙམ་ཡང་གསོ་ཁོམ་མ་བྱུང་བར། སྨན་བཅོས་ཤིག་ཀྱང་བྱེད་དགོངས་མ་ཤར་བར། བོད་མདོ་དབུས་ཁམས་གསུམ་གྱི་ས་ཆ་སོ་སོར། ཞབས་ཀྱི་མེ་ཏོག་བཀོད། གསུང་གིས་དབུགས་དབྱུང་བསྩལ། ཐུགས་ཀྱིས་ཞིབ་པར་དཔྱད་དེ། ཡང་དར་བསྟན་པའི་སྲོལ་ཆེན་ཕྱེས་ནས་སྐྱེ་དགུའི་ཡིད་ཀྱི་གདུང་བ་བསལ། བོད་ཀྱི་སློབ་གྲྭ་མང་བོ་བཙུགས་ཏེ་རང་གི་རིག་གནས་དང་དཔལ་འབྱོར་རྨང་ནས་སྤེལ།
གཞན་ཡང་། ལྷ་སའི་སྨོན་ལམ་ཆེན་མོ་སླར་གསོ། གསེར་རྟ་བླ་རུང་ནང་བསྟན་སློབ་གླིང་གསར་འཛུགས་ལ་རྒྱབ་སྐྱོར། བོད་བརྒྱུད་མཐོ་རིམ་ནང་བསྟན་ སློབ་གླིང་དང་། བོད་དར་རྒྱས་རོགས་སྐྱོར་ཐེབས་རྩ་ལྷན་ཚོགས། བོད་གངས་རྒྱན་དར་སྤེལ་སྤྱི་སྡོམ་མཐུན་གཉེར་ཁང་། བཀྲ་ཤིས་ལྷུན་པོའི་བོད་སྨན་རྩིས་ཁང་གསར་འཛུགས། བོད་སྐད་ཡིག་སློབ་སྦྱོང་དང་། བེད་སྤྱོད་དར་སྤེལ་བྱ་རྒྱུའི་གཏན་འབེབས་གྲོས་འཆམ། བོད་སྐད་ཡིག་ལས་ཀའི་འགོ་ཁྲིད་ལས་ཁུངས་གསར་འཛུགས། སྐུ་གདུང་མཆོད་ཁང་ཤར་བཀྲ་ཤིས་རྣམ་རྒྱལ་གསར་བཞེངས་སོགས། ལོ་འཁོར་ཉུང་ཉུང་ཞིག་ལ། ཇི་འདྲའི་བརྗེད་པར་དཀའ་བའི་རླབས་ཆེན་ཕྱག་ལས་ མང་བོ་ཞིག་གནང་འདུག་ཨང་།
མདོར་ན། མགོན་པོ་ཁྱོད་སྲིད་ཀྱི་སྟེགས་བུར་ཕེབས་པའང་། བསྟན་པ་དང་མི་རིགས་ཀྱི་ཆེད་ཡིན་ལ། ཆོས་ཀྱི་ཁྲི་འཕང་དུ་ཕེབས་པའང་། བསྟན་འགྲོའི་དོན་འབའ་ཞིག་ལས་གཞན་དུ་ཅི།
ཟླ་བ་གཟའ་ཡིས་བཟུང་བའི་ལོ་ནག་ཅིག་ལ། ཆུ་བོ་དར་གྱིས་བསྡམས་པའི་དགུན་ཟླ་ཞིག་ལ། སྨྲ་བསམ་བརྗོད་བྲལ་ལ་གཏུགས་པའི་ཉི་ཟད་ཅིག་ལ། གངས་རིའི་མཁའ་དབྱིངས་ན་འཚེར་བའི་དུང་ཟླ་དཀར་བོ་ཁྱོད་ཀྱི་བཞུད་ལམ་ཡང་བསྐྱར་བཀག་སོང་། མཛད་འཕྲིན་སྲིད་ལ་བསྐྱངས་པའི་འོད་ཞགས་དེ་དུམ་བུར་བཅད་སོང་། རིགས་ཀྱི་གད་རྒྱངས་མཐོ་བའི་གསུང་སྒྲ་ཡང་སྦུབས་ལ་དྲངས་སོང་མོད། མགོན་པོ་ཁྱོད་ཀྱིས་ནམ་རྒྱུན། བོད་རྗེས་ལུས་ཀྱི་རྣམ་པ་མ་བསྒྱུར་ན། ང་ཤི་ཡང་མིག་མི་བཙུམ་པའི་ཞལ་བཞེས་གནང་བ་བཞིན། ཉིན་མཚན་དུས་དྲུག་ཏུ། གསང་གསུམ་གཡེལ་བ་མེད་པར། ང་ཚོའི་མགོན་སྐྱབས་དང་དཔུང་གཉེན་དུ་བཞུགས་ཡོད་པའི་ ཡིད་ཆེས་དང་སྤོབས་པའི་ཀློང་ནས། ཁ་ཆར་དང་བུ་ཡུག་དང་ཇི་འདྲའི་འཚུབ་ཀྱང་། ང་ཚོ། འདི་ལྟར་ཨུ་ཚུགས་ཀྱིས་མདུན་བསྐྱོད་བྱེད་ཀྱིན་ཡོད་པས། ངེས་དོན་ཡར་རྒྱས་དང་ཞི་བདེའི་དངོས་གྲུབ་སྩོལ་ཅིག བོད་པའི་སེམས་སྟེགས་ན་དུས་གཏན་དུ་མི་ ནུབ་པའི་དུང་ཟླ་དཀར་བོ་ལགས།


text:
ལོ་རྒྱུས་ཡིག་རྙིང་དུ་འགག་ལྷ་དང་ཅོག་གེ་ལུང་པའི་ནང་དུ་ཡོད་པས་ཅོག་གེ་དགོན་ཡང་ཞུ་ཞིང་གྲུབ་མཐའ་དགེ་ལུགས་ཡིན། ཡུལ་ཤུལ་གྲོང་ཁྱེར་སྲིད་གཞུང་གི་བྱང་ཤར་ཕྱོགས་སུ་ཧ་ལམ་ས་ངོས་བར་ཐག་སྤྱི་ལེ༡༥དང་ལམ་ཐག་སྤྱི་ལེ༤༤སའི་གོ་ལའི་ཤར་གྱི་གཞུང་ཚད༩༧°༩'༦.༡༧"དང་། བྱང་གི་འཕྲེད་ཚད༣༣°༢'༥༣.༩༣" ས་མགོ་མཐོ་ཚད་ལ་སྨི༣༨༡༧ཡོད།
ཕྱག་འདེབས་མཁན་འབྲི་གུང་ཀརྨ་མགོན་པོ་རྡོ་རྗེས་རྟེན་འབྲེལ་བརྟགས་ཤིང་ཆོས་དུང་ནོར་བུ་མེ་འབར་ཕྱག་ཏུ་བསྣམས་ནས་ཕེབས་དུས་གནས་འདི་ནས་དུང་གི་རང་སྒྲ་གྲགས་པས་ད་ལྟའི་དགོན་འདི་ཕྱག་བཏབ། ཟེར་སྲོལ་གཞན་ཞིག་ལ་བོན་དགོན་སོགས་འདི་རུ་འདུས་ཡང་ཟེར་ཞིང་ང་བརྒྱད་ཡར་སྔོན་དུ་རྩེ་ལྷ་ཁང་གི་གྱང་ངོས་སུ་བཀའ་བརྒྱུད་ཀྱི་གྱང་ལྷ་འཇལ་དུ་ཡོད་སྐད།
རྒྱབ་རི་བཀྲ་ཤིས་ལྷ་རྩེའི་མདུན་དུ་ཡོད་པའི་འགག་ལ་སྡེ་པ་རུ་བཀའ་བརྒྱུད་སྐོར་ལུ་ཟེར་བའི་ཁང་མལ་དང་། ཉིན་གྱི་བྲག་ངོས་སུ་ཀརྨ་མགོན་པོའི་མཚམས་ཁང་ཡོད། ཕྱིས་སུ་རྗེ་རིན་པོ་ཆེའི་བསྟན་པ་ཕྱོགས་མཐར་སྤེལ་བའི་དར་ཆེན་དྲུག་གི་ཡ་གྱལ་འདན་མ་མཁན་ཆེན་ཡོན་ཏན་དཔལ་གྱིས་ཕྱི་ལོ༡༤༡༩ཙམ་ནས་ལབ་འབྲོམ་འགག་གསུམ་དགེ་ལུགས་པའི་གྲུབ་མཐའ་རུ་བསྒྱུར་བ་ནས་བཟུང་འགག་ལ་དགའ་ལྡན་ཕུན་ཚོགས་བཤད་སྒྲུབ་དར་རྒྱས་གླིང་ཞེས་འབོད་པ་འདྲ་ལ་སྒ་ཁོག་དགོན་ཁག་དྲུག་ཏུ་གཏོགས།
དགོན་འདིའི་གྲྭ་ས་དང་ཡིག་ཆ་གཙོ་བོ་འབྲས་སྤུངས་བློ་གླིང་དང་སྔགས་ཕྱོགས་ཀྱི་འདོན་ཆོག་རྒྱུད་སྨད་པའི་ཕྱག་བཞེས་བཞིན་མཛད། ཁྲི་པ་སྐྱེས་མཆོག་གྲུབ་ཆེན་རཱ་ཧུ་ལའི་རྣམ་སྤྲུལ་འགག་ལའི་ཁྲི་པ་རིན་པོ་ཆེ་སྐུ་ཕྲེང་བཅུ་བཞི་དང་། དང་པོའི་སྒྲུབ་ཕུག་ཡེ་གོང་དུ་ཡོད། རིན་ཆེན་སྤུངས་སྤྲུལ་རིན་པོ་ཆེའི་སྐུ་ཕྲེང་བཞི་ཡིན། རྒྱལ་དབང་ལྔ་པའི་སྐབས་དགོན་འདིར་གྲྭ་པ་སུམ་བརྒྱ་ཙམ་ཡོད།
ཁམས་འགྱོགས་སྐལ་བཟང་འཕྲིན་ལས་ལྷུན་འགྲུབ་མཆོག་དགོན་འདི་ནས་ངོས་འཛིན་མཛད་པ་དང་། ལབ་མཁའ་ལྡིང་རིན་པོ་ཆེ་དགོན་འདི་ནས་རབ་ཏུ་བྱུང་ཞིང་འབྲི་ཆུའི་ཕ་རོལ་ཏུ་ཕུར་བས་ན་མཁའ་ལྡིང་ཞེས་མཚན་ཐོགས་པར་གྲགས། བཀྲ་ཤིས་ལྷ་ཕུག་དགོན་པའི་བླ་མ་རྣམ་གཉིས་དགོན་འདིར་ནས་བཙལ་གཅོད་གནང་། པཎ་ཆེན་སྐུ་ཕྲེང་དགུ་པ་ཆོས་ཀྱི་ཉི་མ་མཆོག་སྐྱེ་དགུ་དགོན་ནས་རང་དགོན་དུ་གདན་ཞུས་བཞིན་ཕེབས་ནས་གཟིམས་ཆུང་ཕུལ་ཅིང་དགོན་འདིར་རྒྱལ་མཚན་གསུམ་འཛུགས་པ་སོགས་མཛད།
གཞན་དབུས་ལམ་དགོན་འདི་ཡི་བརྒྱུད་ནས་ཕེབས་པ་མཁན་དཔལ་ལྡན་ཆོས་སྐྱོང་དང་རྟོགས་ལྡན་བྱང་ཆུབ་འཕགས་དབང་། བདག་ཆེན་རིན་པོ་ཆེ་སོགས་རིས་སུ་མ་ཆད་པའི་སྐྱེས་མཆོག་དུ་མས་ཞབས་ཀྱིས་བཅགས་ཤིང་བྱིན་གྱིས་བརླབས།
ང་བརྒྱད་ལོའི་ཡར་སྔོན་དུ་དགོན་འདིར་བླ་མ་རྣམ་གཉིས་དང་གྲྭ་པ༡༨༠ཙམ་བཞུགས། ལྷ་ཁང་ཆེ་བ་གཅིག་དང་ཆུང་བ་གཉིས་སྔགས་ཁང་གཅིག །བྱམས་ཁང་གཅིག །བླ་བྲང་གཉིས། མཚམས་ཁང་བཞི། གྲྭ་ཤག་རེ་ལྔ་ཙམ་བཅས་སོ། །
༡༩༨༨ལོའི་ཟླ༣ཚེས༨ལ་ཆོས་སྒོ་འབྱེད་པའི་ཆོག་མཆན་ཐོབ། རིན་ཆེན་སྤུངས་སྤྲུལ་རིན་པོ་ཆེ་བྱང་ཆུབ་བསྟན་རྒྱས་མཆོག་རྒྱར་གར་དུ་འཁྲུངས། ༡༩༨༤ལོར་ཁྲི་པ་རིན་པོ་ཆེ་རང་དགོན་དུ་ཕེབས་ནས་གྲྭ་པ་བརྒྱ་ཙམ་བསྒྲུབས་ནས་ཁོང་གི་ཐུགས་བཀོད་བཞིན་རྒན་ཤེས་རབ་ཐར་ཕྱིན་དང་རྒན་སྐལ་བཟང་རབ་འབྱོར། རུ་ཆེན་གྱི་མགོ་ཁྲིད་གཙོས་པའི་ལྷག་བསམ་ཅན་རྣམ་པས་འདུ་ཁང་ཆེ་ཆུང་དང་གྲྭ་ཤག་ཕྲེང་གཉིས་བཅས་བཞེངས།
ཁྲི་པ་རིན་པོ་ཆེ་ཡར་ཕེབས་རྗེས་དགེ་ཚུལ་སློང་སོགས་ཆོས་ཕྱོགས་ཀྱི་ཐུགས་འགན་གཙོ་བོ་སྤུག་བླ་རྡོ་རྗེ་འཆང་གིས་གཟིགས། ཁྲི་པ་རིན་པོ་ཆེ༡༩༩༡ལོ་དང་། ༢༠༠༤ལོ། ༢༠༠༦ལོ། ༢༠༡༡ལོ་བཅས་ལ་ཕེབས་ནས་དུས་གསུམ་སངས་རྒྱས་གཙོར་མཛད་པའི་རྟེན་རྣམས་བཞེངས་གནང་།
༢༠༡༤ལོའི་དགུན་ཁར་རང་ཡུལ་ལ་ཞབས་སོར་འཁོད་ནས་བསྟན་འགྲོའི་དོན་དུ་མཛད་ཕྲིན་སྐྱོང་བཞིན་པ་དང་། ༢༠༡༥ལོའི་ཟླ༡༡ཚེས༢༥ཉིན་འབྲས་བློ་གླིང་༧ལྡན་མ་འགག་ལ་ཁྲི་པ་རིན་པོ་ཆེའི་སྐུ་ཕྲེང་བཅུ་བཞི་པ་ཆེན་པོ་རྗེ་བཙུན་༧འཇམ་དཔལ་བསོད་ནམས་བློ་གྲོས་རྒྱ་མཚོ་དཔལ་བཟང་པོས་བཀའ་བཅའ་ཡིག་སོགས་ཞིབ་རྒྱས་སུ་མཛད།
དུས་ཆེན་དང་སྒྲུབ་མཆོད་ཁག །ལོ་གསར་ལ་དཔལ་ལྡན་ལྷ་མོའི་ཚེས་གཏོར་འབུལ་བ། བླ་མ་མཆོད་པའི་ཚོགས་འབུལ། མཆོད་འཇལ་དང་ཐང་དར་བསྒྲེང་པ། དགེ་བསྐོས་སོགས་ཁྲི་འདོན། སྨོན་ལམ་ཆེན་མོ། སྡེ་རིམ། འཇིགས་བྱེད་བདག་འཇུག །བརྔན་ཆེན་བསང་། གསང་འདུས་བདག་འཇུག །ཉིན་འདུས་ཆུ་མགོའི་བསང་། གནས་ཆུང་རྡོ་རྗེ་གྲགས་ལྡན་གཙོས་པའི་ལྷའི་གར་འཆམ་དང་མཎི་བུམ་སྒྲུབ། ཀུན་རིག་བདག་འཇུག །དྲུག་པའི་ཚེས་བཞི་དང་བླ་མའི་དུས་བཟང་། ཚེས་༨ནས་རབ་བླ་དབུ་ཁྱིམ་བསང་། དབྱར་གནས། ལྷ་བབས་དུས་ཆེན། ལྔ་མཆོད། དགུ་ཆུང་། དགུ་ཆེན་དང་དྲུག་བཅུ་ལྕགས་མཁར། ལོ་གཅིག་གི་ནང་ཟླ་རེའི་གསོ་སྦྱོང་གཉིས་དང་སྐབས་བབ་ཀྱི་རི་བསྟོད་བཅས་སོ། །
འདོན་ཆོག་བློ་འཛིན་དང་རྒྱུགས་ཁྲལ་གྱི་སྐོར་ལ་སྐྱབས་འགྲོ་སེམས་ནས་བཟུང་བསྐྱེད་ཚད་མེད་བཞི། ལེགས་བཤད་ལྗོན་དབང་། དཀའ་གནད་གསལ་བའི་མེ་ལོང་སོགས་དང་། དགའ་ལྡན་ལྷ་བརྒྱ། ལམ་གཙོ་རྣམ་གསུམ། ཡོན་ཏན་གཞི་གྱུར། སྨོན་ལམ་རྣམ་བརྒྱད། བླ་མ་མཆོད་པ། གསང་བདེ་འཇིགས་གསུམ། རབ་གནས། སྨན་བླའི་མདོ་ཆོག །ཀུན་རིག །མགོན་ཆོས་དམག་གསུམ། རྣམ་སྲས། རྡོ་རྗེ་གྲགས་ལྡན། ཆོས་སྤྱོད་རབ་གསལ། ལམ་རིམ་ཆེན་མོའི་ས་བཅད། དགོན་སྡེ་འདིའི་འདོན་ཆའི་སྐོར་སྒྲ་དག་པ་ཆད་ལྷག་མེད་པ་བློ་ལ་འཛིན་དགོས་པ་དང་། རྒྱུད་སྡེ་བཞིའི་ཐིག་རྡུལ་ཚོན། འདོན་རྟ་དབྱངས། འབུད་བརྡུང་དཀྲོལ་གསུམ་སོགས་སྔར་གྱི་ཕྱག་སྲོལ་མ་ཉམས་པ་ཞིག་སྦྱོང་དགོས། བར་གྱི་དུས་སྐབས་བྱུང་རིགས་ལ་མཚན་ཉིད་དང་ལམ་རིམ། སྦྱོར་ཆོས། སྤྱོད་འཇུག །བསྐྱེད་རྫོགས་བཅས་ཡིན་ལ་གནས་སྐབས་མདོར་བསྡུས་ཙམ་བཀོད་པའོ།།


text:
རྒྱ་གར་གྱི་གྲོས་ཚོགས་འོག་མའི་འཐུས་མི་རམ་སོ་ཝ་རུབ་ཤར་མ་ལགས་ཀྱིས་རྒྱ་གར་གྱི་ཆེས་མཐོའི་གཟེངས་རྟགས་བྷ་རཱ་ཊི་རཱ་ནཱ་༧གོང་ས་མཆོག་ལ་འབུལ་ལམ་ཞུ་དགོས་པའི་རེ་འདུན་གདོན་རྒྱུ་ཡིན་སྐོར་གསུངས་འདུག
དེ་རིང་སྔ་དྲོའི་ཆུ་ཚོད་༡༠ ཐོག་བཞུགས་སྒར་དྷ་རམ་ས་ལའི་ཐེག་ཆེན་གཙུག་ལག་ཁང་དུ། ༧གོང་ས་རྒྱལ་བ་རིན་པོ་ཆེ་མཆོག་ལ་ནོ་བྷེལ་ཞི་བདེའི་གཟེངས་རྟགས་འབུལ་བཞེས་མཛད་དེ་ལོ་ངོ་ ༢༨ འཁོར་བའི་དུས་ཆེན་གྱི་གཞུང་འབྲེལ་མཛད་སྒོ་ཚོགས་སོང་བ་དང་། མཛད་སྒོའི་ཐོག་བོད་མིའི་སྒྲིག་འཛུགས་ཀྱི་དམངས་གཙོའི་ཀ་བ་གསུམ་གྱི་མཛད་གཙོ་རྣམ་པ་དང་། མཛད་སྒོའི་སྐུ་མགྲོན་གཙོ་བོར་རྒྱ་གར་གྲོས་ཚོགས་འོག་མའི་འཐུས་མི་སྐུ་ཞབས་རམ་ས་ཝ་རུབ་ (Ram Swaroop) ལགས་དང་། བོད་མིའི་སྒྲིག་འཛུགས་ཀྱི་སྲི་ཞུ་ལས་བྱེད་ཆེ་ཕྲ། དེ་བཞིན་གཞུང་འབྲེལ་དང་གཞུང་འབྲེལ་མ་ཡིན་པའི་ཚོགས་སྡེ་ཁག་གི་སྐུ་ཚབ་རྣམ་པ། གཞན་ཡང་། བཞུགས་སྒར་ཁུལ་གྱི་དགོན་སྡེ་ཁག་གི་གྲྭ་བཙུན་དང་སློབ་གྲྭ་ཁག་གི་སློབ་ཕྲུག ཕྱི་རྒྱལ་བ། དྷ་སའི་སེར་སྐྱ་མི་མང་བཅས་འཛོམས་འདུག
མཛད་སྒོ་དང་བསྟུན་འཕྲོད་བསྟེན་ལས་ཁུངས་ནས་བོད་མིའི་སྤྱི་ཚོགས་ནང་འཕྲོད་བསྟེན་དང་འབྲེལ་བའི་སྲི་ཞུ་གནང་མཁན་ལས་བྱེད་ལྔ་ལ་ཞབས་ཞུའི་ལོ་ ༢༥ ཧྲིལ་པོ་འཁོར་བའི་གཟེངས་བསྟོད་ལེགས་སྐྱེས་དང་། ལས་བྱེད་འདེམས་བསྐོ་ལྷན་ཁང་ནས་སྲི་ཞུ་བ་ལུགས་མཐུན་བགྲེས་ཡོལ་དང་བགྲེས་ཡོལ་སྔ་བསྣུར་ཕེབས་མཁན་གཉིས་ལ་རྗེས་དྲན་ལེགས་གསོའི་ཕྱག་འཁྱེར་དང་ཆོས་རྒྱལ་སྲོང་བཙན་སྒམ་པོའི་སྐུ་བརྙན་བྱིན་ཅན་རེ་གནང་སོང་། གཞན་ཡང་། བོད་ཀྱི་ཟློས་གར་གྱི་འདི་ལོའི་དབྱར་སྐྱིད་༼བྱམས་བརྩེའི་རིན་ཐང་།༽ཞེས་པའི་འོད་སྡེར་དབུ་འབྱེད་བཅས་གནང་སོང་།
མཛད་སྒོའི་ཐོག་བོད་མི་མང་སྤྱི་འཐུས་ལྷན་ཚོགས་ཀྱི་ཚོགས་གཞོན་ཨ་ཅཱརྱ་ཡེ་ཤེས་ཕུན་ཚོགས་ལགས་ཀྱིས་བོད་མི་མང་སྤྱི་འཐུས་ལྷན་ཚོགས་ཀྱི་ཚབ་ཞུས་ཏེ། ༧གོང་ས་རྒྱལ་བ་རིན་པོ་ཆེ་མཆོག་ལ་ནོ་བྷེལ་ཞི་བདེའི་གཟེངས་རྟགས་ཕུལ་ནས་ལོ་ངོ་ ༢༨ འཁོར་བར་བཀའ་དྲིན་རྗེས་དྲན་དང་བཅས་འཚམས་འདྲིའི་བཀྲ་ཤིས་བདེ་ལེགས་ཞུས་པ་དང་སྦྲགས་སྤྱི་འཐུས་ལྷན་ཚོགས་ཀྱི་གསུང་བཤད་སྒྲོག་སྦྱངས་གནང་བའི་ནང་། ཕྱི་ལོ་ ༢༠༡༧ ཟླ་ ༡༠ པའི་ནང་རྒྱ་ནག་དམར་ཤོག་ཀྲུང་དབྱང་ཨུ་ཡོན་ལྷན་ཁང་ཟེར་བའི་སྐབས་ ༡༩ པའི་ཚང་འཛོམས་གྲོས་ཚོགས་དེས་རྒྱ་ནག་དམར་ཤོག་དབུས་ཆབ་སྲིད་ཅུས་ཟེར་བའི་ཨུ་ཡོན་དང་། དབུས་ཆབ་སྲིད་ཚན་པའི་རྒྱུན་ལས་ཨུ་ཡོན་ལྷན་ཁང་གི་ཨུ་ཡོན། ཀྲུང་དབྱང་ཨུ་ཡོན་ལྷན་ཁང་གི་སྤྱི་ཁྱབ་དྲུང་ཆེ་བཅས་འདེམས་བསྐོ་བྱས་པ་དང་། སྲིད་འཛིན་ཞི་ཅིན་ཕིན་གྱི་མིང་དང་བསམ་ཚུལ་ཏང་གི་སྒྲིག་ཡིག་ནང་དུ་བཀོད་ཆོག་པར་བྱས་པ་ནི། འདས་པའི་ལོ་རབས་ནང་མར་ལེ་རིང་ལུགས་དང་མའོ་ཙེ་ཏུང་གི་དགོངས་པ་ཟེར་བ་ནང་བཞིན་ཚོགས་ཆེན་འདི་བརྒྱུད་དེ། སྲིད་འཛིན་ཞི་ཅིན་ཕིན་གྱི་གོ་གནས་དང་དབང་ཚད་བླ་ན་མེད་པ་ཆགས་ཡོད། སྐབས་དེར་མཐའ་འཁྱོངས་བཅུ་བཞི་དྲངས་པའི་ནང་ནས་ཕྱོགས་ཡོངས་ནས་སྒྱུར་བཅོས་གཏིང་ཟབ་ཏུ་གཏོང་རྒྱུ་མཐའ་འཁྱོངས་ཟེར་བ་དང་། མི་དམངས་ཀྱི་རང་ཐག་རང་གཅོད་མཐའ་འཁྱོངས། ཕྱོགས་ཡོངས་ནས་ཁྲིམས་ལྟར་རྒྱལ་ཁབ་སྐྱོང་རྒྱུ་མཐའ་འཁྱོངས། འཕེལ་རྒྱས་ཁྲོད་དམངས་འཚོ་འགན་ལེན་དང་ལེགས་བཅོས་མཐའ་འཁྱོངས། མི་དང་རང་བྱུང་ཁམས་ཞི་མཐུན་མཉམ་གནས་མཐའ་འཁྱོངས། མིའི་རིགས་ཀྱི་ལས་དབང་གཅིག་མཐུན་འདུས་གྲུབ་བསྐྲུན་རྒྱུར་སྐུལ་འདེད་གཏོང་རྒྱུ་མཐའ་འཁྱོངས་ཟེར་བ་སོགས་ཀྱིས་བཟང་ཕྱོགས་ཀྱི་ཟུར་ཞིག་མངོན་ཡོད་པས། རྒྱ་ནག་ནང་དང་ལྷག་པར་བོད་རྒྱའི་གནད་དོན་ཐད་ལའང་དེའི་བཟང་ཕྱོགས་ཀྱི་འགྱུར་བ་ཞིག་འབྱུང་རྒྱུར་རེ་བ་རྒྱག་མི་ཆོག་པ་མིན་སྟབས། སྲིད་འཛིན་ཞི་ཅིན་ཕིན་གྱི་གུ་ཡངས་ཀྱི་སྲིད་བྱུས་བཟུང་སྟེ་རྒྱལ་སྤྱིའི་ནང་རྒྱ་ནག་ལ་ཆེ་མཐོང་འབྱུང་ཐབས་དང་། ལྷག་པར་བོད་མི་རིགས་ཀྱི་མངོན་འདོད་ལ་བདག་བཟུང་གིས་དཀའ་རྙོག་སེལ་ཐབས་གནང་དགོས་པ་གལ་ཆེ་བའི་གནད་དོན་ཆགས་ཡོད། ཅེས་འགོད་འདུག
འདི་ལོའི་ནོ་བྷེལ་ཞི་བདེའི་གཟེངས་རྟགས་(ICAN)ཐོབ་ཡོད་པ་དེའི་སྐོར་ལ། ཕྱི་ལོ་ ༢༠༡༧ ལོའི་ནོ་བྷེལ་ཞི་བདེའི་གཟེངས་རྟགས་རྒྱལ་སྤྱིའི་རྡུལ་ཕྲན་མཚོན་ཆ་ཉེན་སྲུང་ཚོགས་པ་ ICAN ཞེས་པར་ཐོབ་ཡོད་ལ་འཛམ་གླིང་ཁྱོན་དུ་རྡུལ་ཕྲན་མཚོན་ཆ་རྩ་མེད་བཟོ་ཆེད་ད་བར་མུ་མཐུད་ལས་འགུལ་ཤུགས་ཆེ་སྤེལ་ཡོད་པ་དང་། དེང་སྐབས་འཛམ་གླིང་གི་གནས་སྟངས་ཇི་འདྲ་ཞིག་ཏུ་འགྱུར་མིན་ཐད་ངེས་གཏན་གང་ཡང་མེད་པ་མ་ཟད། ས་ཕྱོགས་གང་སར་ལྷིང་འཇགས་མེད་པའི་གནས་སྟངས་འདིའི་འོག་ཁོང་རྣམ་པའི་ལས་འགན་ནི་ཛ་དྲག་གི་དགོས་མཁོ་ཆེན་པོ་ཞིག་ཏུ་ཆགས་ཡོད་ལ། དེ་བཞིན་ཆོད་སེམས་བརྟན་པོས་འབད་བརྩོན་གནང་བའི་སྙིང་སྟོབས་བཅས་ལ་ངོས་འཛིན་གསལ་པོ་གནང་སྟེ་གཟེངས་རྟགས་གནང་བ་ཞིག་ཡིན་སྟབས། ང་ཚོས་ཀྱང་ཚོགས་པ་དེའི་མཛད་བཟང་ལ་རྗེས་སུ་ཡི་རངས་ཀྱིས་བསྔགས་བརྗོད་དང་འཚམས་འདྲི་ཞུ་རྒྱུ་ཡིན། ཞེས་འགོད་འདུག
རྒྱ་ཆེའི་བོད་རིགས་རྣམས་ལ་འབོད་སྐུལ་གནང་བའི་ནང་དུ། གཞིས་བཞུགས་རྒྱལ་གཅེས་དཔའ་བོ་དཔའ་མོ་འདས་གསོན་རྣམས་ཀྱི་ལྷག་བསམ་དང་། དཔའ་མཛངས་སྙིང་སྟོབས། བླ་ན་མེད་པའི་མཛད་རྗེས་རྣམས་ལ་གདུང་སེམས་མཉམ་སྐྱེད་ཀྱིས་མངོན་པར་བསྟོད་རྒྱུ་དང་། བཙན་བྱོལ་བོད་མི་ཡོངས་ནས་ཀྱང་རང་མི་རིགས་ཀྱི་ཁྱད་ཆོས་སྲུང་སྐྱོབ་དང་། བོད་མིའི་འཐབ་རྩོད་ཐད་དངོས་ཤུགས་བརྒྱུད་གསུམ་ནས་འགན་ཁུར་བཞེས་དང་བཞེས་བཞིན་པར་བསྔགས་བརྗོད་དང་སྦྲགས་རང་ཅག་བོད་མི་རྣམས་ཀྱིས་བོད་དོན་བདེན་མཐའ་མྱུར་དུ་གསལ་ཐབས་དང། བོད་མིའི་བླ་ན་མེད་པའི་དབུ་ཁྲིད་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་སྐུ་ཚེ་བསྐལ་བརྒྱར་བརྟན་ཅིང་ཐུགས་བཞེད་ལྷུན་གྱིས་འགྲུབ་ཐབས་སུ་རྣམ་དཀར་བསོད་ནམས་གསོག་བསྒྲུབ་དང་། བོད་མིའི་མཐུན་ལམ་དང་ཆིག་སྒྲིལ་རྒྱུན་གནས་ཡོང་ཐབས་སུ་བོད་མི་ཚང་མས་ཡིད་གཟབ་ཀྱིས་དུས་རྟག་ཏུ་འབད་བརྩོན་ལྷོད་མེད་བྱ་དགོས་རྒྱུ་ལས། དེ་མིན་སྤྱི་ཚོགས་དྲ་ལམ་ཁག་ཏུ་དགྲ་དགའ་གཉེན་སྡུག་གིས་བོད་མིའི་མཐུན་སྒྲིལ་ལ་གཏོར་སྐྱོན་འགྲོ་གཞིའི་ཐལ་སྐྱོན་རིགས་རྩ་བ་ནས་མ་ཤོར་བ་དགོས་པའི་གཞེན་སྐུལ་ནན་པོ་ཞུ་རྒྱུ་ཡིན་ལ། དེ་བཞིན་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་འཚེ་མེད་ཞི་བའི་ལམ་སྟོན་མཛད་པ་ཁག་སྙིང་དབུས་སུ་བཅངས་ཏེ་འཛམ་གླིང་སྤྱི་དང་། བྱེ་བྲག་བོད་སྤྱིའི་འཕྲལ་ཕུགས་བདེ་དོན་ལ་སྨན་པའི་འགན་ཁུར་ཞུ་དགོས་རྣམས་རང་གཅེས་འཛིན་གྱི་བསམ་མནོ་ཁོ་ན་མིན་པར་སྤྱི་པའི་ལས་དོན་ལ་དོ་ཁུར་ཧུར་བསྐྱེད་གནང་དགོས་རྒྱུ་ནི་༸རྒྱལ་བའི་བཀའ་དྲིན་རྗེས་དྲན་དང་། དུས་དྲན་ཉིན་མོ་སྲུང་བརྩི་ཞུ་བའི་དགོས་དོན་སྙིང་པོ་དེ་ཡིན་པས། ཚང་མའི་ཐུགས་ལ་ཉར་ཏེ་ཉིན་རེའི་འཚོ་བའི་ནང་ལག་བསྟར་གནང་དགོས་པའི་བསྐུལ་མ་ནན་ཏན་ཞུ་རྒྱུ་ཡིན། ཞེས་འཁོད་འདུག
བོད་མིའི་སྒྲིག་འཛུགས་ཀྱི་སྲིད་ཚབ་ནང་སྲིད་བཀའ་བློན་འཁོར་ལྷ་ཚང་བསོད་ནམས་སྟོབས་རྒྱལ་མཆོག་ནས་༧གོང་ས་རྒྱལ་བ་རིན་པོ་ཆེ་མཆོག་ལ་ནོ་བྷེལ་ཞི་བདེའི་གཟེངས་རྟགས་ཕུལ་ནས་མི་ལོ་ ༢༨ འཁོར་བར་གཞིས་བྱེས་བོད་མི་ཡོངས་ཀྱི་ཚབ་བྱས་ཏེ་འཚམས་འདྲི་ཞུས་པ་དང་སྦྲགས་བཀའ་ཤག་གི་བསྒྲགས་གཏམ་སྒྲོག་སྦྱངས་གནང་བའི་ནང་དུ། དེ་རིང་གི་ཉིན་མོ་འདི་ནི་རྒྱལ་སྤྱིའི་འགྲོ་བ་མིའི་ཐོབ་ཐང་གི་ཉིན་མོར་ཡང་སྲུང་བརྩི་ཞུ་ཡི་ཡོད། འོན་ཀྱང་བོད་ཀྱིས་གཙོས་འཛམ་གླིང་ཡུལ་གྲུ་མང་པོའི་ནང་དབང་འཛིན་པ་ཚོས་འགྲོ་བ་མིའི་ཐོབ་ཐང་བརྡལ་བཤིག་ཚབས་ཆེ་གཏོང་བཞིན་ཡོད་པ་དེ་དག་ལས་སྐྱོབ་ཐབས་གནང་དགོས་པ་མཉམ་འབྲེལ་རྒྱལ་ཚོགས་དང་རྒྱལ་ཚོགས་ཀྱི་ཆེས་མཐོའི་འགྲོ་བ་མིའི་ཐོབ་ཐང་ལྷན་ཚོགས། དེ་བཞིན་རྒྱལ་སྤྱིའི་ནང་དྲང་བདེན་དང་རང་དབང་ལ་དགའ་བའི་གཞུང་མང་ཡོངས་ལ་འབོད་སྐུལ་ཞུ་རྒྱུ་ཡིན། ཞེས་དང་། སྤྱི་ནོར་༧གོང་ས་མགོན་ཆེན་པོ་མཆོག་ནས་རྡུལ་ཕྲན་མཚོན་ཆ་མེད་པའི་ཞི་བདེ་ལྡན་པའི་འཛམ་གླིང་ཞིག་བསྐྲུན་ཕྱིར་འབད་བརྩོན་དང་བཀའ་སློབ་ལམ་སྟོན་རྒྱུན་མར་གནང་དང་གནང་བཞིན་ཡོད། འདི་ལོ་རྡུལ་མཚོན་བེད་སྤྱོད་བྱས་རྐྱེན་གོ་ལའི་སྣོད་བཅུད་གཉིས་ཀར་གནོད་སྐྱོན་ཚབས་ཆེ་ཕོགས་ཡོད་པའི་དཔེ་མཚོན་དང་ལྷག་དོན་ཁྲིམས་ཐོག་ནས་མཚོན་ཆ་དེ་རིགས་བཟོ་འདོན་དང་བེད་སྤྱོད་རྩ་འགོག་ཡོང་ཆེད་ཀྱིས་འབད་བརྩོན་ལ་རྒྱལ་སྤྱིའི་ལས་འགུལ་ཁང་ (International Campaign to Abolish Nuclear Weapons – ICAN) ལ་ཞི་བདེའི་གཟེངས་རྟགས་འབུལ་ཐོབ་བྱུང་བར་གོ་སྐབས་འདི་བརྒྱུད་འཚམས་འདྲི་ཞུ་རྒྱུ་ཡིན། ཞེས་འཁོད་འདུག
ཡང་བསྒྲགས་གཏམ་ནང་རྒྱལ་སྤྱིའི་སྟེང་ནས་བོད་མིའི་བདེན་དོན་ལ་རྒྱབ་སྐྱོར་གང་ཆེ་འཐོབ་བཞིན་པའི་སྐོར་ལ། བོད་དང་བོད་མིའི་ཐོག་འབྱུང་བཞིན་པའི་གནས་ཚུལ་དེ་དག་ལ་གཞིགས་ན་ཡིད་ཞུམ་བྱེད་དགོས་པའི་གནས་སྟངས་ཤིག་ཡིན་ན་ཡང་། ཕྱོགས་གཞན་ཞིག་ནས་རྒྱལ་སྤྱི་ཁྱོན་ཡོངས་ནང་དྲང་བདེན་དང་རང་དབང་ལ་དགའ་བའི་གཞུང་དང་མི་མང་མང་པོས་བོད་དང་བོད་མིའི་བདེན་དོན་ལ་རྒྱབ་སྐྱོར་གང་ཆེ་འཐོབ་བཞིན་ཡོད། དེ་ཡང་ཉེ་ཆར་རང་ཨ་རིའི་གྲོས་ཚོགས་གོང་འོག་གི་ཆབ་སྲིད་ཚོགས་པ་ཐུན་མོང་གིས་༸གོང་ས་མཆོག་དང་བོད་དོན་རྒྱབ་སྐྱོར་གྱི་གྲོས་འཆར་བཏོན་ཡོད་པ་དང་། ཐའེ་ཝན་གྲོས་ཚོགས་ནང་ཚད་མཐོའི་མང་མོས་གྲོས་ཆོད་བཞག་སྟེ་སྔ་ཕྱིར་བོད་མིའི་སྤྱི་ཚོགས་ནང་འཁྲུག་རྐྱེན་དང་བརྒལ་ཟླ་བཟོ་མཁན་གྱི་བོད་སོག་ལས་ཁུངས་ཟེར་བ་དེ་སྒོ་བརྒྱབ་འདུག་པར་དམིགས་བསལ་དགའ་བསུ་ཞུ་རྒྱུ་ཡིན། དེ་བཞིན་ཡོ་རོབ་སྤྱི་མཐུན་ཚོགས་པ་དང་། ཁེ་ན་ཌ། ཨོ་སི་ཀྲོ་ལི་ཡ། ནོར་ཝེ། སུཝེ་ཌན། ཌན་མཀ་བཅས་ཐེ་བའི་རྒྱལ་སྤྱིའི་གྲོས་ཚོགས་འཐུས་མི་མང་པོས་ཀྱང་བོད་དོན་གླེང་སློང་དང་། བོད་དང་བོད་མིར་རྒྱབ་སྐྱོར་ཤུགས་ཆེ་ཡོད་པའི་རྣམ་པ་དངོས་ཤུགས་བརྒྱུད་གསུམ་ནས་བསྟན་ཡོད་པ་བཅས་ནི་དགའ་སྤོབས་བྱེད་འོས་པ་ཞིག་ཡིན། ཞེས་གསུངས་འདུག
རྒྱ་གཞུང་གིས་༧གོང་ས་མཆོག་གི་སྐུ་ཚབ་དང་གྲོས་མོལ་བསྐྱར་དུ་དབུ་འཛུགས་དགོས་པའི་འབོད་སྐུལ་ཞུ་དོན། རྒྱ་དམར་གཞུང་གིས་བོད་བཙན་བཟུང་བྱས་པ་ནས་ད་བར་བོད་མིའི་ཐོག་དྲག་གནོན་དང་གཡོན་ཐལ་གྱི་སྲིད་བྱུས་རིམ་པ་ལག་བསྟར་དང་། ཕྱོགས་གཞན་ནས་དཔལ་འབྱོར་ལྷུག་གཏོང་གི་སྲིད་བྱུས་ཤིག་ཀྱང་འཛིན་ཁུལ་བྱེད་ཀྱི་ཡོད་ནའང་བོད་མི་ཚོའི་བློ་སེམས་ནམ་ཡང་འགུག་ཐབས་བྲལ་བ་ཞིག་ཡིན། དེས་ན་རྒྱ་གཞུང་གིས་དབུ་མའི་ལམ་གྱི་སྲིད་བྱུས་གཞིར་བཞག་༧གོང་ས་མཆོག་གི་སྐུ་ཚབ་དང་ལྷན་དུ་གྲོས་མོལ་བསྐྱར་མཐུད་དགོས་པའི་འབོད་སྐུལ་ཞུ་རྒྱུ་དང་ཆབས་ཅིག ང་ཚོས་བོད་རིགས་ཡོངས་ལ་མིང་དོན་མཚུངས་པའི་རང་སྐྱོང་ལས་རང་བཙན་རྩོད་སྒྲུབ་བྱེད་ཀྱི་མེད་པ་ནན་བརྗོད་བྱེད་རྒྱུ་ཡིན། ཞེས་བསྒྲགས་གཏམ་ནང་འཁོད་འདུག
སྐུ་མགྲོན་གཙོ་བོ་རམ་ས་ཝ་རུབ་ལགས་ཀྱིས། ༧གོང་ས་མཆོག་དབུས་པའི་བོད་མི་རྣམས་ཀྱིས་སོ་སོའི་མི་རིགས་ཀྱི་རྩ་དོན་ཆེད་ལས་དོན་ཧུར་ཐག་སྒྲུབ་ཀྱི་ཡོད་སྟབས། ད་ལྟ་འཛམ་གླིང་མི་མང་གིས་བོད་དོན་ལ་དོ་སྣང་དང་རྒྱབ་སྐྱོར་བྱེད་ཀྱིན་ཡོད། དམིགས་བསལ་ང་ཚོ་རྒྱ་གར་མི་མང་གིས་བོད་མི་རྣམས་ཀྱི་མངོན་འདོད་དང་བདེན་མཐའ་མྱུར་དུ་སེལ་བའི་སྨོན་འདུན་དང་ཡིད་ཆེས་ཡོད། ཧིན་བོད་མཛའ་འབྲེལ་ཚོགས་པས་ཧི་མ་ཅལ་མངའ་སྡེའི་གྲོས་ཚོགས་དང་རྒྱ་གར་གྲོས་ཚོགས་ནང་བོད་དོན་གླེང་སློང་བྱེད་ཀྱི་ཡོད་ལ། འབྱུང་འགྱུར་ང་ཚོས་རྒྱ་གར་སྲིད་འཛིན་མཆོག་ནས་(Bharat Ratna)གཟེངས་རྟགས་དེ་༧གོང་ས་མཆོག་ལ་འབུལ་བར་འབོད་སྐུལ་ཞུ་རྒྱུ་དང་། སྲིད་བློན་མོ་ཌི་མཆོག་ནས་༧གོས་ས་མཆོག་རྒྱ་གར་གྲོས་ཚོགས་ནང་གདན་འདྲེན་ཞུ་རྒྱུར་འབོད་སྐུལ་ཞུ་རྒྱུ་བཅས་རེ་འདོད་གཉིས་ཡོད། དེ་སྔོན་༧གོང་ས་མཆོག་དྷ་རམ་ས་ལར་བཞུགས་རྒྱུར་གཏན་འཁེལ་བྱུང་བ་ནས་བཟུང་། དྷ་རམ་ས་ལའི་མིང་དེ་རྒྱལ་སྤྱིའི་སྒང་ཁྱབ་བརྡལ་དུ་ཕྱིན་ཏེ། ད་ལྟ་དྷ་རམ་ས་ལ་འཛམ་གླིང་ནང་གི་ས་ཆ་གྲགས་ཅན་ཞིག་ཆགས་ཡོད་པ་མ་ཟད། ༧གོང་ས་མཆོག་གི་བཀའ་དྲིན་བྱིན་རླབས་ཉག་གཅིག་ལ་བརྟེན་ནས་རྒྱ་གར་ཡང་འཛམ་གླིང་ས་ཕྱོགས་མང་པོའི་ཐོག་སྟོབས་ཤུགས་ཆེ་བའི་རྒྱལ་ཁབ་ཅིག་ཆགས་ཡོད། དེར་བརྟེན་ང་ཚོས་ཁོང་ལ་བཀའ་དྲིན་ཆེ་ཞུ་རྒྱུ་དང་། ༧གོང་ས་མཆོག་འདིར་བཞུགས་པ་ཙམ་གྱིས་ཧི་མ་ཅལ་མི་མང་ལ་ཁོང་གི་བྱིན་རླབས་ཐོབ་ཀྱི་ཡོད། མཐའ་དོན་དེ་རིང་མཛད་སྒོ་འདི་འདྲ་ཞིག་གི་ཐོག་ང་སྐད་བཏང་སྟེ་གཏམ་བཤད་ཀྱི་གོ་སྐབས་ཕུལ་བར་ཐུགས་རྗེ་ཆེ་ཞུ་རྒྱུ་དང་། ངའི་རེ་བར་བོད་མི་ཚོས་སོ་སོའི་སྐད་ཡིག་དང་རིག་གཞུང་སྲུང་སྐྱོབ་མུ་མཐུད་གནང་བའི་ཐོག་བོད་མིའི་བདེན་མཐའ་མགྱོགས་མྱུར་སེལ་བའི་སྨོན་འདུན་ཡོད། ཅེས་གསུངས་སོང་།
གཞན་ཡང་། དབུས་བོད་ཀྱི་གཞོན་ནུ་ལྷན་ཚོགས་ཀྱི་རྒྱ་གར་གྱི་གྲོང་ཁྱེར་༡༥༠ ནང་བོད་དོན་གསལ་བཤད་ཀྱི་ལས་འགུལ་སྤེལ་རྒྱུ་ཡིན་པ་ལྟར། དེ་རིང་རྒྱལ་སྤྱིའི་འགྲོ་བ་མིའི་ཐོབ་ཐང་གི་ཉིན་མོ་དང་བསྟུན། རྒྱ་གར་བྱང་ཕྱོགས་ཁུལ་གྱི་ལས་འགུལ་དེ་རིང་སྔ་དྲོའི་ཆུ་ཚོད་ ༩ པའི་ཐོག་བཞུགས་སྒར་དྷ་རམ་ས་ལ་ནས་མགོ་འཛུགས་གནང་ཡོད་པ་དང་། བོད་ཀྱི་བུད་མེད་ལྷན་ཚོགས་ནས་༧གོང་ས་རྒྱལ་བ་རིན་པོ་ཆེ་མཆོག་ནས་ནོར་སྦེལ་ཞི་བདེའི་གཟེངས་རྟགས་བཞེས་ནས་ལོ་ངོ་ ༢༨ འཁོར་བར་འཚམས་འདྲི་དང་རྒྱལ་སྤྱིའི་འགྲོ་བ་མིའི་ཐོབ་ཐང་ཉིན་མོར་བསྒྲགས་གཏམ་སྤེལ་འདུག ཡང་རྒྱལ་སྤྱིའི་འགྲོ་བ་མིའི་ཐོབ་ཐང་གི་ཉིན་མོ་དང་བསྟུན། ཐེག་ཆེན་གཙུག་ལག་ཁང་གི་ཉེ་འཁྲིས་སུ་བོད་རང་བཙན་སློབ་ཕྲུག་ཚོགས་པས་རྒྱ་གཞུང་གིས་བོད་ནང་བཀག་སྡོམ་བྱས་པའི་པར་རིས་ཕྱིར་བསྒྲགས་དང་། དེ་བཞིན་ཉིན་གུང་ཆུ་ཚོད་༢ པའི་སྟེང་རླངས་འཁོར་ས་ཚིགས་སུ་རྒྱལ་སྤྱིའི་ཧི་མ་ལ་ཡའི་དུས་སྟོན་མགོ་འཛུགས་བྱས་སོང་།
གསར་འགོད་པ། ཉི་མ་ཚེ་རིང་། སྐལ་བཟང་སྤྱིན་པ།


text:
འཕོ་ཁྲིད་བརྒྱུད་པའི་གསོལ་འདེབས་
Click the picture above to view the original manuscript.
'pho khrid brgyud pa'i gsol 'debs
Damngak Dzö Volume 17 (ཙ་) / Pages 192-193 / Folios 4b3 to 5a5
Tibetan Text
༡༩༢
འཕོ་ཁྲིད་བརྒྱུད་པའི་གསོལ་འདེབས་བཞུགས་སོ། །བྱམས་མགོན་གཉིས་པ་རོང་སྟོན་ཆོས་ཀྱི་རྗེ། །ཐུགས་ཀྱི་སྲས་པོ་ནམ་མཁའ་དཔལ་བཟང་པོ། །སྨྲ་བའི་དབང་ཕྱུག་ཀུན་མཁྱེན་བཟོད་ཆེན་པ། །གསོལ་བ་འདེབས་སོ་བདག་རྒྱུད་བྱིན་གྱིས་རློབས། །ཐམས་ཅད་མཁྱེན་པ་ཀུན་དགའ་ལེགས་གྲུབ་ཞབས། །སྐད་གཉིས་སྨྲ་བ་ཤིའུ་ལོ་ཙཱ་བ། །རྣལ་འབྱོརདབནག་ཕྱུག་མཆོག་ལེགས་རྡོ་རྗེ་ལ། །གསོལ་བ་འདེབས་སོ་བདག །སེམས་དཔའ་ཆེན་པོ་མཁྱེན་རབ་བསྟན་འཛིན་བཟང་། །མཁྱེན་རབ་བྱམས་པ་ངག་དབང་ལྷུན་གྲུབ་ཞབས། །དམ་པའི་ཐུགས་སྲས་རྩ་བའི་བླ་མ་ལ། །གསོལ་བ །སྔོན་འགྲོ་མི་རྟག་དྲན་པས་རྒྱུད་སྦྱངས་ཏེ། །རང་སེམས་འོད་ཀྱི་གོང་བུ་དཀར་ལ་འཚེར། །དྲིན་ཅན་བླ་མའི་ཐུགས་ཀར་རྒྱངས་ཀྱིས་འཕོས། །ཐོགས་མེད་མཁའ་སྤྱོད་བསྒྲོད་པར་བྱིན་གྱིས་རློབས། །ཅེས་རོང་སྟོན་ཆེན་པོས་ཡུམ་ལ་གནང་བའི་འཕོ་བའི་བརྒྱུད་པ་ལ་གསོལ་བ་འདེབས་པ་འདི་ཡང་བསམ་ཡས་རབ་བྱུང་བ་མཐུ་སྟོབས་རྒྱ་མཚོ་ལགས་ཀྱིས་བསྐུར་ངོར་བྱ་བྲལ་ལྷུན་གྲུབ་ཀྱིས་དབེན་གནས་རྨོར་དགོན་པར་བྲིས་པའོ།། ༈ །།དམ་པའི་ཐུགས་སྲས་ཀུན་དགའ་ལྷུན་གྲུབ་ལ། གསོལ་བ་འདེབས་སོ། །ཞེས་པའི་རྗེས་སུ། །སྐྱབས་གནས་ཀུན་འདུས་རིགས་བརྒྱའི་ཁྱབ་་
༡༩༣
བདག་ཆེ། །ངག་དབང་ཀུན་དགའ་ལེགས་པའི་འབྱུང་གནས་ཞབས། །གང་དེས་རྗེས་བཟུང་རྩ་བའི་བླ་མ་ལ། །གསོལ་བ་འདེབས་སོ །སྔོན་འགྲོ་སོགས། སྐྱབས་གནས་ཀུན་འདུས་སོགས་ཤློ་ཀ་འདི་ངེས་གསང་འཕེལ་རྒྱས་གླིང་པའི་ཁྲོད་བློ་བཟང་སྨོན་ལམ་སོགས་འགའ་ཞིག་ནས་ལྷ་རྫས་ཀྱི་སྐྱེས་བཅས་བསྐུལ་བ་ལྟར་གྲུབ་པ་ཤིང་རྟ་ལོར་བྲིས་པའོ། །སེམས་དཔའ་ཆེན་པོ་མཁྱེན་རབ་བསྟན་འཛིན་བཟང་། །རིགས་ཀུན་བདག་པོ་མཁྱེན་རབ་བྱམས་པའི་དཔལ། །མགོན་དེས་རྗེས་བཟུང་རྨོར་ཆེན་རྡོ་རྗེ་འཆང་། །གསོལ་བ །སྐྱབས་གནས་ཀུན་འདུས་རིགས་བརྒྱའི་ཁྱབ་བདག་ཆེ། །ངག་དབང་ཀུན་དགའ་ལེགས་པའི་འབྱུང་གནས་ཞབས། །གང་དེས་རྗེས་བཟུང་བློ་གསལ་ཕུན་ཚོགས་ལ། །གསོལ་བ །རྒྱལ་ཀུན་འདུས་ཞལ་གསང་ཆེན་གདམས་པའི་མཛོད། །རྡོ་རྗེ་འཆང་དངོས་ངག་དབང་ཀུན་མཁྱེན་ཞབས། །བཀའ་དྲིན་མཉམ་མེད་རྩ་བའི་བླ་མ་ལ། །གསོལ་བ་འདེབས་སོ་བདག་རྒྱུད་བྱིན་གྱིས་རློབས། །ཞེས་ལྕེ་རོས་སུ་སྐྱེས་པ་འགྱུར་མེད་མཆོག་གྲུབ་ཀྱིས་བྲིས་པའོ།།
Notes
Other Information


text:
སེམས་ནི་གཟུགས་ཅན་མིན་ཞིང་། སུས་ཀྱང་དེ་ལ་རེག་མི་ཐུབ་ལ་དངོས་སུ་གནོད་པའང་བྱེད་མི་ཐུབ། དེའི་ཕྱིར། སུས་ཀྱང་དེ་གཏོར་བརླག་བྱེད་མི་ཐུབ། གལ་སྲིད་མི་ཞིག་གིས་ང་ཚོར་འཇིགས་སྐུལ་དང་། གནོད་འཚེ། མི་དགའ་བའི་སྐད་ཆ་བཤད་ཚེ། དེས་ང་ཚོར་གནོད་པ་ངོ་མ་ཞིག་བྱེད་ཀྱི་མེད་པས། ཁོང་ཁྲོ་ལང་དགོས་དོན་མེད། མི་གཞན་གྱིས་ཅི་བཤད་ལ་དོ་སྣང་མི་སྤྲོད་པར་སེམས་ཞི་བདེ་ལྷིང་འཇགས་ཉིད་དུ་གནས་རྒྱུ་གལ་ཆེན་པོ་ཡིན་ལ། ང་ཚོས་མི་སྐྱིད་པ་དང་སྐྲག་སྣང་བྱེད་མི་དགོས། གལ་ཏེ་ང་ཚོས་གཞན་གྱི་གནོད་འཚེ་ལ་བརྟེན་ནས་རང་གི་ཡར་རྒྱས་ལ་བར་ཆད་འབྱུང་བར་བརྗོད་ན། དེའི་ལན་ནི་ཕྱི་དངོས་པོའི་ཅ་དངོས་རྣམས་སྔ་ཕྱི་མ་གཏོགས་མེད་པར་འགྱུར་རྒྱུ་དེ་རེད་ལ། གལ་ཏེ་ང་ཚོས་རང་ལ་དངོས་པོ་འགའ་ཞིག་འཐོབ་པའི་ཆེད་དུ་ཁོང་ཁྲོ་ལངས་པ་དེ་ཡང་དག་པ་ཞིག་རེད་ཟེར་ན། དེའི་ལན་ནི། དེ་ལྟར་ནའང་། ང་ཚོས་དངོས་པོ་དེ་ཚེ་འདི་ཙམ་ལས་ཉར་མི་ཐུབ་ཀྱང་། དངོས་པོ་དེ་འཐོབ་པའི་ཆེད་དུ་སྐྱེས་པའི་ཁོང་ཁྲོའི་འབྲས་བུ་ནི་སྐྱེ་བ་མང་པོར་ང་ཚོ་དང་ལྷན་དུ་གནས་རྒྱུ་རེད་ཅེས་པ་དེ་ཡིན།
(འཚོ་བའི་ཁྲོད་ཀྱི་དགའ་སྤྲོ་དང་། འཆི་བའི་སྐབས་ཀྱི་ཞི་བདེ། ༡༩༩༧ ལོར་ཨ་རིའི་གྲོང་ཁྱེར་ཉིག་ཡོག་ཏུ་རྟེན་གཞི་བྱས་པའི་ཧར་ཕེར་ཁོ་ལེན་སི་དཔེ་སྐྲུན་ཁང་གིས་ཐོག་མར་དཔར་སྐྲུན་བྱས་ཤིང་། ༡༩༩༨ ལོར་རྒྱ་གར་ནང་གི་ཧར་ཕེར་ཁོ་ལེན་སི་དཔེ་སྐྲུན་ཁང་ནས་བསྐྱར་དུ་དཔར་སྐྲུན་བྱས་པ་བློ་བཟང་བདེ་ཆེན་གྱིས་བོད་བསྒྱུར་ཞུས་པ་ལས་བཏུས།)


text:
རྒྱལ་སྤྱིའི་བོད་རིག་པ་བ་ཆའར་སི་རམ་བྷོ།
[ཟླ་ཚེས། 2014-11-21 21:27:36][རྩོམ་པ་པོ། དྲ་བའི་དོ་དམ་པ།][རྩོམ་ཁུངས། དྲ་རྒྱ་ལས་བཏུས།][ཀློག་གྲངས། ]
རྒྱལ་སྤྱིའི་བོད་རིག་པའི་ཞིབ་འཇུག་ཚོགས་པའི་ཚོགས་གཙོ་ཟུར་བ་སྟེ་དབྱིན་ཇི་རྒྱལ་ཁབ་ཀྱི་ཨོ་ཁི་སི་ཧྥོར་རྡི་སློབ་གྲྭ་ཆེན་མོའི་སློབ་དཔོན་Charles Albert Edward Rambleཆའར་སི་རམ་བྷོ་༼ གཡུང་དྲུང་ཚེ་དབང་ ༽གི་མཚམས་སྦྱོར་གནད་བསྡུས།
Charles Albert Edward Rambleཆའར་སི་རམ་བྷོ་ལགས་ནི་རྒྱལ་སྤྱིའི་མིང་དུ་གྲགས་པའི་མིའི་རིགས་རིག་པ་བ་དང་བོད་རིག་པའི་ཞིབ་འཇུག་པ་ཡིན་ལ། ད་ལྟ་དབྱིན་ཇིའི་ཨོ་ཁེ་སི་ཧྥོ་སྒྲི་སློབ་ཆེན་གྱི་ཤར་ཕྱོགས་ཞིབ་འཇུག་ཁང་དུ་བོད་དང་ཧི་མ་ལ་ཡའི་མིའི་རིགས་རིག་པ་ཞེས་པའི་སློབ་ཁྲིད་གནང་བཞིན་ཡོད། ཁོང་གི་ཞིབ་འཇུག་གི་ཁ་ཕྱོགས་ནི་ཧི་མ་ལ་ཡའི་དམངས་ཀྱི་སྤྱི་ཚོགས་དང་ཆོས་ལུགས། བོན་ཆོས། མཇལ་སྐོར། གནས་འགངས་ཆེན་གྱི་ས་རྒྱུས་ཞིབ་འཇུག་བཅས་ཡིན། ༢༠༠༦ལོར་ཁོ་རང་རྒྱལ་སྤྱིའི་བོད་རིག་པའི་ཞིབ་འཇུག་ཚོགས་པའི་གཙོ་འཛིན་དུ་བདམས་པ་ཡིན།
དགེ་རྒན་ཆེན་མོ་རམ་བྷོ་ལགས་ཀྱིས་ནེ་པ་ལཱ་དང་བོད་ནས་ལོ་ངོ་བཅོ་ལྔ་ལྷག་བསྐྱལ་མྱོང་ལ། ཁོང་ལ་བརྩམས་ཆོས་དེབ་གསུམ་ཡོད་དེ། ༢༠༠༨ལོར་པར་དུ་བསྐྲུན་པའི《ནེ་པ་ལཱའི་བོད་བརྒྱུད་ནང་བསྟན་དང་དམངས་ཀྱི་ཆོས་ལུགས》དང་། 《སྨོན་ཚང་གི་སྤྱི་ཚོགས་ལོ་རྒྱུས་དང་འབྲེལ་བའི་བོད་ཀྱི་ཡིག་ཆ》ཡི་དེབ་ཕྲེང་། ༢༠༠༥ལོར་པར་དུ་བསྐྲུན་པའི《བོར་ཟིན་པའི་བོན་གྱི་རྒྱལ་རབས་འཚོལ་བ》བཅས་ཡིན་ལ། དེ་མིན་དུས་དེབ་ཀྱི་སྟེང་དུ་བཀོད་ཟིན་པའི་དཔྱད་རྩོམ ༤༤ ལྷག་ཡོད་པ་དང་དེ་དག་ནི་གཙོ་བོ་བོན་གྱི་ཆོ་གའི་སྐོར་དང་། ནེ་པ་ལཱའི་སྨོན་ཚང་གི་ཡིག་ཆའི་སྐོར་དང་། ལོ་རྒྱུས། མི་རིགས། ཁྱིམ་ཚང་སོགས། དེ་མིན་བོད་དང་བལ་བོའི་བོན་པོའི་མཇལ་སྐོར། བོད་ཀྱི་རྒྱལ་རྒྱུད། ཧི་མ་ལ་ཡའི་ས་ཁུལ་གྱི་བོན་དགོན། ཧི་མ་ལ་ཡའི་བོད་ཀྱི་ས་ཁུལ་དང་རང་ཉིད་ངོས་འཛིན། བོད་ལྗོངས་ཀྱི་ཕྱུགས་ལས་གནད་དོན། ནེ་པ་ལཱ་ཁ་དགུ་སྦེ་ནེ་སྡེ་བའི་ལོ་རྒྱུས་དང་ས་རྒྱུས། སྡེ་བའི་ཁྱིམ་ཚང་གི་ཆགས་ཚུལ་དང་གྲལ་རིམ་གྱི་དབྱེ་བ། ནེ་པ་ལཱའི་ཀླུ་བྲག་བོན་དགོན་གྱི་དུས་ཆེན་དང་རྩེད་མོ། དཔལ་འབྱོར་གྱི་སྒྲིག་གཞི། བོན་དང་བོད་ཀྱི་སྲོལ་རྒྱུན་གྱི་ས་ཁོངས། བལ་བོའི་ས་མཚམས་ཀྱི་ནང་བ་སོགས་བྲིས་ཡོད། དེ་ལས་གཞན། ཁོང་གིས《ཚད་ལྡན་གྱི་བོད་ཡིག་ལག་ཁྱེར》ཞེས་པའི་དེབ་གཅིག་ལོ་ཙྭ་བྱས་ཡོད་པ་དང་། ཧི་མ་ལ་ཡའི་མཐའ་འཁོར་གྱི་རིག་གནས་དང་ཁོར་ཡུག་ལ་འབྲེལ་བའི་དེབ་བཞི་རྩོམ་སྒྲིག་བྱས་ཡོད།


text:
དུས་རབས་གསར་པར་ངོ་གནོང་མི་དགོས་པའི་ལང་ཚོའི་ལེའུ་ཞིག་རྩོམ་དགོས།
སྤེལ་དུས 2018-06-28
ཡོང་ཁུངས། མི་དམངས་ཉིན་རེའི་ཚགས་པར།
རྩོམ་པ་པོ། མི་དམངས་ཉིན་རེའི་ཚགས་པར་གྱི་ཆེད་བརྗོད།
—— ཀྲུང་གོ་གུང་གཞོན་སྡེ་ཚོགས་རྒྱལ་ཡོངས་འཐུས་མི་ཚོགས་ཆེན་ཐེངས་བཅོ་བརྒྱད་པ་འགོ་ཚུགས་པར་སྤྲོ་སེམས་འཁོལ་བའི་རྟེན་འབྲེལ་ཞུ།
ཚེས་26ཉིན་ཀྲུང་གོ་གུང་ཁྲན་རིང་ལུགས་གཞོན་ནུ་སྡེ་ཚོགས་རྒྱལ་ཡོངས་འཐུས་མི་ཚོགས་ཆེན་ཐེངས་བཅོ་བརྒྱད་པ་འགོ་ཚུགས་ཤིང་། ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་དུས་རབས་གསར་པར་སླེབས་པ་དང་གུང་གཞོན་ཚོགས་མི་དང་གཞོན་ནུ་དུང་ཕྱུར་དུ་མས“ལོ་བརྒྱ་གཉིས”ཀྱི་འབད་འཐབ་དམིགས་ཚད་དང་ཀྲུང་ཧྭ་མི་རིགས་རླབས་ཆེན་བསྐྱར་དར་གྱི་ཀྲུང་གོའི་ཕུགས་འདུན་སྒྲུབ་ཕྱིར་ནུས་ཤུགས་ཡོད་རྒུ་བཏོན་ནས་ལེགས་སྐྱེས་འབུལ་བཞིན་ཡོད། སྐབས་འདིར་འཚོགས་པའི་ད་རེས་ཀྱི་སྡེ་ཚོགས་འཐུས་མི་ཚོགས་ཆེན་ལ་རྒྱུན་གཏན་དང་མི་འདྲ་བའི་དོན་སྙིང་ལྡན་ཡོད། ང་ཚོས་ཚོགས་ཆེན་འཚོགས་པར་སྤྲོ་སེམས་འཁོལ་བའི་ངང་རྟེན་འབྲེལ་ཞུ་རྒྱུ་ཡིན།
ཏང་གི་ཚོགས་ཆེན་བཅོ་བརྒྱད་པ་འཚོགས་ཚུན། བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གིས་གུང་གཞོན་སྡེ་ཚོགས་ཀྱི་ལས་དོན་ལ་ཚད་མཐོའི་མཐོང་ཆེན་གནང་ཞིང་། བློ་མཐུན་ཞི་ཅིན་ཕིང་སྐུ་ངོ་མས་ཏང་གི་ལོ་རྒྱུས་ཐོག་གི་ཀྲུང་དབྱང་གི་ཏང་གི་མང་ཚོགས་རང་བཞིན་གྱི་ལས་དོན་ཚོགས་འདུ་གཙོ་སྐྱོང་གནང་སྟེ་ཀྲུང་གོ་གསར་པའི་ལོ་རྒྱུས་ཐོག་གི་གཞོན་ནུ་འཕེལ་རྒྱས་ཀྱི་འཆར་གཞི་དང་པོ་བཟོ་འགོད་བྱ་རྒྱུར་ཁྲིད་སྟོན་གནང་བ་དང་། གུང་གཞོན་སྡེ་ཚོགས་ཀྲུང་དབྱང་གི་སྒྱུར་བཅོས་ཇུས་གཞི་དང་ཀྲུང་དབྱང་སྡེ་ཚོགས་སློབ་གྲྭའི་སྒྱུར་བཅོས་ཇུས་གཞི་ཞིབ་བཤེར་གཏན་འབེབས་བྱ་རྒྱུར་མཛུབ་ཁྲིད་གནང་བ་མ་ཟད། ད་དུང་གཞོན་ནུ་མཉམ་འབྲེལ་ལྷན་ཚོགས་དང་། སློབ་མ་མཉམ་འབྲེལ་ལྷན་ཚོགས། ལོ་ཆུང་གདོང་ལེན་རུ་ཁག་སྒྱུར་བཅོས་བཅས་ལ་ཐུགས་ཁུར་དང་མཛུབ་ཁྲིད་ཀྱང་གནང་བ་ལས་རྒྱལ་ཡོངས་མི་རིགས་ཁག་གི་གཞོན་ནུ་ལོ་ཆུང་དང་རྒྱ་ཆེའི་གཞོན་ནུ་ལོ་ཆུང་ལས་དོན་པའི་སེམས་ཤུགས་ལྡབ་འཕེལ་བྱུང་བ་དང་གཞོན་ནུ་ལོ་ཆུང་དང་གུང་གཞོན་སྡེ་ཚོགས་ཀྱི་བྱ་གཞག་འཕེལ་རྒྱས་ལ་སྐུལ་འདེད་ནུས་ལྡན་ཐེབས་ཡོད།
ལོ་ལྔའི་རིང་། གུང་གཞོན་སྡེ་ཚོགས་ཀྱིས་ཏང་ཀྲུང་དབྱང་གི་བླང་བྱ་ལག་བསྟར་མཐའ་གཅིག་ཏུ་བྱས་པ་དང་། ཆབ་སྲིད་རང་བཞིན་དང་། སྔོན་ཐོན་རང་བཞིན། མང་ཚོགས་རང་བཞིན་བཅས་རྒྱུན་འཁྱོངས་དང་ཆེ་རུ་གཏོང་བའི་མདུན་སྐྱོད་ཁ་ཕྱོགས་ཁོང་དུ་བརྟན་པོ་ཆུད་པ་བྱས་པ། སྡེ་ཚོགས་ཀྱི་རྩ་བའི་ལས་འགན་དང་། ཆབ་སྲིད་ཀྱི་འགན་འཁྲི། ལས་ཀའི་གཙོ་རྐང་བཅས་ལ་དམ་པོར་དམིགས་ཏེ་སྙིང་སྟོབས་ཆེར་སྐྱེད་ཀྱིས་སྒྱུར་བཅོས་དང་། བློ་རྩ་བརྟན་པོས་ཡར་རྒྱས་བརྩོན་ལེན། དངོས་འཛིན་དངོས་སྒྲུབ་བཅས་བྱས་པས་སྡེ་ཚོགས་ཀྱི་ཆབ་སྲིད་འཛུགས་སྐྱོང་ལ་རྩ་བའི་རང་བཞིན་གྱི་ཤུགས་སྣོན་ཐེབས་པ་དང་། ཆབ་སྲིད་ཀྱི་ཚུགས་གནས་མཐོ་རུ་ཏན་ཏིག་སོང་བ། ཆབ་སྲིད་ཀྱི་ནུས་པ་དེ་བས་མངོན་གསལ་དོད་པ། ཏང་གི་རྗེས་སུ་དམ་པོར་འབྲང་བའི་བྱ་སྤྱོད་དེ་བས་རང་འགུལ་ཆེ་རུ་སོང་ཡོད། བསམ་བློ་ཆབ་སྲིད་ཀྱི་བརྗོད་དོན་གཙོ་བོ་མཆོག་ཏུ་འཛིན་ཤུགས་དེ་བས་ཆེ་རུ་སོང་བ་དང་། སྡེ་ཚོགས་འཛུགས་སྐྱོང་ཚན་རིག་ཅན་གྱི་ཆུ་ཚད་རྒྱུན་ཆད་མེད་པར་མཐོ་རུ་སོང་བ། སྡེ་ཚོགས་ནན་པོས་བསྐྱངས་པར་གྲུབ་འབྲས་ཏན་ཏིག་ཐོབ་པ། གཞོན་ནུའི་སྟོབས་ཤུགས་གསར་པའི་ནུས་པ་དེ་བས་མངོན་གསལ་དོད་དུ་སོང་བ། གུང་གཞོན་སྡེ་ཚོགས་ཀྱི་རོགས་ཟླའི་དཔུང་ཁག་ཉིན་རེ་བཞིན་སྟོབས་ཆེར་ཕྱིན་པ། གཞོན་ནུ་འཕེལ་རྒྱས་ཀྱི་ཆགས་སྟངས་ཆེན་པོ་ཞིག་གྲུབ་བཞིན་ཡོད་པ་བཅས་ལས་སྒྱུར་བཅོས་ཀྱི་རྒྱང་སྐྱོད་ལམ་བུ་གསར་པའི་ཁྲོད་གུང་གཞོན་སྡེ་ཚོགས་ལ་དུས་རབས་གསར་པའི་ཉམས་འགྱུར་མངོན་ཡོད།
དེང་རབས་ཀྱི་གཞོན་ནུ་ནི་དུས་རབས་གསར་པ་དང་མཉམ་དུ་མདུན་སྐྱོད་བྱེད་མཁན་མི་རབས་ཞིག་རེད། ང་ཚོར་འཕྲད་པའི་དུས་རབས་གསར་པ་ནི་ཉེ་རབས་ཚུན་དུ་ཀྲུང་ཧྭ་མི་རིགས་འཕེལ་རྒྱས་ཀྱི་དུས་རབས་ཡག་ཤོས་ཤིག་ཡིན་ལ། ཀྲུང་ཧྭ་མི་རིགས་རླབས་ཆེན་བསྐྱར་དར་ཡོང་བའི་ཆེས་འགག་རྩའི་དུས་རབས་ཤིག་ཀྱང་རེད། རྒྱ་ཆེའི་གཞོན་ནུ་རྣམས་ལ་ཡངས་ཤིང་རྒྱ་ཆེ་བའི་འཕེལ་རྒྱས་ཀྱི་བར་མཐོངས་ཡོད་ལ་རླབས་ཆེན་དུས་རབས་ཀྱི་འགན་འཁྲི་ཡང་ཡོད། གཟི་བརྗིད་ལྡན་པའི་འགན་འཁྲི་དེ་འཁུར་ཐུབ་པ་བྱེད་དགོས་ན། གཞོན་ནུ་ཚོས་རང་འགུལ་ངང་སྒེར་གྱི་མདུན་ལམ་དེ་རྒྱལ་ཁབ་དང་མི་རིགས་ཀྱི་ལས་དབང་དང་འབྲེལ་མཐུད་དམ་ཟབ་བྱས་ཏེ། མེས་རྒྱལ་དང་མི་དམངས་ལ་བློ་དཀར་སེམས་དཀར་བྱེད་པ་དང་། ཕུགས་བསམ་རྒྱུན་འཆང་གིས་འབད་འཐབ་པ་ཞིག་བྱེད་པ། བདེན་འཚོལ་ཤེས་སྦྱོང་གིས་འཇོན་ཐང་ངོ་མ་སྦྱོང་བ། ཤེས་སྤྱོད་བཟུང་འབྲེལ་གྱིས་དངོས་སྒྲུབ་པ་ཞིག་བྱེད་པ། ཏང་གི་རྗེས་སུ་འབྲང་བའི་ཐོག་མའི་བསམ་འདུན་བློ་ལ་བརྟན་པོར་འཆང་བ་བཅས་ཀྱི་ཐོག་ནས་ཀྲུང་ཧྭ་མི་རིགས་རླབས་ཆེན་བསྐྱར་དར་ཡོང་བ་བྱེད་མཁན་གྱི་སྟོབས་ཤུགས་གསར་པ་ཞིག་ཏུ་འགྱུར་བ་བྱེད་དགོས།
དུས་རབས་གསར་པའི་གུང་གཞོན་སྡེ་ཚོགས་ལས་དོན་ལ་ཐོབ་པར་དཀའ་བའི་གོ་སྐབས་འཕྲད་ཡོད་ལ་འགྲན་སློང་གལ་ཆེན་ཡང་འཕྲད་པ། ཇི་ལྟར་བྱས་ཏེ་བསམ་བློ་ཁྲིད་སྟོན་ལས་དོན་གྱི་དམིགས་སའི་རང་བཞིན་དང་ནུས་ལྡན་རང་བཞིན་ཆེ་རུ་བཏང་ནས་གཞོན་ནུ་སྒྲིག་འཛུགས་དང་གཞོན་ནུར་དྲིལ་བསྒྲགས་ཀྱི་སྲོག་ཤིང་ནུས་པ་ཆེ་རུ་གཏོང་རྒྱུ་དང་ཇི་ལྟར་བྱས་ཏེ་ཁྱབ་ཆེ་ལ་ནུས་པ་ལྡན་པའི་རྩ་འཛུགས་ཀྱི་མ་ལག་གསར་པ་ཞིག་བཙུགས་ནས་གཞོན་ནུ་འཚར་ལོངས་ལ་ཞབས་འདེགས་ཞུ་རྒྱུ་དང་ཁྱབ་ཁོངས་སྔར་བས་ཆེན་པོ་ཞིག་ནང་གཞོན་ནུའི་སྟོབས་ཤུགས་གསར་པའི་ནུས་པ་འདོན་སྤེལ་བྱ་རྒྱུ་ནི་དུས་རབས་གསར་པའི་གུང་གཞོན་སྡེ་ཚོགས་ལས་དོན་གྱི་བརྗོད་གཞི་གལ་ཆེན་ཞིག་ཡིན། ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པས་དུས་རབས་གསར་པའི་ཏང་གི་གཞོན་ནུའི་ལས་དོན་ལེགས་པར་བསྒྲུབ་རྒྱུར་རྩ་བའི་གཞི་འཛིན་ས་མཁོ་འདོན་གནང་ཡོད། ང་ཚོས་དེས་ཁྱོན་ཡོངས་ལ་སྤྱི་འདོམས་བྱས་ཏེ་ཆབ་སྲིད་ལ་བརྟེན་ནས་སྡེ་ཚོགས་སྐྱོང་བ་དང་། བསམ་བློར་བརྟེན་ནས་སྡེ་ཚོགས་འཛུགས་པ། རྩ་བ་བརྟན་དུ་བཏང་ནས་སྡེ་ཚོགས་དར་རྒྱས་གཏོང་བ། སྒྱུར་བཅོས་ལ་བརྟེན་ནས་སྡེ་ཚོགས་སྟོབས་ཆེར་གཏོང་བ། སྡེ་ཚོགས་ནན་པོས་སྐྱོང་བ། འགན་འཁྲི་གཙོ་བོ་དང་ལས་སྒོ་གཙོ་བོར་དམ་པོར་དམིགས་པ་བཅས་བྱས་ནས་གུང་གཞོན་སྡེ་ཚོགས་འདི་ཉིད་ཐོག་མཐའ་བར་གསུམ་དུ་ཏང་ལ་ལྷག་བསམ་རྣམ་དག་དང་ཏང་གི་རྗེས་སུ་འབྲང་མཁན་གྱི་གུང་གཞོན་སྡེ་ཚོགས་དང་། བསམ་བློ་སྔོན་ཐོན་དང་ཕུགས་བསམ་བརྟན་པའི་གུང་གཞོན་སྡེ་ཚོགས། སེམས་པ་གཞོན་ནུར་འཆང་བ་དང་རྩ་བ་གཞོན་ནུར་ཚུགས་པའི་གུང་གཞོན་སྡེ་ཚོགས། འགན་འཁྲི་འཁུར་ཕོད་པ་དང་འབད་འབུངས་ཡར་བརྩོན་བྱེད་མཁན་གྱི་གུང་གཞོན་སྡེ་ཚོགས། སྐྱེ་སྟོབས་ཀྱི་དཔའ་འབར་བ་དང་སྒྲིག་ཁྲིམས་ནན་པའི་གུང་གཞོན་སྡེ་ཚོགས་བཅས་སུ་འགྱུར་ཐུབ་པའི་འགན་ལེན་བྱེད་དགོས། གཞོན་ནུའི་ལས་དོན་གྱི་རྩ་བའི་ཆོས་ཉིད་གཞིར་བཟུང་། གཞོན་ནུའི་ཁྲོད་དུ་བསྐྱོད་དེ་གཞོན་ནུའི་འབོད་སྒྲ་ཉན་པ་དང་། གཞོན་ནུའི་གནས་ཚུལ་ཁོང་དུ་ཆུད་པར་བྱེད་པ། གཞོན་ནུའི་གོམས་སྲོལ་གྱི་སྣེ་ཁྲིད་པ་བཅས་བྱས་ན་གུང་གཞོན་སྡེ་ཚོགས་རྩ་འཛུགས་ཀྱིས་ཐོག་མཐའ་བར་གསུམ་དུ་ཏང་གི་རྗེས་སུ་དམ་པོར་འབྲངས་ཏེ་དུས་རབས་ཀྱི་མདུན་གྲལ་དང་གཞོན་ནུའི་མདུན་གྲལ་དུ་སྐྱོད་ཐུབ་པ་བྱེད་དགོས།
“རྒྱལ་ཁབ་ཀྱི་མདུན་ལམ་དང་། མི་རིགས་ཀྱི་ལས་དབང་། མི་དམངས་ཀྱི་བདེ་སྐྱིད་བཅས་ནི་དེང་རབས་ཀྱི་གཞོན་ནུས་ངེས་པར་དུ་འཁུར་དགོས་པའི་ལས་འགན་ལྕི་པོ་ཞིག་ཡིན”སེམས་ནང་ཉི་འོད་འཕྲོས་ན་རྐང་པར་སྟོབས་ཤུགས་ལྡན་ངེས། ཕུགས་བསམ་མཐའ་འཁྱོངས་དང་བརྩོན་པ་ལྷོད་མེད་བྱས་ན་སེལ་མི་ཐུབ་པའི་དཀའ་ངལ་དང་སྒྲུབ་མི་ཐུབ་པའི་བྱ་གཞག་གང་ཡང་མེད། བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གི་མཐའ་འཁོར་དུ་དེ་བས་མཐུན་སྒྲིལ་དམ་ཟབ་བྱེད་པ་དང་། ཀྲུང་གོའི་གཞོན་ནུའི་ལས་འགུལ་གྱི་དུས་རབས་ཀྱི་བརྗོད་དོན་གཙོ་བོ་མཐའ་འཁྱོངས་བྱེད་པ། ལང་ཚོ་དར་བའི་ང་དང་འབད་འཐབ་ཆེ་བའི་ངའི་རྣམ་པའི་ཐོག་ནས་མི་རིགས་བསྐྱར་དར་ཆེད་ལམ་འདིང་ཟམ་རྒྱག་བྱེད་པ། མེས་རྒྱལ་འཛུགས་སྐྲུན་བྱ་ཕྱིར་ནུས་པ་འདོན་པ་བཅས་བྱས་ན་ང་ཚོས་དུས་རབས་གསར་པར་ངོ་གནོང་མི་དགོས་པའི་ལང་ཚོའི་ལེའུ་ཞིག་རྩོམ་ཐུབ་ངེས་རེད།


text:
དབང་ཆེན་ཚེ་རིང་། པུར་མིང་ཆབ་འགག་ཇོ་རུ། མདོ་སྨད་ཆབ་འགག་ཡུལ་དུ་སྐྱེས། 2005ལོར་མཚོ་སྔོན་མི་རིགས་སློབ་གྲྭ་ཆེན་མོ་བོད་རིག་པའི་སློབ་གླིང་ནས་དངོས་གཞི་མཐར་ཕྱིན་པ་དང་། 2013ལོར་སློབ་གྲྭ་དེར་གེ་སར་རིག་པའི་རབ་འབྱམས་པའི་བསླབས་གནས་ཐོབ། ད་ལྟ་མཚོ་སྔོན་ཞིང་ཆེན་གེ་སར་སྒྲུང་ཞིབ་འཇུག་ཁང་གི་ཞིབ་འཇུག་མི་སྣ་ཡིན། གཙོ་བོར་གེ་སར་སྒྲུང་གི་ཟིན་བྲིས་དང་། ལེགས་སྒྲིག ཡིག་སྒྱུར། ཞིབ་འཇུག་བཅས་བྱ་བ་སྒྲུབ་པ་དང་ཆབས་ཅིག་ཏུ་གེ་སར་སྒྲུང་གི་དྲ་བའི་རིག་གནས་འཛིན་སྐྱོང་སྤེལ་གསུམ་གྱི་བྱ་བ་སྒྲུབ་བཞིན་མཆིས། མཚོ་སྔོན་ཞིང་ཆེན་ན་གཞོན་མཉམ་འབྲེལ་ལྷན་ཚོགས་ཀྱི་ཨུ་ཡོན། ཀྲུང་གོ་དམངས་ཁྲོད་རིག་རྩལ་མཐུན་ཚོགས་དང་། མཚོ་སྔོན་ཞིང་ཆེན་རྩོམ་རིག་ཡིག་སྒྱུར་མཐུན་ཚོགས། མཚོ་སྔོན་ཞིང་ཆེན་གེ་སར་སྒྲུང་སློབ་ཚོགས་སོགས་འབྲེལ་ཡོད་རིག་གཞུང་ཚོགས་མི་བཅས་ཡིན། ད་ལྟའི་བར་དུ་བོད་རྒྱ་ཡིག་རིགས་གཉིས་ཀྱི་རིག་གཞུང་ཆེད་རྩོམ་ཉེར་ལྔ་དུས་དེབ་སྟེང་སྤེལ་བ་དང་། སྒྲུང་དཔེ་བརྒྱད་ལེགས་སྒྲིག་པར་བསྐྲུན་བྱས། ཞིབ་འཇུག་གི་གྲུབ་འབྲས་ལ་རིམ་པ་མི་འདྲ་བའི་བྱ་དགའ་དྲུག་ཐོབ་མྱོང་། རྒྱལ་ཁབ་རིམ་པའི་ལས་གཞི་བདུན་ལ་རོགས་སྒྲུབ་ཞིབ་འཇུག་བྱས་ཤིང་། རྒྱབ་ཁབ་སྤྱི་ཚོགས་ཚན་རིག་ཐེབས་རྩའི་ལས་གཞི་སྟེ་གླིང་སྒྲུང་ལས་བྱུང་བའི་ལུས་རྩལ་རིག་གནས་ཀྱི་རྟོག་དཔྱོད་དང་ཞིབ་འཇུག་གི་འགོ་འཛིན་བྱ་བ་དང་། རྒྱལ་ཁབ་རིམ་པའི་རིག་གནས་སྐྱེ་ཁམས་སྲུང་སྐྱོང་ཁུལ་གྱི་ལས་གཞི་མགོ་ལོག་གེ་སར་རིག་གནས་གཞི་གྲངས་མཛོད་ཀྱི་འགོ་འཛིན་འཛུགས་སྐྲུན་བྱ་བ་གཉིས་མཇུག་བསྡུས། ད་སྔ་རྒྱབ་ཁབ་སྤྱི་ཚོགས་ཚན་རིག་ཐེབས་རྩའི་ལས་གཞི་གེ་སར་སྒྲུང་གི་མཐོང་ཚོར་རིག་གནས་ཀྱི་སྲུང་སྐྱོབ་དང་ཞིབ་འཇུག་གི་འགོ་འཛིན་ཞིབ་འཇུག་བྱ་བཞིན་ཡོད། སྔ་གཞུག་ཏུ་ཀྲུང་གོའི་གེ་སར་ཞིབ་འཇུག་དྲ་བ་དང་རྨ་ཡུལ་གེ་སར་དྲ་བ། སྐད་འཕྲིན་གྱི་འཕྲིན་སྟེགས་སོགས་སྒྲུབ་ཅིང་དྲ་བའི་སྟེང་འབྲེལ་ཡོད་ཀྱི་གསར་འགྱུར་དང་རྩོམ་ཐུང་མང་པོ་སྤེལ་ལ། བོད་མིའི་རིག་གནས་དྲ་བ་སོགས་ཀྱི་ཆེད་ཞུའི་གསར་འགོད་པ་དང་། གེ་སར་ཞིབ་འཇུག་གི་རྩོམ་སྒྲིག་པ། རྨ་ཡུལ་གེ་སར་དྲ་བའི་ལག་བསྟར་གཙོ་སྒྲིག་པ་བཅས་ཀྱི་འགན་འཁུར་ཡོད།
(ནང་དོན་གནད་བསྡུས།)དཔྱད་རྩོམ་འདིའི་ནང་དུ་རིག་པའི་གཞུང་ལུགས་མི་འདྲ་བ་དང་ཟུར་མི་འདྲ་བའི་སྒོ་ནས་གླིང་སྒྲུང་ལས་བྱུང་བའི་ལུས་རྩལ་རྣམ་གྲངས་རེ་རེ་དང་འབྲེལ་བའི་རིག་གནས་ཀྱི་སྣང་ཚུལ་སྐོར་ཞིག་ལ་དཔྱད་གླེང་བྱས་ཡོད།
(བརྡ་ཆད་གཙོ་བོ།) གླིང་སྒྲུང་། ལུས་རྩལ། རིག་གནས་སྣང་ཚུལ།
གླེང་གཞི།
ལར་གླིང་རྗེ་གེ་སར་རྒྱལ་པོའི་སྒྲུང་ནི་གནའ་བོའི་དམངས་ཁྲོད་རིག་གནས་ཀྱི་བང་མཛོད་དང་།དེར་ཞིབ་འཇུག་བྱེད་པའི་དཔྱད་གཞིར་གལ་ཆེན་ཞིག་ཏུ་ངོས་འཛིན་བགྱིས་ལ།དེ་ལས་བོད་ཀྱི་ཆོས་ལུགས་དང་།དམག་དོན།ཆབ་སྲིད།དཔལ་འབྱོར།དམངས་སྲོལ།རྩོམ་རིགལུས་རྩལ།གླུ་གར་སོགས་རིག་གནས་ཀུན་འདུས་ཀྱི་གླེགས་བམ་ཆེན་མོ་ཞིག་ཏུ་གྲུབ་ཡོད། འདི་ནི་བོད་པའི་གནའ་རབས་སྲོལ་རྒྱུན་ལུས་རྩལ་གྱི་ཟིན་བྲིས་ཤིག་ཡིན་པ་དང་། འདི་ལས་ལོ་རྒྱུས་ཡིག་ཚང་ནང་དུ་བཀོད་མེད་པའི་སྲོལ་རྒྱུན་ལུས་རྩལ་ཏེ། རྟ་རྒྱུག མདའ་འཕེན། འཇུ་རེས། རྟ་རྩེད་སྤོ་ལོ། མིག་མངས། གྲི་རྩལ། མདུང་རྩལ། འུར་ཆའི་རྩལ། ཞགས་པའི་རྩལ། རྡོ་འགྱོག་གི་རྩེད་རྩལ། རྐྱལ་རྩལ་སོགས་གསོན་ཉམས་ལྡན་པའི་གཏམ་རྒྱུད་རེ་རེར་དང་སྦྱར་ནས་ཞིབ་འབྲི་བྱས་པར་མ་ཟད། དེའི་ཁྲོད་ཀྱི་རིག་གནས་སྣང་ཚུལ་སྐོར་ཞིག་བརྒྱུད་འཛིན་ལེགས་པོ་བྱས་ཡོད་དེ།དཔེར་ན།གེ་སར་དང་བདུད་ཀླུ་བཙན་འཇུ་རེས་བྱེད་པའི་སྐབས་སུ་གེ་སར་གྱིས་མ་ཐུབ་པར་ཕོ་འཇུ་མོ་འཇུ་ཐེངས་གསུམ་བྱེད་ཅེས་པ་དང་།འུར་ཆའི་བྱེད་ནུས་ལ་འདི་ལྟར་བསྟན་ཡོད།ལུས་ལ་འཆང་ན་དགྲ་ལྷ་འཁོར།། རྐེད་ལ་གཟར་ན་རྒྱན་དུ་མཛེས།།དམག་ལ་སོང་ན་དགྲ་ལས་རྒྱལ།།ཇག་ལ་སོང་ན་ནོམ་དང་འཕྲད།།ཚོང་ལ་སོང་ན་ཁེ་སྤོགས་གྲུབ།།ཁྱིམ་དུ་བཞག་ན་ཕྱྭ་གཡང་འཕེལ།།ཞེས་དང་།དེ་མིན།མདའ་གཞུའི་ཐད་ནས་རིགས་དང་དབྱེ་བ་མང་པོ་ཞིག་བརྒྱུད་འཛིན་ལེགས་པོ་བྱས་ཡོད་དེ།གཞུའི་རིགས་ལ་སྐྱེར་གཞུ་དང་།འབྲོང་རྭའི་གཞུ།སྨྱུག་གཞུ།ལྕགས་གཞུ་བཅས་གཞུ་གྲུབ་བྱེད་ཀྱི་རྒྱུ་ཆ་མི་འདྲ་བའི་སྒོ་ནས་དབྱེ་ན་བཞི། ཡང་མདའི་རིགས་ལ་རྒོད་སྒྲོ་མ་དང་། གླག་སྒྲོ་མ། ཁྲ་སྒྲོ་མ། འུག་སྒྲོ་མ་བཅས་མདའི་སྒྲོ་གྲུབ་བྱེད་ཀྱི་རྒྱུ་ཆར་བརྟེན་ནས་དབྱེ་ན་བཞི་དང།གསེར་ལྟོང་མ་དང་། དངུལ་ལྟོང་མ། ཟངས་ལྟོང་མ། ལྕགས་ལྟོང་མ་བཅས་མདའི་ལྟོང་གྲུབ་བྱེད་ཀྱི་རྒྱུ་ཆ་ལ་བརྟེན་ནས་དབྱེ་ན་བཞི། གཞན་ཡང་མདའ་ཤིང་གི་སྒོ་ནས་དབྱེ་ན་སྐྱེར་མདའ་དང་།གསོམ་མདའ།ལྕགས་མདའ།སྨྱུག་མདའ་བཅས་བཞི་དང་བསྡོམས་པས་བཞི་བཞི་བཅུ་དྲུག་ཏུ་བགྲང་བར་ཆོགགཞན།མདའ་སྤྱིར་འཕེན་ཡིན་ནམ་སྒེར་འཕེན་ཡིན།། རྟ་ཁྲོམ་རྒྱུག་བྱེད་དམ་ཁེར་རྒྱུག་བྱེད།།ཕོ་ཁེར་འགྲོས་བྱེད་དམ་མང་འགྲོས་བྱེད།།ཅེས་པ་ལས་བོད་པའི་རྩལ་འགྲན་གྱི་ཐབས་ལམ་བསྟན་ཡོད།གཞན།གཞུ་དུང་ལོ་དངུལ་མཆོག་གི་སྟེང་ལ་མདའ་གཅིག་བཞག མདའ་གཅིག་མཐེབ་འཛུབ་བར་ལ་བཟུང་ནས་ན་རེ། ཞེས་པ་དེང་ཨ་མདོའི་དམངས་ཁྲོད་དུ་མདའ་མོ་འཕེན་སྐབས་མོ་གཅིག་གཞུ་སྟེང་དུ་འཇོག་པ་དང་མདའ་མོ་གཅིག་མཛུབ་མོའི་བར་ལ་འཇོག་པའི་རྣམ་པ་དེའང་བཀོད་ཡོད་པ་བཞིན་གླིང་སྒྲུང་ནི་སྲོལ་རྒྱུན་ལུས་རྩལ་ལ་ཞིབ་འཇུག་བྱེད་སའི་གཤིན་ས་ཆེན་པོ་ཞིག་རེད་ཟེར་ན་ཆོག་པར་སྙམ་ལ། ལུས་རྩལ་རྣམ་གྲངས་འདི་དག་ནི་མིའི་རིགས་ཀྱི་ལོ་རྒྱུས་འཕེལ་རིམ་ཁྲོད་ནས་རིམ་བཞིན་བྱུང་བ་ཞིག་ཡིན་ཞིང་། དུས་སྐབས་སོ་སོའི་སྤྱི་ཚོགས་ཀྱི་རིག་གནས་སྣང་ཚུལ་དང་འབྲེལ་བ་དམ་པོ་མཆིས། དེ་བཞིན་དུ་བོད་པའི་སྲོལ་རྒྱུན་གྱི་ལུས་རྩལ་རྣམ་གྲངས་སམ་གླིང་སྒྲུང་ལས་བྱུང་བའི་ལུས་རྩལ་གྱི་རྣམ་གྲངས་རེ་རེ་ནི་སྤྱི་ཚོགས་འཕེལ་རྒྱས་སུ་ཕྱིན་པའི་བརྒྱུད་རིམ་ཁྲོད་ནས་རིམ་བཞིན་བྱུང་ཞིང་འཕེལ་རྒྱས་སུ་སོང་བ་སྨོས་མ་དགོས་ལ། བྱ་དངོས་འཕེལ་འགྱུར་གྱི་ཆོས་ཉིད་ལྟར་སྤྱི་ཚོགས་གོང་འཕེལ་སོང་བ་དང་བསྟུན་ནས་རིག་གནས་ཀྱི་སྣང་ཚུལ་ལའང་འགྱུར་ལྡོག་བྱུང་བ་དང་རིག་གནས་ཀྱི་ངོ་བོ་དང་རྣམ་པ་རྩ་བའི་སྟེང་ནས་འཕེལ་འགྱུར་ཆེན་པོ་བྱུང་བཞིན་ཡོད་པས། གནའ་བོའི་སྲོལ་རྒྱུན་གྱི་ལུས་རྩལ་རྣམ་གྲངས་དག་ཀྱང་དེ་ལས་མ་འདས་པ་ཡིན་ལ། གཤམ་དུ་རེ་རེ་བཞིན་མདོར་ཙམ་སྤྲོ་བར་བྱའོ། །
དང་པོ། ལུས་རྩལ་རིག་གནས་ཀྱི་བསམ་བློ་སྐོར་བཤད་པ།
ལུས་རྩལ་རྣམ་གྲངས་དེ་དག་བོད་ཀྱི་སྤྱི་ཚོགས་འཚོ་བའི་ཁྲོད་དར་འཕེལ་བྱུང་བའི་ལོ་རྒྱུས་ཀྱི་རྒྱུན་རིང་ཞིང་། བཀོལ་སྤྱོད་ཀྱི་ཁྱབ་རྒྱ་ཆེ་ལ་ཕྱོགས་སོ་སོར་ཐེབས་པའི་ཤན་ཤུགས་ཡང་གཏིང་ཟབ་མོ་ཡིན་པས། དབྱིན་ཇིའི་མིའི་རིགས་རིག་པའི་མཁས་དབང་མ་ལིན་ནོ་ཟི་ཅིས་མཛད་པའི《རིག་གནས་ཀྱི་རྣམ་བཤད》ལས། དངོས་ཆས་དང་གོམས་སྲོལ་ལས་རིག་གནས་ཀྱི་ཕྱོགས་ཆེན་པོ་གཉིས་ཏེ་དངོས་པོའི་རིག་གནས་དང་བསམ་བློའི་རིག་གནས་གྲུབ་ཅིང་། དངོས་ཆས་དང་གོམས་སྲོལ་གཉིས་ལས་གང་ཡང་མེད་མི་རུང་སྟེ། དེ་དག་ནི་ཕན་ཚུན་བརྟེན་བྱུང་དང་ལྟོས་གྲུབ་ཏུ་གནས་པ་རེད།[①]ཅེས་གསུངས་པ་ལྟར། ལུས་རྩལ་རྣམ་གྲངས་སོ་སོ་ལ་ཕྱི་དངོས་པོའི་རིག་གནས་ཀྱི་སྣང་ཚུལ་ལས་ཆེས་ཆེར་འདས་ཏེ་ནང་བསམ་བློའི་རིག་གནས་ཀྱི་བང་རིམ་དུ་འཕོ་འགྱུར་བྱུང་ཞིང་། མཐུན་སྒྲིལ་དང་། གཅིག་གྱུར། ཞི་མཐུན་གྱི་བསམ་བློ་རིག་གནས་ཀྱི་མ་ལག་ཅིག་ཏུ་གྲུབ་ཡོད། ཚང་མས་ཤེས་གསལ་ལྟར་སྒྲུང་ལྡེའུ་བོན་གསུམ་ནི་བོད་གནའ་རབས་རིག་གནས་མ་ལག་གཙོ་བོ་ཞིག་དང་ནང་དོན་གལ་ཆེ་བ་ཞིག་ཡིན་པས། ལུས་རྩལ་རིག་གནས་ཀྱི་སྣང་ཚུལ་མང་པོ་ཞིག《གླིང་སྒྲུང་》ལས་སྒྱུ་རྩལ་གྱི་ལམ་ནས་ཡང་བསྐྱར་མངོན་པར་བྱུང་ཡོད། 《ལུས་རྩལ་གྱི་རགས་བཤད》ལས། ལུས་རྩལ་སློབ་གསོ་ལས་རང་ཉིད་ཀྱི་བྱ་སྤྱོད་ལ་འགན་ལེན་པའི་ནུས་པ་ཇེ་མཐོར་གཏོང་བ་དང་། མི་སྒེར་དང་ཚོགས་པའི་འདུ་ཤེས། ཡང་ན་རང་དབང་དང་སྒྲིག་ལམ་བར་གྱི་འབྲེལ་བ་ལ་གོ་བ་ཟབ་མོ་ལོན་པ། ཕན་ཚུན་མཐུན་སྒྲིལ་དང་སྒྲིག་ལམ་བརྩི་སྲུང་བྱེད་པའི་སྔོན་ཐོན་གྱི་གཤིས་རྒྱུད་བཅས་ཐད་ལ་ནུས་པ་ངེས་ཅན་ཞིག་ཐོན་ངེས།[②]ཞེས་པ་བཞིན་བཙན་པོ་གཉའ་ནས་གནོན་ཞིང་ཉམས་ཆུང་མཐའ་ནས་སྐྱོང་བ་ནི་《གླིང་སྒྲུང་》གི་བརྗོད་བྱའི་བསམ་བློ་རུ་ཆགས་ཡོད་པ་དང་། མི་རིགས་དར་རྒྱས་ཀྱི་བསམ་བློ་ནི《གླིང་སྒྲུང་》གི་རྣམ་ཤེས་ལྟ་བུར་ཆགས་པ་སོགས་ཀྱིས་ལོ་རྒྱུས་སྙན་རྩོམ་འདིའི་བརྗོད་བྱའི་བསམ་བློ་དང་རྗོད་བྱེད་ཀྱི་ཚིག་གང་གིས་ཆ་ནས་ཀྱང་ཡིད་ཀྱི་དྭངས་པ་འདྲེན་པ་ཞིག་ཏུ་གྲུབ་ཡོད་པ་རེད། འདི་འདྲའི་ཁྱད་ཆོས་ཀུན་འཛོམས་ཡིན་པའི་ལོ་རྒྱུས་སྙན་རྩོམ་འདི་ལས་ང་ཚོས་སྐབས་དེའི་སྤྱི་ཚོགས་སུ་དར་བའི་ལུས་རྩལ་རྣམ་གྲངས་དག་ལས་ཐུན་མིན་གྱི་བསམ་བློ་ཞིག་ཀྱང་ཚུར་སྣང་བྱེད་ཐུབ་པ་ཡིན། 《གླིང་སྒྲུང་》ལས་བྱུང་བའི་ལུས་རྩལ་གྱི་རྣམ་གྲངས་མང་ཆེ་བ་ནི་དམག་དོན་སྦྱོང་བརྡར་འབྲེལ་བ་ཆེས་ཆེར་ཡོད་དེ། གནའ་དུས་སུ་རི་དྭགས་རྔོན་པ་དང་འཐབ་འཁྲུག་དགོས་དབང་གིས་ཚོ་བའི་ཚོ་དཔོན་ནས་མི་སེར་དཀྱུས་མའི་ཚུན་རྣམས་ལུས་རྩལ་སྦྱོང་བར་དགའ་ཞིང་། དེས་དམངས་ཁྲོད་ལུས་རྩལ་དེར་དམག་དོན་ལུས་རྩལ་གྱི་ངོ་བོ་ལྡན་པར་བསྒྱུར། འཐབ་འཁྲུག་དང་གཡུལ་འགྱེད་བྱུང་བ་དེས་དམག་མིར་དམག་སྦྱོང་ཐོབ་ཏུ་བཅུག་པ་དང་། ལུས་ཕུང་སྦྱོང་བརྡར་དང་ལུས་རྩལ་འཕེལ་རྒྱས་ལ་སྐུལ་འདེད་ཆེན་པོ་བྱུང་། དེ་བས་དམག་འཁྲུག་དང་ལུས་རྩལ་གཉིས་གཞི་གཅིག་ལ་འབྲེལ་བའི་རྣམ་པ་བྱུང་། དཔེར་ན། 《གླིང་སྒྲུང་》ལས་ཁྲ་མོ་གླིང་གིས་རྟ་རྒྱུགས་རྒྱལ་འཇོག་གི་ལུས་རྩལ་འགྲན་པའི་རྣམ་པ་བརྒྱུད་ནས་གླིང་རྗེ་གེ་སར་རྒྱལ་བོ་དེ་ཉིད་ཁྲི་སར་བཀོད་པ་དང་། གླིང་རྗེ་གེ་སར་རྒྱལ་བོ་ཁོང་ཉིད་སྐྱ་ལོའི་རྒྱུ་བདག་དང་འབྲུག་མོ་སྐྲ་བདག་ཏུ་གྱུར། དེ་ནས་གླིང་གི་དཔའ་རྟུལ་སུམ་ཅུ་གཙོ་བྱས་པའི་དཔའ་རྟུལ་མང་པོ་ལ་འགོ་འཛིན་མཛད་དེ་ཕྱོགས་བཞི་དགྲ་བཞི་དང་། རྫོང་ཆེན་བཅོ་བརྒྱད། རྫོང་ཕྲན་མང་པོ་ཆམ་ལ་ཕབ་པའི་དུས་སྐབས་དེར་སྤྱི་ཚོགས་སྣང་ཚུལ་གང་ཡིན་རུང་རྒྱལ་ཁབ་གཅིག་གྱུར་དང་རྒྱལ་གཅེས་ཀྱི་བསམ་བློ་ཤུགས་ལ་མངོན་ཡོད་པ་དང་། རྒྱལ་གཅེས་ཀྱི་བསམ་བློ་དེའི་དབང་གིས་གཡུལ་འགྱེད་དང་འཁྲུག་རྩོད་ཐ་དག་ལས་རྒྱལ་བར་བྱུང་ལ། དམངས་ལ་བདེ་སྐྱིད་ཀྱི་འཚོ་བའི་ཁོར་ཡུག་ལེགས་པོ་བསྐྲུན་ཐུབ་པ་བྱུང་། སྐབས་དེའི་སྤྱི་ཚོགས་ལ་མཚོན་ནའང་ལུས་རྩལ་སློབ་གསོའི་བསམ་བློ་དེ་དཔའ་རྟུལ་གང་མང་མང་ཞིག་བྱུང་ཐུབ་པའི་རྩ་བ་གྱུར་ཡོད་པ་རེད། དཔེར་ན། གླིང་སྒྲུང་ཁྲོད་ཀྱི་ཤན་པ་རྨེ་རུ་རྩེ་ནི། ལོ་གསུམ་གྱི་སྟེང་མདའ་དང་རལ་གྲི་གཡུག་པའི་དྲག་རྩལ་སྦྱངས་པ་དང་། ལྔ་ཡི་སྟེང་འབྲོང་རྭ་སྨུག་པོ་བཀུག་ནས་སྨྱུག་མདའ་འཕངས། བདུན་གྱི་སྟེང་ལྕགས་མདའ་ལྕགས་གཞུ་བཀོལ། བཅུ་གཉིས་སྟེང་འབུམ་དམག་ལ་བཀོད་འདོམས་མཛད་པ་སོགས་ཀྱི་མི་སྣའི་ལོ་རྒྱུས་ལས་ང་ཚོས་སྐབས་དེའི་ལུས་རྩལ་སློབ་གསོར་བཅངས་བའི་བསམ་བློ་ཡང་ཚོད་བགམ་བྱེད་ཐུབ་སྟེ། གླིང་སེང་ཆེན་གེ་སར་རྒྱལ་བོ་ཡིན་ནའང་འདྲ། ཧོར་གྱི་དཔའ་རྟུལ་ཤན་པ་རྨེ་རུ་རྩེ་ཡིན་ནའང་འདྲ། མི་སྣ་གཙོ་བོ་རྣམ་པ་གཉིས་ཀྱིས་འཐུས་པའི་སྐབས་དེའི་དཔའ་རྟུལ་གཙོ་བྱས་པའི་སྤྱི་ཚོགས་ཡོངས་ཀྱིས་ལུས་རྩལ་ལ་བཅངས་པའི་འདུ་ཤེས་དེ་ཤུགས་ལ་རྟོགས་ཐུབ་སྟེ། དེ་ཡང་དོན་གྱིས་བཤད་ན་རང་ཉིད་སྲུང་སྐྱོབ་དང་དགྲ་འགོག་ཁོ་ནའི་ཆེད་དུ་མ་ཡིན་ལ། རང་ཉིད་ལ་དྲག་རྩལ་འཛོམས་པའི་དམིགས་ཡུལ་གཞན་ཞིག་ནི་སྐབས་དེའི་རང་ཉིད་འཚོ་སྡོད་བྱེད་སའི་སྤྱི་ཚོགས་སམ་རྒྱལ་ཁབ་ལ་བློ་གཅིག་སེམས་གཅིག་གིས་ཞབས་འདེགས་ཞུ་བའི་ཆེད་ཡིན་པ་རེད། རྒྱུ་མཚན་གང་ལགས་ཟེར་ན། 《གླིང་སྒྲུང་》ལས་བྱུང་བའི་གླིང་གེ་སར་རྒྱལ་པོ་གཙོ་བྱས་པའི་དཔའ་རྟུལ་མང་པོའི་གླུ་ཚིག་ལས་ཀྱང་སོ་སོས་དམག་འཁྲུག་དང་གཡུལ་འགྱེད་ལས་དཔའ་ཡི་རྟིང་མ་བླངས་ཚུལ་དང་། མ་རུངས་དགྲ་དམག་ཕམ་པར་བརྒྱབ་ཚུལ་མང་དུ་གླེང་ཡོད་པ་ལས། རང་ཁོ་ནའི་དགྲ་ཞིག་ལས་རྣམ་པར་རྒྱལ་ཚུལ་གྱི་གཏམ་གླེང་གཏན་ནས་མཐོང་རྒྱུ་མེད་པ་ལྟ་བུས་མཚོན་ལ། 《ཐོག་གླིང་གཡུལ་འགྱེད》ལས། རྟ་མགྱོགས་པ་གདང་ལ་ཡོད་པའི་དུས། །མགྱོགས་པས་མགྱོགས་དར་མ་བླངས་ན། །བོང་རྒན་དེ་དང་ཁྱད་པར་མེད། །བུ་དཔའ་བོ་དཔུང་གྲལ་འཛོམས་ཉིན་མོར། །དཔའ་བོས་དཔའ་རྟགས་མ་བླངས་ན། །ཕོ་སྡར་མས་རང་སྲུང་བྱེད་དང་ཁྱད་ཅི་ཡོད། །མཚོན་རྣོན་པོ་ཤུབས་ལ་ཡོད་པའི་དུས། །རྣོ་བས་རྣོ་རྟགས་མ་བཞག་ན། །ཐབ་ཆེན་གོ་དབྱུག་དང་ཁྱད་ཅི་ཡོད། །[③]ཅེས་ལུས་རྩལ་སློབ་གསོའི་བསམ་བློ་ཞིག་མངོན་པར་མཚོན་པ་དང་དེ་བཞིན་དུ་དཔའ་རྟུལ་རྣམས་ཀྱི་སྤོབས་སེམས་དང་སྙིང་སྟོབས་ཀྱང་མཚོན་འདུག མདོར་ན། སྐབས་དེའི་ལུས་རྩལ་གྱི་སློབ་གསོའི་དགོངས་པ་མཐར་གཏུགས་ན་རྒྱལ་ཁབ་གཅིག་གྱུར་དང་རྒྱལ་གཅེས་ཆེད་དུ་ཡིན་པ་ཤུགས་ནས་རྟོགས་པ་དང་། ཡང་གཅིག་བཤད་ན། སྤྱི་ཚོགས་ཡོངས་ནས་ལུས་རྩལ་སློབ་གསོ་ལ་དང་དོད་མཛད་བཞིན་པའི་སྣང་ཚུལ་གཞན་ཞིག་ཀྱང་ཚུར་སྣང་བྱེད་ཐུབ་པ་ཡིན་ནོ། །
གཉིས་པ། ལུས་རྩལ་རིག་གནས་ཀྱི་བྱེད་ནུས་སྐོར་བཤད་པ།
གླིང་སྒྲུང་ལས་བྱུང་བའི་ལུས་རྩལ་རིག་གནས་ཀྱི་བྱེད་ནུས་ལ་ལུས་རྩལ་རྣམ་གྲངས་དེ་དག་གི་ངོ་བོ་དང་རྣམ་པ་འཕེལ་འགྱུར་ཆེན་མོ་བྱུང་བའི་བརྒྱུད་རིམ་ཁྲོད་ན་བྱེད་ནུས་ཕུན་སུམ་ཚོགས་པ་ཞིག་ཏུ་གྲུབ་འདུག 《མིའི་རིགས་རིག་པའི་སྤྱི་རྣམ》ལས། དངོས་པོའི་རིག་གནས་ནི་མིའི་རིགས་ཀྱིས་རང་བྱུང་ཁམས་འདུལ་བཀོད་བྱས་ཏེ་རང་ཉིད་འཚོ་གནས་ཐུབ་པ་ལས་བྱུང་བའི་འབྲས་བུ་ཡིན་པས་ན། དེར་ལག་རྩལ་རིག་གནས་ཀྱང་ཟེར་ལ། དེ་ནི་མི་དང་རང་བྱུང་གི་འབྲེལ་བའི་མངོན་རྟགས་ཡིན།[④]ཞེས་པ་ལྟར་སྤྱི་ཚོགས་འཕེལ་རྒྱས་བྱུང་བ་དང་ལག་ཤེས་བཟོ་ལས་ཆེས་ཆེར་དར་བའི་དུས་སྐབས་དང་སྐབས་བབ་ཀྱི་སྤྱི་ཚོགས་དགོས་མཁོ་དབང་གིས་བྱེད་ནུས་ཀྱང་སྣ་ཚོགས་ཤིག་ཡོད་དེ། དཔེར་ན། མདའ་གཞུ་ལའང་བྱེད་ནུས་མང་པོ་ཞིག་ཡོད་པ། རྒྱལ་སྐུག་འཇོག་པའི་རྣམ་པ་ཞིག་དང་།དེས་མི་སྐད་བཤད་དེ་མི་དོན་བསྒྲུབས་པ།དེར་བླ་འདུལ་གྱི་ནུས་རྩལ་ལྡན་པ།དེ་འཕྲིན་སྐྱེལ་གྱི་ཕོ་ཉ་ཡིན་པ།མེ་དུག་འཕེན་བྱེད་ཀྱི་ལག་ཆ་ཡིན་པ།གཏེར་སྒོ་འབྱེད་པའི་ལྡེ་མིག་ཡིན་པ། མོ་འདེབས་པའི་ཡོ་ཆས་ཡིན་པ། གཉེན་སྒྲིག་གི་བར་བ་ཡིན་པ། ཕྱྭ་འགུག་གི་གཡང་མདའ་ཡིན་པ། འཚོ་བའི་ཐོན་སྐྱེད་ཀྱི་ལག་ཆ་ཡིན་པ་ལ་སོགས་བྱེད་ནུས་དང་ཁྱད་ཆོས་ཕུན་སུམ་ཚོགས་པ་ཞིག་ཡོད་ལ། སྲོལ་རྒྱུན་ལུས་རྩལ་རྣམ་གྲངས་ལས་མདའ་རྩལ་དང་། འུར་ཆ། ཞགས་རྩལ། སྐྱ་རྩལ། འཇུ་རེས་ལ་སོགས་པར་བརྟེན་ནས་རྒྱལ་སྐུག་འགྲན་རྩོད་རང་བཞིན་ལྡན་པའི་ལུས་རྩལ་བྱ་འགུལ་དེ་དག་ལ་ཞི་མཐུན་དང་རོལ་རྩེད་ཀྱི་རྣམ་པ་ཀུན་ནས་ཕྱུག་ཡོད་པས་སྤྲོ་རྩེད་བྱེད་ནུས་རིན་ཐང་བྲལ་བ་ཡོད་པ། 《བྷེ་གླིང་གཡུལ་འགྱེད》ལས། སྟོན་མོ་ལྷ་དང་མཉམ་པ་བྱས། བདུན་གསུམ་བར་དུ་རྟ་རྒྱུག་མདའ་འཕེན་གླུ་ལེན་ཆང་འཐུང་གར་རྩེད་སོགས་མཛད་དེ་བཞུགས།[⑤]ཞེས་གེ་སར་རྒྱལ་པོ་གཙོ་བྱས་པའི་གླིང་གི་དཔའ་རྟུལ་ཐམས་ཅད་ཀྱིས་གཡུལ་ལས་རྒྱལ་ཏེ་ཕྱིར་རང་ཡུལ་ཏུ་ལོག་ནས་སྟོན་མོ་རྒྱ་ཆེན་མོ་མཛད་པའི་སྐབས་སུ་རྟ་རྒྱུག་དང་མདའ་འཕེན་གྱི་ལུས་རྩལ་ལ་རོལ་ནས་སྟོན་མོའི་ནང་དོན་ཕུན་སུམ་ཇེ་ཚོགས་དང་སྤྲོ་རྩེད་ཅན་དུ་གྱུར་ཡོད་པ་ཤེས་ཐུབ། ཡང་《ཧོར་གླིང་གཡུལ་འགྱེད》སྟོད་ཆ་ལས། ཐང་རྩེའི་བསམ་པར་མི་རྒོད་ངོ་གདོང་གཏུག་དགོས་བྱུང་ཡང་ངས་མི་ཐུབ་པ་ནི་རྒྱལ་པོ་གེ་སར་ཁོ་རང་མིན་པ་གཅིག་ཀྱང་མེད། དེ་སྟེ་དཔའ་རྟུལ་རྣམས་ལ་མདའ་རྒོད་བརྒྱབ་ན་མུན་ནག་མདའ་འཕེན་ཡེ་ཤེས་སྤྱན་བཅར་ཟེར་བ་ལྟར་དགོས་པ་མི་འདུག་པས། རང་བཞིན་གྱི་འབེན་གཅིག་ཞིག་དང་མདའ་གཅིག་གི་ལྟད་མོ་སྟོན་བསམས་ནས། བེར་དམར་པོ་གཅིག་དང་ཞྭ་དཀར་རྔ་འཕྲུ་ཅན་ཞིག་གྱོན་མདའ་གཞུ་སྟེང་དུ་བཞག་ནས་ན་རེ། ཧོར་རྒྱལ་བློན་རྣམས་ལྟད་མོ་གཟིགས་ཨང་ཟེར་ནས་སྒར་མཐར་ཚུར་ཐོན།[⑥]ཞེས་ཐང་རྩེས་རང་གི་མདའ་རྩལ་ངོམ་པ་དང་མཉམ་དུ་ཧོར་རྒྱལ་བློན་ཡོངས་ལྟད་མོ་སྟོན་པའི་ཤུགས་ལས་མདའ་འཕེན་པ་དེར་སྤྲོ་རྩེད་ཀྱི་བྱེད་ནུས་ཡོད་པ་རྟོགས་ཐུབ་པ་ཡིན། གཞན་ཡང་། འུར་ཆ་དང་རལ་གྲི་ལ་སོགས་པའི་ལུས་རྩལ་རྣམ་གྲངས་འགའ་ཤས་ནི་དུས་ཡུན་རིང་བའི་ལོ་རྒྱུས་ཀྱི་འཕེལ་རིམ་ཁྲོད་ན་བཀོལ་སྟངས་ཀྱི་གནས་བབ་དང་སྤྱི་ཚོགས་འཚོ་བ་གོང་འཕེལ་དུ་སོང་བ་དང་རིམ་བཞིན་མཛེས་ཆས་ཀྱི་རྣམ་པ་རུ་གྱུར་ཡོད།རྒྱན་གོས་འདོགས་ཆས་མང་པོ་ཞིག་ཐོག་མའི་དུས་སུ་ཡོ་ཆས་ཡིན་པ་དང་རིམ་བཞིན་རྒྱན་ཆས་སུ་གྱུར་ཡོད་པ་དཔེར་ན།བཞོ་ལུང་ལྟ་བུ་མཚོན་ན་ཐོག་མ་ཉིད་ནས་འཚོ་བའི་ཐོན་སྐྱེད་དེ་འོ་མ་བཞོ་བྱེད་ཀྱི་ཡོ་ཆས་ཡིན།དེ་ནི་འཚོ་བའི་སྤྱི་ཚོགས་འཕེལ་འགྱུར་གྱི་འགྲོས་དང་བསྟུན་ནས་བཀོལ་ཡུལ་འགྱུར་བ་བྱུང་ལ།མཛེས་བའི་རིན་ཐང་ངེས་ཅན་ཞིག་ཡོད་པའང་ཤེས་ཐུབ།དེ་དང་དེ་བཞིན་དུ་འུར་ཆའང་དེ་ལས་མ་འདས་ཏེ།འུར་ཆའི་རིགས་ལས་མཛེས་འུར་ཁྲ་བོ་ཞེས་པའི་འུར་ཆ་དེའི་རྒྱུ་ཆ་ནི་བལ་ཁུ་དཀར་ནག་དང་སྣམ་སྐུད་ཚོན་མདོག་སྣ་ཚོགས་ལས་བཟོས་པ་ཡིན་ལ།གཞོན་ནུ་ཕོ་མོ་ཚོས་སྐེད་པར་བཏགས་ནས་མཛེས་རྒྱན་དུ་བྱེད་བཞིན་འདུག《ཚ་བ་མདའ་རྫོང》ལས།ལུས་ལ་འཆང་ན་དགྲ་ལྷ་འཁོར་ལ།།རྐེད་ལ་གཟར་ན་རྒྱན་དུ་མཛེས།།[⑦]ཞེས་འུར་ཆའི་ནུས་པར་བསྟོད་པ་འདི་ལས་རྒྱན་ཆས་སམ་མཛེས་ཆས་སུ་གྱུར་ཡོད་པ་བསྟན་ཡོད།དེང་བོད་ཀྱི་འཁྲབ་སྟོན་པ་ཚོས་བོད་ཀྱི་ལྷ་མོའི་ཟློས་གར་ལ་སོགས་འཁྲབ་སྟོན་བྱེད་པའི་སྐབས་སུའང་འུར་ཆ་དང་རལ་གྲི་སོགས་ལུས་རྒྱན་ནམ་གར་ཆས་གྲས་སུ་བཞག་ཡོད་པ་དང་།གྱོན་ཆས་བགྲེམ་སྟོན་གྱི་བྱ་འགུལ་མང་པོ་ཁྲོད་ན་དེ་དག་རྒྱན་ཆས་སུ་བརྩི་ནས་རྐེད་ལ་གཟར་འདུག་པས་བོད་པའི་བཟོ་ལས་ལག་རྩལ་རྩེར་སོན་པ་ཚོར་ཐུབ་ལ། དེར་མཛེས་དཔྱོད་ཀྱི་ལྟ་བ་ཕུན་སུམ་ཚོགས་པ་དང་སྒྱུ་རྩལ་གྱི་རིན་ཐང་གཞལ་དུ་མེད་པ་མངོན་འདུག དེ་མིན་ལུས་རྩལ་རྣམ་གྲངས་དེ་དག་ལ་འཚོ་བའི་ངལ་རྩོལ་གྱི་ལག་ཆ་དང་། དགྲ་འདུལ་གྱི་མཚོན་ཆ། པྲ་མོ་འདེབས་པའི་ཡོ་ཆས། ཆོས་ལུགས་ཆོ་གའི་བསྒྲུབ་ཆས་སོགས་ཀྱི་བྱེད་ནུས་མང་པོ་ཡོད་པ་གོང་དུ་བརྗོད་ཟིན་པའི་བསྐྱར་དུ་མ་བྲིས། ཡང་གཞན་ཞིག་ནི་སྒྲུང་ནང་དུ་ཤོ་དང་མིག་མངས་རྩེད་པ་ལྟ་བུ་ནི་ཕྱི་རྒྱལ་བ་སྐུ་ཞབས་ཤེའུ་ཐར་གྱི《བོད་ཀྱི་མིག་མངས་ལ་དཔྱད་པ》ཞེས་པའི་ཆེད་རྩོམ་ནང་དུའང་ད་དུང་མིག་མངས་དེ་བཞིན་དམག་དོན་ལ་མཁས་པའི་སྐྱེ་བོ་རྣམས་ཀྱིས་རྩེ་ཞིང་། དེ་ནི་དམག་ཇུས་སྐོར་བསམ་བློ་གཏོང་བྱེད་ཀྱི་ཡོ་བྱེད་ཅིག་ཀྱང་ཡིན། དེར་བརྟེན་མི་རྣམས་ཀྱིས་མིག་མངས་ནི་སྤྲོ་སྣང་འཕེལ་བྱེད་རྩེད་མོ་ཁོ་ན་མ་ཡིན་པར་བསམ་ཞིང་། དེ་ནི་རིག་གནས་ཤིག་ཏུ་རྩིས་ནས་ཁོང་ཚོའི་རྗེས་རབས་རྣམས་ལ་བརྒྱུད་སྤྲོད་བྱེད་པ་ཡིན།[⑧]ཞེས་པ་ལྟར་ཤོ་དང་མིག་མངས་ལ་སོགས་པའི་ལུས་རྩལ་རྣམ་གྲངས་རིགས་ལ་དོན་སྙིང་ངེས་ཅན་ཞིག་གི་ཐོག་ནས་དཔྱད་ན་མིའི་བློ་རིག་དང་ཐབས་ཇུས་ཀྱི་རྩལ་སོགས་སྦྱོང་བརྡར་བྱེད་པའི་བྱེད་ནུས་ཁྱད་དུ་འཕགས་པའང་ཡོད་དོ། །
གསུམ་པ། ལུས་རྩལ་རིག་གནས་ཀྱི་དད་མོས་སྐོར་བཤད་པ།
སྲོལ་རྒྱུན་ལུས་རྩལ་རྣམ་གྲངས་ལ་བརྟེན་ནས་བླ་འདུལ་བ་དང་། གཏེར་སྒོ་འབྱེད་པ། མོ་འདེབས་པ། གཉེན་སྒྲིག་པ། གཡང་འགུག་པ་སོགས་ནི་རྣམ་གྲངས་དེ་དག་ལ་དད་མོས་བྱེད་པའི་ངོ་བོར་འགྱུར་ཡོད་ལ། དེ་ནི་གདོད་མའི་དད་མོས་ཁྲོད་ཀྱི་དངོས་པོ་ཡོད་ཚད་ལ་བླ་ཡོད་པར་འདོད་པའི་འདུ་ཤེས་ལས་བྱུང་བར་འདོད། དེ་རྒྱུ་མཚན་གང་ཡིན་ཞེ་ན། རྫུ་འཕྲུལ་(巫术)གྱིས་དངོས་པོ་ཡོད་ཚད་ལ་བླ་ཡོད་པར་འདོད་པའི་ལྟ་བ་འཐུས་ཚང་དུ་བཏང་བ་དང་། དངོས་པོ་ཡོད་ཚད་ལ་བླ་ཡོད་པར་འདོད་པའི་ལྟ་བས་ཀྱང་རྗུ་འཕྲུལ་(巫术)འཐུས་ཚང་དུ་བཏང་།[⑨]ཞེས་པ་བཞིན་དངོས་པོ་ཡོད་ཚད་ལ་བླ་ཡོད་པར་འདོད་པའི་ལྟ་བ་ལས་ལུས་རྩལ་རྣམ་གྲངས་དེ་དག་ལ་མི་ལས་བརྒལ་བའི་ནུས་རྩལ་ཁྱད་དུ་འཕགས་པར་འདོད་པའི་རྨང་གཞི་བཏིངས། ལྟ་བ་དེ་ནི་གནའ་བོའི་རུས་བླ་མཆོད་བཀུར་དང་རང་བྱུང་དད་མོས་སོགས་ལས་བྱུང་བ་ཡིན། 《མདའ་དང་འཕང་》ལས་མདའ་ནི་ཞང་ཞུང་གི་ཇུ་ཐིག་གི་མོ་ཞེས་པའི་མ་ལག་ནང་དུ་ཞང་ཞུང་གི་ལྷ་རིགས་སུམ་བརྒྱ་དྲུག་བཅུའི་མཚོན་བྱེད་ཅིག་ཏུ་གྱུར་ཡོད།[⑩]ཅེས་ལྷའི་མཚོན་བྱེད་ཅིག་ཡིན་པར་གསལ་བོར་བརྗོད་ཡོད་པ་དང་། མདའ་མོས་མི་སྐད་བཤད་དེ་མི་དོན་བསྒྲུབ་པ་ལྟ་བུ། དེ་ལས་ཀྱང་ཁྱད་ཆོས་མངོན་གསལ་ཡིན་པའི་བླ་འདུལ་བ་དང་གཡང་འགུག་པ་སོགས་ཀྱི་ནུས་པ་བླ་ན་མེད་ཞིག་མཆིས། བོད་བྱང་ཐང་ས་ཁུལ་དུའང་གཉེན་སྒྲིག་གི་སྐབས་སུ་བག་མའི་ལག་ཏུ་ཕྱུར་བ་སྡེར་གང་དང་།ཁྱོ་གའི་ལག་ཏུ་མདའ་དར་བཅས་ཐོགས་ཏེ་བླ་མཆོད་ཚོས་གཡང་འགུགས་དང་ཤིས་ཚིག་མང་པོ་བརྗོད་སྲོལ་ཡོད་པ་དང་། བོད་ལྗོངས་མངའ་རིས་ས་ཆ་ནས་འབྲུ་རིགས་ཀྱི་བང་མཛོད་ནང་དུ་མདའ་དར་འཛུགས་པའི་གོམས་སྲོལ་ཞིག་ཡོད་ཅིང་། དེ་ནི་དཀར་མོ་ནས་ཀྱི་བང་སྟེང་ལ་མཚོན་མདོག་ལྔ་ཡི་མདའ་དར་བཙུགས་ཞེས་པ་དང་། འབྲུ་དཀར་མ་ཉམས་སྦྲེ་གང་མཚོན་པ་ལ། མདའ་མོ་དར་སྣས་རྒྱན་པ་བཙུགས་ཞེས། མདའ་དར་དེ་ནང་གི་གཡང་དེ་ཕྱི་ལ་མི་ཤོར་བའི་སྲུང་མ་ཡིན་པར་སྐད།[11]མདའ་དར་དེ་ནི་གཡང་འགུགས་བྱེད་དང་གཡང་སྲུང་བྱེད་ཀྱི་ལག་ཆ་མེད་དུ་མི་རུང་བ་ཞིག་ཡིན་པ་ཤེས་ཐུབ་ལ། གླིང་སྒྲུང་ལས་འབྲུག་མོས་རང་གི་སྐྲ་བདག་འདེམ་པའི་སྐབས་སུའང་གཉེན་མདའ་འཕངས་ཏེ་ཚེ་གཅིག་གི་སྐྱ་ཡ་བདམས་པ་ལས་ཀྱང་རྟོགས་སླ་བ་དང་། དེ་དང་མཉམ་དུ་མདའ་ལ་དད་མོས་དང་དེའི་རིན་ཐང་ལ་གདེང་འཇོག་མཐོན་པོ་བྱེད་པའི་རིག་གནས་ལུགས་སྲོལ་ཡང་རིམ་བཞིན་ཆགས་ཡོད། བོད་ཀྱི་དམངས་གླུ་ཞིག་ལས། ལི་མ་མདའ་འདི་ལག་ནས་ལོངས། །ལག་ནས་ལོངས་ལ་ཕུགས་ལ་ཞོག །ཕུགས་ཀྱི་ཀ་བའི་མདུན་ལ་ཞོག །སང་ནངས་མོའི་ལོ་ཡི་ད་ཚོད་ལ། །བུ་མདའ་འཕེན་མཁན་ཞིག་སྐྱེས་རྒྱུ་རེད། །མདའ་ཡང་ཡང་འཕེན་ཀི་བཀྲ་ཤིས་ཤོག །ཅེས་པ་དང་། 《གླིང་གི་བྲོ་ར་ཡིད་འཕྲོག་པད་དཀར་ཕྲེང་མཛེས》ལས། ངའི་ལྷ་གྲི་ཡ་ཟི་སྐར་ཕྲན་འདི། །ལྕགས་ཕོ་རིགས་རིན་ཆེན་སྣ་ལྔས་བརྡུངས། །ལྕགས་མོ་རིགས་གནམ་ལྕགས་ནག་པོས་མགར། །ལྕགས་བུ་རིགས་ཐེའུ་རང་ཐོ་བས་བྱས། །ལྷ་བསྟོད་པའི་དུས་སུ་རྟེན་གནས་ཡིན། །དཔལ་ལས་མགོན་ཤན་པའི་ཕྱག་མཚན་བྱས། །དགྲ་འདུལ་བའི་དུས་སུ་རང་བསྲུང་ཡིན། །གཡུག་མི་དགོས་དཔའ་ལོང་ངོམ་དང་ཆོག །སྐྱིད་བྲོ་གླུ་དུས་སུ་ཕ་ནོར་ཡིན། །དགྲ་བདུད་རིགས་འདུལ་བའི་གྲི་འཆམ་བྱེད། །དཔའ་དགྲ་ལྷའི་རྟེན་དར་དཀར་པོ་འདི། །དུས་དེ་རིང་སྐྱིད་པའི་གླུ་བྲོ་ལ། །རྐྱེན་བར་ཆད་མེད་པའི་རྟེན་འབྲེལ་ཡིན། །[12]ཞེས་གདུང་འབུམ་པའི་རྒྱ་ཚ་ཞལ་དཀར་གྱི་རལ་གྲི་འདི་ནི་ལྷའི་ཕྱག་མཚན་དང་། ལྷའི་རྟེན་གནས། གཞན་གྲི་འཆམ་བྱེད་པ་སོགས་རིན་ཐང་བརྗོད་པ་འདི་ལས་རལ་གྲི་ལ་སྐྱབས་བཅོལ་ཆོག་པའི་གོ་གནས་མཐོན་པོ་ཞིག་ཡོད་པ་དང་དད་མོས་ཀྱི་རྣམ་པ་རང་ཤུགས་སུ་གོ་ནུས་ལ། དམངས་ཁྲོད་ཀྱིས་ལྷ་བས་ཀྱང་ལུས་རྩལ་གྱི་རྩལ་ཆས་མདའ་མདུང་གྲི་གསུམ་ལ་སོགས་པར་བརྟེན་ནས་རང་བྱུང་ཁམས་ཀྱི་བར་ཆད་སེལ་བཞིན་འདུག གླིང་སྒྲུང་ནང་དུ་རྒྱུན་པར་མཐོང་བའི་ཕ་རོལ་འདུལ་དགོས་ན་ཐོག་མར་བླ་གནས་འདུལ་དགོས་བའི་གནས་ཚུལ་དང་འཕྲད་ཚེ་མདའ་མོ་དང་འུར་ཆ་ལ་སོགས་པར་དེ་བླ་འདུལ་གྱི་ནུས་པ་ལྡན་ཞིང་། ནུས་རྩལ་དེ་དག་ནི་གདོད་མའི་དུས་ཀྱི་དངོས་པོ་ཡོད་ཚད་ལ་བླ་ཡོད་པའི་འདུ་ཤེས་ལས་བྱུང་བ་བསྙོན་དུ་མེད། དེ་མིན་བོད་ཀྱི་ལྷ་ཀླུ་གཉན་གསུམ་བགྲང་ལས་འདས་པ་ཞིག་གི་ཕྱག་མཚན་དུའང་མདའ་མདུང་གྲི་གསུམ་ལ་སོགས་ཐོགས་ཡོད་པ་དགོན་སྡེ་སོ་སོའི་ལྡེབས་རིང་དང་བྲིས་ཐང་སོགས་ལས་མཐོང་ཐུབ་ཅིང་། མདོ་སྨད་ས་ཆར་དུས་རྒྱུན་ལབ་ཙེ་བསྟད་ནས་མདའ་བསྟོད་བྱེད་པ་སོགས་དང་། དེ་འབྲེལ་གྱི་གསོལ་མཆོད་དང་། བསང་ཡིག དཔང་བསྟོད་སོགས་ལས་མདའ་ལ་སོགས་པའི་ལུས་རྩལ་རྣམ་གྲངས་ལ་དད་མོས་རྒྱ་ཆེར་བྱེད་པ་རྟོགས་ཐུབ། དེ་དག་ནི་དངོས་པོར་དད་མོས་བྱེད་པའི་གནའ་བོའི་འདུ་ཤེས་སོགས་ལ་བརྟེན་ནས་ལུས་རྩལ་རྣམ་གྲངས་ཀྱི་ཁྱད་ཆོས་དང་བྱེད་ནུས་ལ་བསྔགས་བརྗོད་དང་རྟོག་བཟོ་བྱས་ཏེ་མི་རྣམས་ཀྱི་སེམས་འདུན་དང་ཕུགས་བསམ་མཚོན་པའི་ཡིད་སྤྲུལ་གྱི་བྱ་དངོས་སུ་གྲུབ་པ་ཡིན་ནོ། །
བཞི་བ། ལུས་རྩལ་རིག་གནས་ཀྱི་འཛེམ་བྱ་སྐོར་བཤད་པ།
འཛེམ་བྱ་ནི་རང་རེའི་དམངས་སྲོལ་རིག་པའི་གྲུབ་ཆ་ཞིག་ཡིན་ཏེ། སངས་རྒྱས་ཆོས་ལུགས་ལ་དད་ཞེན་དབང་གིས་ཆེ་བཀུར་ཆུང་བྱམས་ལ་སོགས་ཀྱི་སྲོལ་བཟང་པོ་དག་མ་ཉམས་པར་གནས་ཡོད་ལ། རྒྱུན་པར་འཚོ་བའི་ཁྲོད་ན་ཆོས་ལུགས་དང་། མི་ཆོས་ཀུན་སྤྱོད། ཡང་ན་གོམས་གཤིས་སོགས་དང་འགལ་བའི་བྱ་བ་མི་བསྒྲུབ་པ་དང་དེའི་འབྲེལ་ཡོད་ཀྱི་འཛེམ་བྱའང་མང་པོ་ཞིག་ཡོད་དེ། 《གླིང་སྒྲུང་》ནང་དུའང་ལུས་རྩལ་རྣམ་གྲངས་རེ་རེ་ནི་དགྲ་ལྷའི་གོ་མཚོན་སྣ་དགུའི་གྲས་སུ་བགྲང་ཡོད་པ། 《ཧོར་གླིང་གཡུལ་འགྱེད》ལས། དཔའ་དགྲ་ལྷའི་སྐུ་མཁར་གོང་མ་ནས། །ཕུ་བོ་དུང་སྐྱོང་དཀར་པོ་འབོད། །རྨོག་དཀར་མོའི་རྒྱུད་ཀྱི་དགྲ་ལྷ་གྱིས། །རྨོག་རྩེ་རྒྱལ་བྱང་འཕྲུ་མ་འཐོར་ཅིག །སྤྲུལ་པའི་ཨ་ལོང་ཁོང་གསེང་ནས། །དགྲ་ལྷའི་གཉན་སྟག་དམར་པོ་འབོད། །ཁྲབ་དཀར་མོའི་རྒྱུད་ཀྱི་དགྲ་ལྷ་གྱིས། །ཁྲབ་ལི་མའི་རྒྱུན་ཐག་མ་འཐོར་ཅིག །གོ་མཛོད་སྤེན་ལུང་ཕྱུག་མོ་ནས། །ནུ་བོ་ཀླུ་སྦྲུལ་འོད་ལྡན་འབོད། །རྟ་འདོ་བའི་རྒྱུད་ཀྱི་དགྲ་ལྷ་གྱིས། །རྟ་མགྱོགས་པ་འགྱེལ་ལོག་མེད་པར་ཤོག །མི་སྤྱོད་བྲག་རི་སྒོམ་ཁང་ནས། །སྲིང་མོ་རྒོད་ལྕམ་དཀར་མོ་འབོད། །མདའ་ཉག་ཕྲན་རྒྱུད་ཀྱི་དགྲ་ལྷ་གྱིས། །མདའ་ཉག་ཕྲན་ལྟོང་ནས་མ་འགས་ཤིག །བྱང་ཡར་ཆེན་གསེར་བྱེའི་རྫོང་ནང་ནས། །མཚེ་འཛིན་སྲིད་པའི་རྒྱལ་མོ་འབོད། །གཞུ་རྭ་རྒོད་རྒྱུད་ཀྱི་དགྲ་ལྷ་གྱིས། །གཅོང་རྒོད་ར་ཤིང་མ་འཐོར་ཞིག །དགུང་ནམ་མཁའ་ཡངས་པའི་ཕོ་བྲང་ནས། །སྟེང་ལྷ་ཆེན་ཚངས་པ་དཀར་པོ་འབོད། །གྲི་ཡུ་དམར་རྒྱུད་ཀྱི་དགྲ་ལྷ་གྱིས། །མཚོན་རྣོན་པོ་ཡུ་བ་མ་ཆག་ཅིག །བར་སྟོང་ཁམས་དག་པའི་ཀློང་ཡངས་ནས། །བར་གཉན་ཆེན་སྐུ་ལ་གེར་འཚོ་འབོད། །མདུང་སྐྱ་རིང་རྒྱུད་ཀྱི་དགྲ་ལྷ་གྱིས། །མདུང་བ་དག་སྐེད་ནས་མ་ཆག་ཅིག །འོག་ལྕང་ལོ་ཅན་གྱི་སྐུ་མཁར་ནས། །ཀླུའི་རྒྱལ་པོའི་གཙུག་ན་རིན་ཆེན་འབོད། །ཕུབ་དཀར་མོའི་རྒྱུད་ཀྱི་དགྲ་ལྷ་གྱིས། །ཕུབ་དཀར་མོ་མཚོན་གྱིས་མ་ཕུག་ཅིག །[13]ཅེས་པ་སོགས་ཆ་འདྲ་བའི་དག་སྒྲུང་ཁག་གཞན་པ་ན་གང་མང་མང་ཞིག་མཐོང་ནུས་ལ། ལྷག་པར་དུ་དགྲ་ལྷའི་གསོལ་མཆོད་དང་ཀ་འཛུགས་ཀྱི་གཞུང་མང་པོ་ཞིག་ལས། སྐྱེས་བུ་གང་ཞིག་ལ་དགྲ་ལྷ་འཁོར་སྐབས་དེའི་གོ་མཚོན་དག་ཀྱང་དགྲ་ལྷའི་རྟེན་དུ་བཙུགས་ཏེ་ཆོ་གའི་འགྲོས་ལྟར་དགྲ་ལྷའི་འཁོར་དང་བཅས་པའི་གང་ཟག་དེ་དག་ལ་སྐྱེས་བུ་དགྲ་ལྷ་ཅན་དང་དེའི་གོ་མཚོན་ལ་དགྲ་ལྷའི་གོ་མཚོན་ཞེས་པའི་འབོད་ཚུལ་ཡོད་ལ། 《གླིང་སྒྲུང་》ནང་དུའང་གེ་སར་རྒྱལ་པོ་ལ་དགྲ་ལྷའི་རྒྱལ་པོ་ཞེས་པ་དང་གོ་མཚོན་ལ་དགྲ་ལྷའི་གོ་མཚོན་ཞེས་བསྔགས་པའི་སྣང་ཚུལ་ཡོད་པ།[14] དོན་གྱིས་བཤད་ན། འདི་བརྗོད་པའི་དགྲ་ལྷའི་གོ་མཚོན་སྣ་དགུ་ནི་ལུས་རྩལ་རྣམ་གྲངས་རེ་རེ་ཡིན་ལ། དེ་དག་གི་བྱེད་ནུས་ལ་བརྟག་ན་དམག་འཁྲུག་རྩལ་འགྲན་བྱས་ཏེ་རྒྱལ་ཕམ་འབྱེད་པའི་ལུས་རྩལ་ཡོ་ཆས་ཁོ་ན་མ་ཡིན་པར་ཆོས་ལུགས་དད་མོས་དང་འདྲིས་ཆེ་བས་དེ་མཐུན་གྱི་འཛེམ་བྱ་གང་མང་ཞིག་ཡོད་པ་རང་ཤུགས་ཀྱིས་རྟོགས་ནུས་པ་རེད། དཔེར་ན། ལུས་ལ་འཆང་ན་དགྲ་ལྷ་འཁོར། །ཞེས་པ་དང་ཡང་། ཁྱིམ་དུ་བཞག་ན་ཕྱྭ་གཡང་འཕེལ། །[15]ཞེས་འུར་ཆ་ནི་དགྲ་ལྷ་འཁོར་བྱེད་དང་གཡང་འགུག་གི་ནུས་པའང་ཡོད་པར་ཤེས་ཐུབ་ལ་དེའི་བརྗོད་པའི་ཤུགས་ནས་འཛེམ་བྱའི་གནས་དེ་རྟོགས་ཐུབ། དེ་མིན། ཡ་ཐོག་གི་སྤྱི་ཚོགས་སུ། མི་རྣམས་ཀྱིས་རང་གི་རུས་བླ་དང་ཡུལ་ལྷ་གཞི་བདག ཀླུ་གཉན་བཙན་གསུམ་བཅས་ལ་གང་བབ་ཀྱི་གསོལ་མཆོད་བྱ་དུས། བཟོ་དབྱིབས་དང་དར་ཚོན། ཁ་དོག་སོགས་མི་འདྲ་བའི་མདའ་དག་ནི་ལྷ་བྱེ་བྲག་པའི་མཚོན་བྱེད་རེད་ཅེས་[16]ལྟ་བུ་མཚོན་ན་ཁྱིམ་དང་མཛོད་ཀྱི་གཡང་མདའ་དང་། ལབ་ཙེ་མདའ་བསྟོད། མདའ་རྒོད་ལྷའི་སྐུ་རྟེན་བྱེད་པ་སོགས་ལས་དེར་དངོས་ཤུགས་གང་རུང་དུ་ནུས་པ་དང་སྟོབས་ཤུགས་དཔག་ཏུ་མེད་པ་ཞིག་ལྡན་པ་ངེས་ལ་གོ་གནས་མཐོན་པོ་ཞིག་ཡོད་པར་ཚོར་ཐུབ་པས་ཡར་མཐོ་སར་འཇོག་པ་དང་བརྫི་འགོམ་བྱེད་པར་འཛེམ་པའི་གོམས་སྲོལ་ཞིག་ཆགས་འདུག གཞན་དམངས་ཁྲོད་དུ་མདའ་རྩེད་ལ་མ་སོང་པའི་སྔོན་གྱི་ཉིན་འགའ་ཤས་ལ་བུད་མེད་དང་འབྲེལ་འདྲིས་མི་བྱེད་པ་དང་། མདའ་རྩེད་འགྲོ་བའི་ནངས་མོར་མདའ་བ་ཐམས་ཅད་མཉམ་གཅིག་ཏུ་འཛོམས་ཏེ་དགྲ་ལྷ་བསྐོར་བའི་སྲོལ་ཞིག་ཡོད་ལ། དགྲ་ལྷ་བསྐོར་བའི་རྗེས་ནས་དུས་ཡུན་ཐུང་ཐུང་ནང་དུ་གྱོན་པ་མི་ཕུད་པའི་སྲོལ་ཞིག་མཆིས། དེའི་རྒྱུ་མཚན་ནི་ཅི་ཡིན་ཟེར་ན། ལུས་རྩལ་རྣམ་གྲངས་དེ་དག་ནི་དགྲ་ལྷ་འཁོར་བྱེད་དང་། གཡང་འགུག་བྱེད། རྟེན་འབྲེལ་ལ་བརྟག་པ། དེ་མིན་ཆོས་ལུགས་ཀྱི་ཆོ་ག་བསྒྲུབ་བྱེད་དང་མོ་ཆོས་ལ་སོགས་ཆོས་ལུགས་ནང་དོན་གྱིས་ཕྱུག་ཅིང་། ཆོས་ལུགས་འཛེམ་བྱ་ནི་འཛེམ་བྱའི་ནང་གཙོ་བོ་ཞིག་ཡིན་ཞེས་པ་བཞིན་འཛེམ་བྱའི་གནས་མང་པོ་ཞིག་ཡོད་པ་རྟོགས་ནུས་སོ། །
དཔྱད་གཞིའི་ཡིག་ཆ།
[①](英)马凌诺斯基著,《文化论》华夏出版社,2002年版,P6.
[②]曹湘君,《体育概论》,北京体育学院出版社,1985年版,P105
[③]《ཐོག་གླིང་གཡུལ་འགྱེད》1991ལོར་མཚོ་སྔོན་མི་རིགས་དཔེ་སྐྲུན་ཁང་གིས་པར་དུ་བསྐྲུན། ཤོག་ངོས2ན་གསལ།
[④]庄孔韶著,《人类学概论》中国人民大学出版社,2006年版,P126.
[⑤]《བྷེ་གླིང་གཡུལ་འགྱེད》2010ལོར་མི་རིགས་དཔེ་སྐྲུན་ཁང་གིས་པར་དུ་བསྐྲུན། ཤོག་ངོས348ན་གསལ།
[⑥]《ཧོར་གླིང་གཡུལ་འགྱེད》སྟོད་ཆ། 1962ལོར་མཚོ་སྔོན་མི་རིགས་དཔེ་སྐྲུན་ཁང་གིས་པར་དུ་བསྐྲུན། ཤོག་ངོས190ན་གསལ།
[⑦]《ཚ་བ་མདའ་རྫོང་》བོད་ལྗོངས་མི་དམངས་དཔེ་སྐྲུན་ཁང་གིས་པར་དུ་བསྐྲུན། ཤོག་ངོས165ནས167ན་གསལ།
[⑧]《བོད་ལྗོངས་སློབ་གྲྭ་ཆེན་མོའི་རིག་གཞུང་དུས་དེབ》1994ལོའི་བོད་ཡིག་དུས་དེབ་གཉིས་པའི་ཤོག་ངོས79ན་གསལ།
[⑨] 沙利·安什林著,《宗教的起源》,三联书店,1964年版,P67
[⑩]《མཁར་རྨེའུ་བསམ་གཏན་གྱི་གསུང་རྩོམ་ཕྱོགས་བསྒྲིགས་མདའ་དང་འཕང་》 སྟོད་ཆ། བདེ་ཁང་བསོད་ནམས་ཆོས་རྒྱལ་གྱིས་བསྒྱུར། 2007ལོར་ཀྲུང་གོའི་བོད་རིག་པ་དཔེ་སྐྲུན་ཁང་གིས་པར་དུ་བསྐྲུན། ཤོག་ངོས311ན་གསལ།
[11]《མངའ་རིས་སྤུ་རངས་འཁོར་ཆགས་ཁུལ་གྱི་ཞིང་ལས་དང་འབྲེལ་བའི་གནའ་སྲོལ་ཆོ་གའི་སྐོར་རགས་ཙམ་བརྗོད་པ》གུ་གེ་ཚེ་རིང་རྒྱལ་པོ་དང་སྤེན་འཛོམས་གཉིས་ཀྱིས་བརྩམས། 《ཀྲུང་གོའི་བོད་རིག་པ》2010ལོའི་དེབ་བཞི་བ། ཤོག་ངོས59ན་གསལ།
[12]《གླིང་གི་བྲོ་ར་ཡིད་འཕྲོག་པད་དཀར་ཕྲེང་མཛེས》1993ལོར་མཚོ་སྔོན་མི་རིགས་དཔེ་སྐྲུན་ཁང་གིས་པར་དུ་བསྐྲུན། ཤོག་ངོས13ནས14ན་གསལ།
[13]《ཧོར་གླིང་གཡུལ་འགྱེད》སྨད་ཆ། 1980ལོར་མཚོ་སྔོན་མི་རིགས་དཔེ་སྐྲུན་ཁང་གིས་པར་དུ་བསྐྲུན། ཤོག་ངོས597ན་གསལ།
[14]《གླིང་གེ་སར་རྒྱལ་པོའི་སྒྲུང་ལས་བྱུང་བའི་དགྲ་ལྷའི་གོ་མཚོན་སྣ་དགུའི་སྐོར་གྱི་དོགས་གཅོད》པདྨ་རྒྱལ་གྱིས་བརྩམས། 《བོད་ལྗོངས་ཞིབ་འཇུག》2009ལོའི་དེབ་གསུམ་པ། ཤོག་ངོས100ན་གསལ།
[15]《ཚ་བ་མདའ་རྫོང་》བོད་ལྗོངས་མི་དམངས་དཔེ་སྐྲུན་ཁང་གིས་པར་དུ་བསྐྲུན། ཤོག་ངོས165ནས167ན་གསལ།
[16]《བོད་ཀྱི་མདའི་རིག་གནས་སྐོར་རོབ་ཙམ་གླེང་བ》རྭ་ཡུམ་སྐྱབས་ཀྱིས་བརྩམས། 《ཀྲུང་གོའི་བོད་ཀྱི་ཤེས་རིག》1999ལོའི་དེབ་གཉིས་པ། ཤོག་ངོས89ན་གསལ།
《མདོ་སྨད་ཞིབ་འཇུག་དུས་དེབ》སྟེང་བཀོད།
རྩོམ་སྒྲིག་པ། ཀླུ་མོ་མཚོ།


text:
2017ལོའི་ཟླ་དང་པོའི་ཚེས1ཉིན། རང་རྒྱལ་གྱི་ཚྭ་ལས་བཅོས་བསྒྱུར་དངོས་སུ་བྱེད་མགོ་བརྩམས་པ་དེས་ཚྭ་ལས་ཚོང་རའི་འགྲན་རྩོད་ཁྲོད་དུ་ཁྲིད་པ་མཚོན་པར་མ་ཟད། ཞིང་ཆེན་བརྒལ་ཏེ་ཚྭ་རྒྱུན་འཁོར་ཐུབ་པ་མངོན་འགྱུར་བྱས།
ཟླ5པའི་བར་དུ། ཚོང་རའི་འགྲན་རྩོད་ཀྱི་དུང་བརྡ་བརྒྱབ་ནས་ཡུན་རིང་འགོར། ས་གནས་ཀྱི་ཚྭ་ལས་ཀུང་སི་མང་པོ་ཞིག་གིས་ཚོང་བརྡིབས་པའི་གནས་ཚུལ་འོག་དངོས་ཡོད་ལ་ཤེས་རྟོགས་དང་བསམ་བློ་མི་གཏོང་ག་མེད་བྱུང་།
མཚོ་སྔོན་གྱི་ཁྱད་འཕགས་ཐོན་ཁུངས་གླེང་ན། ཚྭ་མཚེའུ་ཐོན་ཁུངས་ངེས་པར་གླེང་དགོས། སྡོམ་རྩིས་བྱས་པ་ལྟར་ན། ཞིང་ཆེན་ནང་ཁུལ་དུ་ཆེ་ཆུང་མི་འདྲ་བའི་ཚྭ་མཚེའུ27དང་། གཏེར་རྫས་ཆགས་གཞི་དང་གཏེར་གནས60ལྷག་ཡོད། དེའི་གྲས་སུ་ཏུན་དུང་ཕྱུར100ལས་བརྒལ་བའི་ཚྭ་མཚེའུ་ཆེ་ཤོས་གཉིས་དང་། ཏུན་དུང་ཕྱུར10-100བར་གྱི་ཚྭ་མཚེའུ་ཆེན་པོ6ཡོད། ཚྭའི་འདུས་ཚད་ཏུན་བྱེ་བ་ལོན་པའི་ཚྭ་མཚེའུ་ཆུང་ཤས་གནས་དེའི་གང་ས་གང་དུ་ཡོད་པར་མ་ཟད། ཀྲུང་གོའི་ཚྭ་གཏེར་ཐོན་ཁུངས་འདུས་ཚད་ཁྲོད་མཚོ་སྔོན་ནི་ཆེས་མང་ཤས་ཡིན་པས། རྒྱལ་ཡོངས་འདུས་ཚད་ཀྱི80﹪ཟིན་ཡོད།
གོ་སྐབས་བྱུང་བ་མ་བཟུང་ན་དུས་དེ་ཕྱིར་ཡོང་མི་སྲིད། མཚོ་སྔོན་གྱི་ཚྭ་ལས་ལ་མཚོན་ནས་བཤད་ན། ཚྭ་ཚོང་ར་ཅན་དུ་བསྒྱུར་བ་ནི་ལོ་ངོ་ཁྲི་སྟོང་བར་དུ་ཐུག་དཀའ་བའི་གོ་སྐབས་ཤིག་རེད། ཁེ་ལས་ཀྱི་དར་རྒུད་དང་མཚོ་སྔོན“ཚྭ”ལ་འཕེལ་རྒྱས་འབྱུང་ཐུབ་མིན་གྱི་གོ་སྐབས་འདི་དམ་འཛིན་བྱ་ཆེད། མཚོ་སྔོན་ཞིང་ཆེན་ཚྭ་ལས་མ་རྐང་ཚད་ཡོད་ཀུང་སིས2013ལོ་ནས་བཟུང་གྲ་སྒྲིག་བྱས་ཏེ་ཐོན་ནུས་རྒྱ་སྐྱེད་དུ་བཏང་། མ་དངུལ་སྒོར་ཁྲི4000བཏང་སྟེ་ཚྭ་ཁ་རུ་ཏུན་ཁྲི15ཡོད་པའི་ཆེས་མཐོའི་ཟས་རིགས་རིམ་པའི་ཚྭ་ཐོན་སྐྱེད་སྐུད་ལམ་འཛུགས་སྐྲུན་བྱས་པར་མ་ཟད། 2014ལོར་དངོས་སུ་སྤྱོད་མགོ་བརྩམས།
མཚོ་སྔོན་ཞིང་ཆེན་ཚྭ་ལས་མ་རྐང་ཚད་ཡོད་ཀུང་སིའི་སྤྱི་གཉེར་པ་ཐན་ཧྲེང་ལུའུ་ཡིས“དོན་ངོ་མར་ཆེད་གཉེར་དུས་སྐབས་སུ། མཚོ་སྔོན་གྱི་ཚྭ་མཚེའུ་ཡིས་ལོ་རེ་བཞིན་ཞིང་ཆེན་ནང་ཁུལ་གྱི་མི་ལ་མཁོ་བའི་ཚྭ་ཏུན་ཁྲི2འདོན་སྤྲོད་བྱེད་དགོས་པར་མ་ཟད། ཧུའུ་ནན་དང་ཧོ་ནན། ཧྲའན་ཞི། ཧྲན་ཞི། ཀན་སུའུ་བཅས་ཀྱི་ཞིང་ཆེན་ལའང་ལོ་རེར་ཕྱི་ཐུམ་ཆེན་མོ་བརྒྱབ་པའི་ཚྭ་ཏུན་ཁྲི7མཁོ་འདོན་བྱེད་དགོས། དེ་དག་སྐྱེལ་འདྲེན་བྱས་རྗེས་ས་དེའི་ཚོང་རྟགས་བརྒྱབ་ནས་ཕྱིར་འཚོང་བྱེད་པ་རེད། ལོ་མང་པོའི་རིང་ལ་ཁེ་སྤོགས་ཅུང་ཉུང་ནའང་ཁེ་ལས་ཀྱིས་ཚོང་ར་དང་མ་འོངས་འཕེལ་རྒྱས་ཀྱི་མདུན་ལྗོངས་མཐོང་ཡོད་པས། སྔ་མོ་ནས་ཆེས་མཐོའི་ཟས་རིགས་རིམ་པའི་ཐོན་སྐྱེད་སྐུད་ལམ་འཛུགས་སྐྲུན་བྱས་ཏེ་ཚོང་རའི་གོ་སྐབས་དེར་བསྒུགས་ཡོད”ཟེར།
ཐོན་སྐྱེད་སྒྲིག་ཆས་ལ་བྱང་ཆ་ལྡན་དུ་བཅུག་ནས། མི་སྣ་གསོ་སྦྱོང་ལ་ཤུགས་སྣོན་བྱས། 2016ལོའི་ལོ་མཇུག་བར་དུ། མཚོ་སྔོན་གྱི་ཚྭ་ལས་ཀྱིས་རྒྱལ་ཡོངས་ཀྱི་སྔར་ཡོད་ཕྱིར་འཚོང་ས་ཁུལ་ལ་ཡང་བསྐྱར་ལེགས་སྒྲིག་དང་བཀོད་སྒྲིག་བྱས་པར་མ་ཟད། ཕྱིར་འཚོང་ཐབས་ལམ་རང་འཛུགས་བྱས་ཏེ་ཡན་ལག་ཀུང་སི་བཙུགས། མིག་སྔའི་བར་ཞིང་ཆེན12སུ་ཡན་ལག་ཀུང་སི་བཙུགས་པ་དང་། ཞིང་ཆེན14ཡིས་རང་ཞིང་གི་ཟོག་སྐྱེལ་བཀོལ་ཏེ་ཕྱིར་འཚོང་དང་བགོས་སྤྲོད་བྱས་དང་བྱེད་བཞིན་ཡོད།
དུས་ཡུན་ལོ་ཕྱེད་ཙམ་གྱི་ནང་། མཚོ་སྔོན་གྱི་ཚྭ་ལས་ཀྱིས་ཚྭ་སྣ་ཁ3ནས་ཚྭ་སྣ་ཁ16ལ་འཕར། སླ་བཅོས་དང་དབྱེ་འབྱེད་དཀའ་བ། ལོ་ངོ་བཅུ་ཕྲག་འགའ་ལ་འགྱུར་བ་མེད་པའི་ཕྱི་ཐུམ་དེ་རིམ་སྤར་བྱས་ནས་མཚོ་སྔོན་གྱི་གཙང་གསུམ་འབྱུང་ཡུལ་གྱི་ཁྱད་ཆོས་ལྡན་པར་མ་ཟད། གྲུབ་ཆ་དང་་སྤྱོད་ཡུལ། ཚྭ་རྡོག་གི་ཆེ་ཆུང་བཅས་མངོན་གསལ་བཀོད་པའི་ཚྭའི་ཐུམ་ཆུང་བར་བསྒྱུར་པ་དང་། སྔོན་ཆད་རྐོ་འདོན་དང་ཞིབ་འཐག གཙང་འཁྲུད་ཀྱི་ལས་རིམ་ཁོ་ན་ཙམ་པོ་བསྒྱུར་ཏེ་ཀྲུང་གོ་ཚན་རིག་གླིང་ཚྭ་མཚེའུ་ཞིབ་འཇུག་སུའོ་དང་། ཀྲུང་ཚྭ་ལག་རྩལ་ཞིབ་འཇུག་གླིང་། ཐེན་ཅིང་ཚན་རྩལ་སློབ་ཆེན་བཅས་ཀྱི་ཚན་རིག་ཞིབ་འཇུག་སུའོ་སོ་སོ་དང་མཉམ་ལས་སྒོས་ཚན་རིག་ཞིབ་འཇུག་ལ་ཤུགས་བསྣན་ཏེ་ཚྭའི་ཟུར་སྣོན་འཚོ་བཅུད་ཇེ་མཐོར་བཏང་བ་དང་། ཀྲུང་གོ་དང་ཐ་ན་འཛམ་གླིང་གི་རྒྱལ་ཁབ་སོ་སོའི་མི་དམངས་ཀྱི་དགོས་མཁོ་དང་མཐུན་པའི་ཚྭའི་སྣ་ཇེ་མང་དུ་བཏང་།
མཚོ་སྔོན་གྱི་ཚྭ་ཞིང་ཆེན་སོ་སོའི་ཚོང་རར་བཀྲམ་པའི་དུས་ཡུན་ལོ་ཕྱེད་ཙམ་གྱི་ནང་དུ། ཕྱི་ཐུམ་ཆུང་བའི་ཏུན་ཁྲི1.5ཕྱིར་འཚོང་བྱས་ཏེ་ཡོང་འབབ་སྒོར་ཁྲི160བསྐྲུན་མོད། འོན་ཀྱང་ན་ནིང་དང་བསྡུར་ན། ན་ནིང་གི་ལོ་ཧྲིལ་པོར་ཕྱི་ཐུམ་ཆུང་བའི་ཚྭ་ཏུན700ཙམ་ལས་ཕྱིར་འཚོང་བྱེད་མ་ཐུབ། གྲུབ་འབྲས་དེ་འདྲ་བླངས་པས། མི་སེམས་ཡར་སྐུལ་གྱིས་མཚོ་སྔོན་གྱི“ཚྭ”ཡི་མདུན་ལྗོངས་ལ་ཡིད་ཆེས་ཀྱིས་ཁེངས་པར་བྱས། །
རྩོམ་སྒྲིག་པ། མཁའ་མཚོ་སྐྱིད།


text:
༢༠༡༡ གསར་མཛོད།
གཉིད་ལས་ལོངས།
- Category: ༢༠༡༡ གསར་མཛོད།
- Created on 22 May 2011
༄༅། །ངའི་མཚམས་དེ་དུས་ཚོད་ཐུང་ངུ་ཞིག་ལས་བྱུང་མ་སོང་སྙམ་པ་ཞིག་བྱུང་ཞིང༌། འཕྲལ་དུ་འཁོར་བའི་ནང་ཞུགས་པ་ཡིན་པས་དེར་གོམས་འདྲིས་བྱ་རྒྱུར་ཡུན་ཙམ་འགོར་སོང༌། དངུལ་ཊམ་གྱི་ཕྱོགས་གཅིག་ནི་ཐར་པ་ཡིན་པ་དང༌། ཕྱོགས་གཞན་དེ་འཁོར་བ་ཡིན་པས། གང་ལྟར་དེ་གཉིས་དངུལ་ཊམ་གཅིག་རེད། མི་ཚེ་ནི་ཐར་པ་དང་འཁོར་བ་ཟུང་འཇུག་རེད། ཆོས་ནང་སྐབས་རེ་ཟུང་འཇུག་ཞེས་བརྗོད་པ་རེད། དེ་ནི་ཟུང་འཇུག་རོ་གཅིག་པ་རེད། ལས་སླ་མདོག་ཁ་པོ་ཡོད་ཀྱང་མི་མང་པོ་ཞིག་གིས་མཚམས་འཇུག་སྒྲོལ་སྐོར་གླེང་སློང་ཆེན་པོ་བྱེད་ཅིང་གང་དུ་ཡང་བསླེབ་ཀྱི་མེད། ངས་མཚམས་བསྡུས་བསྡུས་འདི་ལས་བྱུང་བའི་དགེ་རྩ་ཐམས་ཅད་ཚེ་འདི་ནང་རྟོགས་པ་ཕྲན་ཙམ་ཐོབ་རེ་བྱེད་མཁན་ཀུན་ལ་བསྔོའོ།
ངས་རྣམ་ཀུན་ནས་རང་རྒྱུད་ལ་རྟོགས་པ་ཇི་ཡོད་ཐམས་ཅད་རྩ་བའི་བླ་མ་རྣམས་བྱིན་མཐུ་ལ་བརྟེན་ནས་བྱུང་བ་ཞིག་ལས་རང་གིས་བསྒྲུབས་པ་ཞིག་མིན་པའི་ཡིད་ཆེས་བྱེད་ཀྱི་ཡོད། ཁོང་རྣམ་པའི་ཐུགས་བརྩེའི་ལམ་སྟོན་མེད་པར་ཐབས་ཡང་དག་ཤེས་རྒྱུ་ཁག་པོ་རེད། སྒེར་སེམས་མེད་པར་ང་ཚོར་དྲན་བསྐུལ་དང༌། ང་ཚོའི་ཀུན་སློང་ལ་དག་བཅོས། ང་ཚོར་ལམ་སྟོན་ཡང་དག་བྱེད་སུས་བྱེད་དམ། །རྟོགས་པ་མཐར་ཕྱིན་པའི་བླ་མ་འཚོ་ཞིང་བཞེད་པ་རྣམས་ཀྱིས་མཛད་པ་འདི་ལྟར་སྐྱོང་བ་ཡིན། སྐྱེས་བུ་དམ་པ་འདི་དག་དང་མཇལ་རྒྱུ་བྱུང་བ་ནི་ང་རའི་བསོད་བདེ་ཡིན་པར་སེམས་ཤིང༌། ཁོང་རྣམ་པ་ལས་ཐོབ་པའི་བཀའ་ཆོས་ཉམས་སུ་ལེན་རྒྱུར་འབད་པ་ཙམ་བྱེད་ཐུབ་པར་ཡང་དགའ་བ་སྒོམ་བཞིན་ཡོད། ཁོང་རྣམ་པའི་དུས་ཚོད་དང་ང་རང་གི་དུས་ཚོད་ཆུད་ཟོས་གཏོང་འདོད་མི་འདུག སྐད་ཅིག་ཉིད་དུ་འཆི་རྒྱུ་རེད་བསམ་བཞིན་འཚོ་སྡོད་བྱེད་དགོས། འདི་ལྟར་བྱས་ན་དུས་ཚོད་ཀྱི་རིན་ཐང་ཤེས་ཐུབ་ཅིང༌། དོན་མེད་ཀྱི་བྱ་བ་དང་དོན་མེད་ཀྱི་གཏམ་སྨྲ་བའི་ངང་དུས་ཚོད་ཆུད་ཟོས་གཏོང་མི་རུང་བའི་དྲན་བསྐུལ་ཐེབ་ཀྱི་རེད། དེ་མིན་རང་གི་མི་ཚེ་འཕྲོག་བརླག་འགྲོ་བ་དང༌། མི་རྟག་པ་བསླེབ་དུས་གྲ་སྒྲིག་མེད་པར་ལུས་ཀྱི་རེད། སྐབས་རེ་ངས་གྲོགས་པོ་ཚོར་ཤི་བའི་རྗེས་ཕན་ཐོག་ཡོད་པའི་ལས་ཀ་བྱེད་དགོས་རེད་ཅེས་བརྗོད་ཀྱི་ཡོད། ང་ཚོ་སྐྱེ་མ་ཐག་འཆི་བའི་ཕྱོགས་སུ་གོམ་པ་སྤོ་འགོ་བཙུགས་ཟིན་པ་རེད། སྐྱེ་བ་དང་འཆི་བ་ཡང་ཊམ་ཀའི་གཞོགས་གཉིས་རྒྱབ་མདུན་ལྟ་བུ་རེད། དོན་དེ་གོ་ཤེས་ཀྱིས་དོན་དུ་འཁྱོལ་བ་བྱེད་དགོས།
བདུན་ཕྲག་ཁ་ཤས་གོང་གྲོགས་པོ་འགའི་རོགས་རམ་ལ་བརྟེན་ནས་ང་ཚོས་འབྲུག་ཨ་མི་ཏ་བྷ་རི་བོར་རྔ་བོ་ཆེ་ཞིག་བཙུགས་པ་ཡིན། རྔ་ནི་ང་ཚོ་རྨོངས་གཉིད་དང༌། རྨི་ལམ། འཕྲུལ་སྣང་ལས་སློང་བ་མཚོན་པ་རེད། དེ་འདྲ་སོང་ཙང་དཔེ་ཆའི་ནང་རྔ་དང་ཆོས་གཉིས་ལ་ཡོན་ཏན་གཅིག་པ་ཡོད་སྐོར་གསུངས་ཡོད།
འབྲུག་ཨ་མི་ཏ་བྷ་རི་མགོ་ནི་ང་ཚོའི་ནང་གི་གོ་རྟོགས་བསྐུལ་སློང་ལ་སེམས་བསྐུལ་བྱེད་པའི་གནས་ཤིག་ཡིན། འབྲུག་ཨ་མི་ཏ་བྷ་རི་མགོའམ། ང་ཚོའི་དགོན་པ་དང་ཆོས་ཚོགས་སུ་མི་སུ་ཞིག་བསླེབ་ནའང་དེ་དག་གི་རྒྱུད་ལ་རྨོངས་གཉིད་སད་རྒྱུའི་བསྐུལ་མ་ཡོང་རྒྱུ་ནི་ང་དང༌། ང་ཚོའི་བླ་མ་དང་ཆོས་བྱེད་ཀུན་གྱི་སྨོན་འདུན་ཡིན། སྐབས་རེ་ཆོས་སྒོར་ཞུགས་རྗེས་ཀྱང་སྐྱེས་བུ་འགའ་འཕྲུལ་སྣང་དང་ཉོན་མོངས་ཀྱི་བག་ཆགས་ནང་ཚུད་པ་མཐོང་དུས་བློ་ཕམ་ཆེན་པོ་ཡོང་གི་འདུག ལྟ་བ་གསལ་དུ་འགྲོ་རྒྱུའི་ཚབ་ཏུ་འཆིང་བ་དམ་དུ་འགྲོ་བ་དང༌། བདག་འཛིན་ཆུང་དུ་གཏོང་རྒྱུའི་ཚབ་ཏུ་ཆོས་དེ་བདག་འཛིན་ཆེ་རུ་གཏོང་བའི་ཁག་སྙད་ས་ཞིག་ཏུ་འགྱུར་གྱི་ཡོད། འདིས་གང་ཟག་དེས་ཆོས་ཉམས་ལེན་ཡང་དག་བྱེད་ཀྱི་མེད་པའམ། ཡང་ན་ཆོས་ཀྱི་དོན་མ་རྟོགས་པ་མཚོན་གྱི་ཡོད།
ཆོས་ཞེས་པ་དེ་ནི་ནང་སངས་རྒྱས་པའི་བདེན་པ་ཁོ་ན་མིན་ཅིང༌། དེ་ནི་འཇིག་རྟེན་ཡོངས་ཁྱབ་ཀྱི་བདེན་པ་ཡིན་པས། ཆོས་ལུགས་དང་རིགས་རུས་ཅི་ཡིན་རུང་བདེན་པ་དེ་ཀུན་ཁྱབ་ཡིན། ང་ཚོ་རང་གི་གནས་སྟངས་དང་འཕྲུལ་སྣང་གིས་བཅིངས་བའི་རྐྱེན་གྱི་གཞི་རྩའི་གནས་ཚུལ་འདི་ཙམ་ཡང་རྟོགས་ཐུབ་ཀྱི་མེད་པས་ན། ང་ཚོ་རྨོངས་གཉིད་ལས་སློང་ཕྱིར་རྔ་ཆེན་ཞིག་དགོས་པ་རེད།
འཕྲུལ་སྣང་བསལ་བ་དང་ཆབ་ཅིག་སྡུག་བསྔལ་ཟད་པ་དང༌། ལོག་རྟོགས་བསལ་བ་དང་ཆབ་ཅིག་ང་ཚོ་སད་པ་རེད། ང་ཚོ་གཏན་དུ་རྨོངས་གཉིད་ཁུག་སྟེ་ཡོད་པས་ན། ང་ཚོ་གཉིད་ལས་སློང་ཕྱིར་རྔ་ཞིག་རྒྱུན་དུ་དགོས་པ་རེད། ང་ཚོ་སད་དེ་ཡོད་པའི་དུས་ཚོད་དེ་ནི་ཧ་ཅང་ཐུང་ཐུང་ཡིན་པ་དང༌། དེ་རྒྱུན་བསྲིང་རྒྱུར་དཀའ་ངལ་ཆེན་པོ་ཡོད། ང་ཚོའི་མི་ཚེའི་ནང་དུས་ཚོད་བརྒྱ་ཆ་ ༩༠ དགོས་མེད་ཀྱི་ངལ་བ་དང༌། སེམས་འཁྲལ། འདོད་པ་སོགས་ཀྱི་ཕྱིར་གཏོང་གི་ཡོད། རྔ་བརྡུང་མཁན་ཞིག་ཡོད་ནའང་དེ་དག་དོ་སྣང་བྱེད་ཀྱི་མེད་པ་རེད། ང་ཚོའི་མི་ཚེ་དེ་འདི་འདྲ་སེ་རྫོགས་འགྲོ་གི་ཡོད། ཚེ་རབས་ནས་ཚེ་རབས་ང་ཚོ་འཕྲུལ་སྣང་གི་བྱ་བར་མགོ་འཁོར་ཞིང་གོ་སྐབས་ཤོར་བཞིན་ཡོང་བ་རེད། མི་ཚེ་དེ་རྨི་ལམ་ངན་པ་རྫོགས་མཐའ་མེད་པ་ལྟ་བུ་ལ་ཞིག་ལ་གྱུར་བས། སྐྱེ་བ་བརྒྱ་བསླང་ནའང་རྨོངས་གཉིད་སད་ཀྱི་མ་རེད།
ད་ཆ་ང་ཚོ་མང་པོ་ཞིག་དུང་འཁོར་གྱི་ལས་འཆར་དེར་སེམས་ངར་སྐྱེད་བཞིན་ཡོད། འབྲུག་པ་ཨེ་ཤི་ཡ་དང་འབྲུག་པའི་ཆོས་ཚོགས་ཁག དེ་བཞིན་མི་སྒེར་བཅས་ཀྱི་རོགས་འདེགས་ལ་བརྟེན་ནས་ལས་འཆར་དེ་བཞིན་འགོག་རྐྱེན་མེད་པར་འགྲུབ་བཞིན་འདུག ལས་འཆར་དབུ་འཛུགས་མགྱོགས་པོ་བྱེད་རྒྱུ་རེད། ཚང་མས་མཁྱེན་གསལ་ལྟར་གཞུང་ཆོག་མཆན་རིགས་ཐོབ་རྒྱུར་མགོ་རྙོགས་ཆེན་པོ་ཡོད་ཀྱང༌། མི་མང་གི་འདོད་དོན་ཤུགས་ཆེ་བས་ལས་དོན་ཁག་འགོག་རྐྱེན་མེད་པར་འགྲུབ་བཞིན་འདུག འདོད་དོན་གྲུབ་པ་འདི་རིགས་ལ་ང་ཚོས་དཀོན་མཆོག་གསུམ་གྱི་བྱིན་མཐུའམ། ལྷ་ཡི་བྱིན་མཐུ་ཞེས་འབོད་པ་རེད། ངས་ནི་འདི་མིའི་འབད་རྩོལ་རེད་བསམ་གྱིས། ཚད་གཞི་མྱུར་པོ་ལོངས་པར་བརྟེན་མི་མང་པོ་ཞིག་ལས་འཆར་འདི་ནང་མཉམ་ཞུགས་ཐུབ་མེད་པ་རེད། འོན་ཀྱང་འབྲུག་ཨ་མི་ཏ་བྷ་རི་མགོའི་བཙུན་མ་ལྟ་བུའི་དགེ་འདུན་གྱི་སྡེ་ལ་རོགས་རམ་བྱ་འདུན་ཡོད་ན་ག་དུས་བྱས་ནའང་ཆོག་པ་རེད། བཙུན་མ་རྣམས་ནི་ཆོས་འཇིག་གཉིས་ཀའི་ཐད་འབད་པ་བྱེད་བཞིན་ཡོད། ཆ་རྐྱེན་མེད་པའི་རོགས་པ་བྱས་ན་རང་གི་འདོད་དོན་ཡང་དེ་བཞིན་འགྲུབ་ཀྱི་རེད། ཆ་རྐྱེན་སྟོན་པ་ནི་བཅད་མཚམས་བཟོ་བ་རེད། གང་ལྟར་ཡང༌། ངའི་གྲོགས་པོ་དང་སློབ་མ་ཚོས་ལས་འཆར་འདིར་རྒྱབ་སྐྱོར་ཧུར་ཐག་བྱེད་ཀྱི་འདུག་པར་དགའ་པོ་བྱུང༌། སྡུག་བསྔལ་མྱོང་བཞིན་པའི་སེམས་ཅན་རྣམས་ཀྱི་སྡིག་སྒྲིབ་འབྱོང་ཐབས་སུ་དམིགས་པའི་དུང་འཁོར་ལས་འཆར་འདིར་ང་ཚོ་ཚང་མས་མཐུན་འགྱུར་བྱེད་ཀྱི་ཡོད་པ་དྲན་བསྐུལ་བྱེད་རྒྱུ་དེ་གལ་ཆེན་པོ་རེད། སེམས་ཅན་ཐམས་ཅད་ནང་ང་ཚོ་ཡང་ཚུད་ཡོད་པས། སམེས་ཅན་གཞན་ལས་ང་ཚོ་མཐོ་བའམ་དམན་པ་མིན། དུང་འཁོར་ལས་འཆར་ལ་རྒྱབ་སྐྱོར་བྱས་པའི་དགེ་རྩ་རང་ལས་ལྷག་པ་གཞན་གྱི་སྡིག་སྒྲིབ་འབྱོང་ཕྱིར་དམིགས་ན་སྒྲིབ་འབྱོང་འདི་ནི་གཞན་ལས་ནུས་སྟོབས་ཆེ་བ་ཡོད་རེད།
ང་ཚོ་མང་ཆེ་བ་རང་ཉིད་ཀྱི་བདེ་བའི་ཆེད་སྒེར་སེམས་ཆེན་པོས་ལས་ཀ་འདྲ་མིན་བྱེད་ཀྱི་ཡོད་པ་རེད། གཞན་ལ་བདེ་སྐྱིད་སྦྱིན་ཐུབ་ན་རང་ཉིད་ལ་བདེ་བ་ངོ་མ་ཐབ་ཀྱི་ཡོད་པ་དེ་ཤེས་ཀྱི་མེད་པ་རེད། འདི་བདེན་པ་ཡིན་མིན་རང་གིས་བརྟགས་ན་ཤེས་ཀྱི་རེད། བློ་སྟོབས་ཆེན་པོས་རང་གི་དགེ་རྩ་གཞན་ཕྱིར་བསྔོ་ན་རང་གི་དགེ་བ་མི་བྲི་བར་འགྱུར་ཆེ་བ་ཡོད་རེད། བློ་སྟོབས་ཇི་ཙམ་ཆེ་བ་དེ་ཙམ་གྱི་ཐོབ་ཆེ་བ་ཡོད། རེ་བ་དང་ཆ་རྐྱེན་མེད་པར་བྱིན་པ་དང་རོགས་བྱེད་པ་ནི་ཉམས་ལེན་རྨད་བྱུང་ཞིག་ཡིན་པ་དང༌། དེ་ལས་བྱུང་བའི་བདེ་བ་ནི་ཚད་བཟུང་མེད་པ་ཞིག་ཡིན། རྩིས་རྣོ་བའི་ཚོང་པ་ལྟ་བུ་བྱས་ཏེ་བཤད་ན། ཆ་རྐྱེན་མེད་པར་བྱིན་པའམ། རོགས་བྱས་ན། རང་ལ་དེའི་འབྲས་བུའང་ཆ་རྐྱེན་པར་ཐོབ་པ་ཡིན། འདི་ཚོང་དྲང་པོ་ཞིག་མ་རེད་དམ།


text:
དགའ་བའི་འཚོ་བ་ཞེས་པའི་དཔེ་དེབ་སྐད་ཡིག་ཉེར་ལྔའི་ནང་བསྒྱུར།
ཡོངས་དགེ་མི་འགྱུར་རིན་པོ་ཆེས་མཛད་པའི་ >ཞེས་པའི་དཔེ་དེབ་དེ་ནང་ཆོས་དང་ཚན་རིག་གི་སྐོར་ཡིན་པ་དང་། ཐོག་མར དབྱིན་ཡིག་ཐོག་བྲིས་རྗེས། གྲགས་པ་དཔལ་བཟང་གིས་བོད་ཡིག་ཏུ་བསྒྱུར་བ་བོད་ཀྱི་དཔེ་མཛོད་ཁང་ནས་ཀུན་ཕན་དེབ་ཕྲེང་༣ པའི་ངོ་བོར་པར་སྐྲུན་བྱས་ཡོད་པ་རེད།
དཔེ་དེབ་དེ་བོད་བསྒྱུར་བྱེད་མཁན་གྱི་གཏམ་ནང་འཁོད་པ་ལྟར་ན། དགའ་བའི་ཚོར་བ་ཞེས་པའི་དེབ་འདི་༧སྐྱབས་རྗེ་ཡོངས་དགེ་མི་འགྱུར་རི་པོ་ཆེས་མི་ལོ་བཅུ་ཕྲག་གཉིས་ཀྱི་རིང་ཕྱི་རྒྱལ་གྱི་ཡུལ་གྲུ་སུམ་ཅུ་ལ་ཉེ་བ་ཞིག་ཏུ་སྒོམ་གྱི་མྱོང་ཁྲིད་གནང་བ་དང་ནུབ་ཕྱོགས་ཚན་རིག་པ་མང་པོ་དང་བགྲོ་གླེང་གནང་བ་རྣམས་རྩོམ་པ་པོ་ཨེ་རིན་(Eric Swanson) ལགས་ཀྱིས་ཕྱོགས་བསྒྲིགས་བྱས་པ་ཕྱི་ལོ་༢༠༠༧ ཨ་རི་ཧར་མོ་ནེ་དཔར་སྐྲུན་ཁང་(Harmony Books) གིས་ཐེངས་དང་པོ་དཔར་དུ་བཏབ་པ་ལོ་དེར་ཨ་རིའི་ནང་དཔེ་དེབ་སྙན་གྲགས་ཆེ་ཤོས་བཅུའི་གྲས་སུ་སླེབས། བརྗོད་བྱ་ཉིན་རེའི་འཚོ་བའི་ནང་ཕན་ཆེ་བ། རྗོད་བྱེད་ཀྱི་ཚིག་འགྲོས་གོ་བདེ་བ། བརྗོད་གཞི་དུས་ཐོག་ལ་ར་འཕྲོད་པ་བཅས་གནད་དོན་འདི་གསུམ་གྱིས་དེབ་འདིའི་སྙན་པའི་གྲགས་པ་འཇིག་རྟེན་གྱི་ཡུལ་གྲུ་ཀུན་ལ་ཁྱབ་སྟེ་ད་ཆ་སྐད་ཡིག་ཉེར་ལྔའི་ནང་བསྒྱུར་ཚར་ཡོད་འདུག །